
Jedan naš data župnik izrazio je želju, kako bi dobro bilo, da 
imamo na hrvatskom jeziku  ascetiku za sjemeništarce. Uistinu 
sveta i plemenita želja Božjeg svećenika, kojemu leže na srcu nje- 
govi sjemeništarci, osobito pod praznicima. Na hrvatskom jeziku 
već postoji mala duhovna literatura za sjemeništarce. Samo da 
spomenem neke knjige: Mladen Alajbeg: Na putu u svetište; Jo- 
sip Delbrel D. I.: Imam li zvanje?; Miroslav Vanino D. L: Sunča- 
nom stazom; Viglietti: Izgubljeno zvanje; Razmatranja  Patra 
Plusa za bogoslove; Franjo Skuhala SDB: Ključ života. U svim 
tim knjigama naći će naši sjemeništarci mnogo pobudnih misli za 
svoje zvanje i za svoj duhovni život. U koliko ih gospoda župnici 
imaju, neka ih samo daju svojim sjemeništarcima za čitanje i 
razmatranje. 


Da bi pridonio barem mrvičak našoj duhovnoj literaturi za 
sjemeništarce, odlučio sam dati u tisak svoje duhovne vježbe, sa- 
stavljene baš za sjemeništarce, Davao sam ih dubrovačkim sjeme- 
ništarcima u jesen g. 1957. Možda će se njima moći okoristiti kao 
priručnikom za čitanje ili razmatranje i drugi sjemeništarci. Mo- 
žda će dobro doći i svećenicima, koji su glavni duhovnici sjeme- 
mištaraca preko praznika. 


Neka ovaj mali i čedni priručnik za sjemeništarce bude posve- 
ćen svim mojim bivšim sjemeništarcima i svim  sjemeništarcima 
naše domovine. Ako bude primljen s onakvom ljubavlju, s kakvom 
je i pisan, bit će mi na veliku radost i utjehu. U duhu grlim sve 
naše sjemeništarce, koji su najveći ljubimci i odabranici našega 
Gospodina. 


U Zagrebu, na nedjelju Dobrog Pastira, dan molitve za sveće- 
mička i redovnička zvanja, 12. travnja 1964. 


Pisac 


Uvodno razmatranje 


“Dragi moji mladi prijatelji! 


Djelo, koje kanimo započeti, ne ovisi samo o vama, ne ovisi 

samo o meni, ne ovisi ni o vama i meni zajedno, nego o Duhu 
Svetome, koga netom za pomoć zazvasmo. Duh Sveti će biti 
glavni vođa i učitelj ovih duhovnih vježba; On će obaviti glavni 
posao. On će vas učiti, On će vam govoriti. Ali znajte dobro, Duh 
Sveti je fin Gospodin i govori samo u samoći, šutnji i tišini. 
Njegov je glas iako nježan i delikatan, da se ne može primijetiti 
u buci i šumu. Stoga kroz ove dane savršeno obdržavajte šutnju, 
ostavite sve vanjske stvari i povucite se u se, da čujete glas 
Božji. I ako čujete taj glas, nemojte, da otvrdnu srca vaša. 
. Tko god je putovao uz Hudson u Sjevernoj Americi, mora 
se sjećati Kaatskillskih brda. Pod tim čudesnim brdima leži se- 
oce osnovano od nizozemskih naseljenika još u najstarije vrije- 
me. U jednoj od seoskih kućica živio je pred mnogo godina pri- 
Prost čovjek po imenu Rip van Winkle. Bio je dobričina, dobar 
susjed, poslužan muž, pod papučom žene. Svi su ga voljeli, a 
osobito žene i djeca, kojima je pravio igračke, zmajeve i pripo- 
vijedao o duhovima, vješticama i Indijancima. Kada bi obilazio 
klatareći se po selu, pratila ga je gomila dječurlije vješajući 
mu se o ruke i penjući se na leđa. Nijedan pas u selu nije na nj 
zalajao. 

Imao je jednu veliku manu: odbijao je od sebe svaki kori- 
stan rad. To ne biješe zbog pomanjkanja mirnoće i ustrajnosti. 
Ta on je mogao sjediti na kakvoj vlažnoj stijeni s motkom ili te- 
škim tatarskim kopljem po čitav dan i pecati, da ne bi ni tre- 
nuo; znao bi sate i sate nositi pušku za ptice klipšući kroz moč- 
vare i šume, da ubije kakvu vjevericu ili divljeg goluba. Nikada 
se nije nećkao pomoći susjedu pri najtežem poslu: uvijek bi se 
našao prvi kod svih ladanjskih zabava, bilo da su se runili ku- 
kuruzi ili zidale ograde. Osim toga, seoske su ga žene upotreb- 
ljavale za teklića i za obavljanje onih sitnih poslića, koje ne bi 
htjeli obaviti njihovi poslušni muževi. Ukratko: Rip je volio ra- 
diti čiji god posao nego svoj. Da bi obradio svoj posjed, činilo 
mu se nemogućim. ; 

Istina, govorio je: raditi na njegovu imanju ne vodi ničemu, 
jer da je to najtužnija krpica zemlje u čitavom kraju, da sve 
ma njoj ide naopako i kao njemu u prkos. Njegove su ograde 
same od sebe trule, krava bi mu odšetala u tuđe zelje, drač kao 
da je našao utočište u njegovoj zemlji. I rastao je brže nego igdje, 

kiši bi se žurilo pljusnuti baš onda, kad je on imao posla izvam 
kuće. Eto, sve se urotilo protiv njega, i stoga je njegovo imanje 
bilo najzapuštenije u čitavoj okolici. 


Djeca mu bijahu divlja i u krpama, sin Rip obećavaše, da. 


će ga u svemu naslijediti. Žena mu je vječno sjedila za vratom, 
ružila ga i psovala. Jedini način da izbjegne ženi i radu bio je: 
pograbiti pušku i psa i otklatiti se u šume. Na jednoj takvoj 
šetnji popeo se na vrh Kaatskillskoga brda. Zaduhan i umoran 
bacio se na travu zaravanka, kojim se završavalo čelo nekog po- 
nora. Uživao je dugo u vidiku, u prostranim šumama i veličan- 
stvenom Hudsonu. Vidjevši da pada mrak, ote mu se težak uzdah 
pri pomisli na kuću i gospođu Van Winkle. 


Kad poče silaziti, začu povik iz daleka: »Rip Van Winkle!« 
Ogleda se. Ništa. Pomisli, da mu se pričulo, te opet krenu. No: 
opet onaj isti krik u večernjem zraku: »Rip Van Winkle! Rip 
Van Winklel« Pas se nakostruši pritisnu mu se uz noge plašljivo: 
gledajući u guduru. Ripa podiđe neki čudan strah. Pogleda u onom 
pravcu, i opazi čudno stvorenje kako se s naporom vere uz pe- 
ćinu noseći na plećima neki teški teret. Misleći da je netko od 
susjeda, koji treba pomoć, Rip požuri dolje. 

Bijaše to nepoznat starčić čudnovata i prodorna pogleda, ku- 
štrave kose i prosijede brade. Na plećima je nosio oveliku bač- 
vicu i davaše Ripu znak da priđe i da mu pomogne. Premda se 
Rip prilično uplašio, ipak mu priđe i tako su naizmjence nosili 
Verući se uz jarak. Za vrijeme toga uspona Rip je čuo kao neku 
tutnjavu daleke grmljavine, koja je dolazila iz neke pećine ili 
pukotine, prema kojoj je vodila njihova staza. Prošavši kroz 
spilju dođoše u usjeklinu sličnu amfiteatru. 

Na sredini zaravanka okupilo se čudnovato društvo i kuglalo. 
Bili su to ljudi čudno odjeveni. I lica su im bila osobita. Ripu 
se najčudnijim činilo, da su ti ljudi — premda su se očevidno 
zabavljali — najozbiljnije i najtajanstvenije šutjeli. Ništa nije 
prekidalo tišinu osim koturanja kugala, od kojih se razlijegalo 
po planini kao tutnjava grmljavine. Kada se pojavi Rip, stadoše 
u nj zuriti ukočenim pogledima, kao da su kameni kipovi; lica 
su im bila tako surova i mrka, da je sav protrnuo. Njegov vo- 
dič stade pretakati piće iz bačve u boce i dade mu znak da po- 
služi društvo. On to u strahu i prihvati, a igrači ispijahu i šuteći 
vraćahu se svojoj igri. 

Malo pomalo, i Ripa prođe strah, te i on sakrivši se od nji- 
hovih pogleda gucne malo pića. Bilo je predivno. Jedan gutljaj 
povlači za sobom drugi, tako se i Rip češće vraćaše bocama, dok 
mu se svijest pomalo ne zamrači, a glava mu malo pomalo ne 
padne, i on zaspe ugodnim i tvrdim snom. 

Kada se probudi, nađe se na onoj istoj uzvisini, s koje je 
prvi put ugledao čovjeka u guduri. Protrlja oči: bijaše sunčano 
jutro. Vjerojatno sam, pomisli Rip, ovdje noć prospavao. Zatim 
se stade prisjećati sinoćnjih događaja; Neznanac s bačvom pića 
— spilja — žalosno društvo kuglača — boca — oh, da, boca, ta 
nesretna boca! Kako ću se opravdati pred gospođom Van. Winkle? 

Ogleda se za puškom. No na onom mjestu gdje bijaše nje- 
gova svjetla i nauljena puška, ležala je nekakva sva zarđala 
starudija, a kundak rastočen crvotočinom. I psa je nestalo. Rip 
je fićukao, dozivao ga imenom, no uzalud! Jeka ponavljaše nje- 
gov zvižduk, ali psa ni otkud. 

Namjeri ponovno posjetiti sinoćnje mjesto, i ako sretne ne- 
koga iz društva, zahtijevat će svoga psa i svoju pušku. Siđe. 
Nađe i jarak, kojim su se verali, ali na njegovo veliko čudo sada 
je njim poskakivao gorski potok. 

Jutro je odmicalo, a Rip bivaše sve više gladan, jer bijaše 
natašte. No žao mu je bilo psa i puške, a još se više bojao do- 
čeka svoje žene. Ipak glad ga natjera da krene kući. 

Primičući se selu, sretaše mnogo ljudi, no na čudo nikog 
nije poznavao. A i odijela su bila drukčija. Svi su buljili u nj, i 
kako bi ga koji pogledao, hvatao se za podbradak. To navede 
Ripa da i on pokuša, i na zaprepaštenje otkri, da mu je brada 
stopu narasla. Nepoznata djeca trčahu za njim, i na njegovo ve- 
liko čuđenje i psi na nj lajahu. Pred njim iskrsnuše kuće, kojih 
jučer nije bilo, nepoznata imena nad vratima i neznana lica u pro- 
zorima. To ga smuti i ošamuti: pomisli, da je on i svijet oko nje- 
ga začaran. Jučer je napustio selo, a danas ga nalazi iz temelja 
promijenjena. A to je njegovo selo: Eto Kaatskillskih planina, 
eto srebrnog Hudsona — svaki je brijeg na dlaku isti kao i jučer, 
kakav je uvijek bio. »Ona boca od sinoć — pomisli — ispraznila 
je moju kukavnu glavu!« 

Primicaše se kući očekujući sa strahom vrišteći glas žene. 
No nađe kuću u rasulu. Krov se uleknuo, prozori porazbijani, 
vrata otpala s vratnica. Neki pas napola skapao od gladi iskesi 
na nj zube. »I moj je vuk — uzdahnu Rip na mene zaboravio!« 
Uđe u kuću, koju je, istini za volju, gospođa Van Winkle uvijek. 
u čistoći držala. Sada je bila zapuštena, a vjerojatno i napuštena. 
On se ojunači i zovnu ženu i djecu, no odgovori mu tišina. 

Malo smeten napusti kuću i uputi se svom starom utočištu, 
seoskoj krčmi. No i te je nestalo. Na njenom mjestu stajaše ve- 
liko nahereno drveno zdanje! — Union Hotel. Pred njim je go- 
mila ljudi. No Rip nijednoga ne prepoznaje. Sve to zbuni i pre- 
straši Ripa i on očajnički usklikne: Zar nitko ovdje ne pozna 
Ripa Van Winkla? Svi su bili okamenjeni, dok se jedna starica 

ne upilji u njegovo lice i reče: »Jest, to je glavom Rip Van 
Winkle. Ta gdje ste bili tih dugih 20 godina?« 

Rip nabrzo ispripovijedi svoju pripovijest, jer svih 20 du- 
gih godina njemu predstavljaše jednu jedinu noć. Dakle prospa- 
vao je velik dio svoga života. 

(Washington Irving: »Rip Van Winkle«) 


Dragi moji mladi prijatelji, niste li i vi u ovome nemarnome 
i pospanome Rip Van Winklu našli svoju sliku? Niste li i vi mo- 
žda dosadašnji dio svoga života proveli u igri, u tricama, u ne- 
ozbiljnostima, u taštinama ili ga možda čak prospavali u teškim 
grijesima? 

Američki časopisi sbjadjaju od vremena na vrijeme razne 
zanimljive statistike, koje su doduše često puta manjkave, ali 
ipak kažu mnogo poučnoga. Tako je donio neki časopis statistiku, 
koliko je vremena potrošio za razne stvari, neki čovjek, koji je 
živio 70 godina. 

Za učenje tri godine. 

Za zabave osam godina. 

Za ures i njegu tijela tri godine. 

Za jelo i pilo osam godina. 

Za šetnju pet godina. 

Za razgovore tri godine. 

Za tjelesne vježbe jednu godinu. 

Za čitanje knjiga i časopisa šest godina. 

Za ležanje i spavanje dvadeset i četiri godine. 

A za vjerske dužnosti, za službu Božju, za molitvu — nula. 

Za brigu oko duše i vječnog spasenja — nijedan dan. 

Promašen račun!!! promašen život!! promašena vječnost. 

Mladi moj prijatelju, koliko si ti dosada utrošio vremena 
za zabave, za sport, za frizuru, pred ogledalom, za jelo i pilo, 
za izlete i putovanja, za ćakule i brbljanja, za čitanje romana i 
novina, za spavanje? 

Nisi li ti možda drugo, moderno izdanje Rip Van Winkla? 
Brineš se za sve i sva, samo ne za svoju kuću, za svoju besmrtnu 
dušu, za svoj visoki poziv. Ne može li se možda tvoj dosadašnji 
život nazvati spavanjem? 

Duhovne vježbe bi te htjele probuditi iz tvoga sna, iz tvoje 
neozbiljnosti i lakomislenosti. 

Na početku duhovnih vježba stupa pred nas kao na početku 
svake crkvene godine Apostol naroda sv. Pavao i ozbiljno nam 
govori: »Braćo, vrijeme je da se probudimo oda sna; jer je sada 
bliže naše spasenje, nego li kad smo primili vjeru. Noć je na 
izmaku, a dan se približi. Odbacimo dakle djela tamna, a obu- 

cimo se u oružje svjetla. Hodimo pošteno kao po danu: ne_u 
razuzdanim gozbama i pijankama, ne u nečistoći i raspuštenosti, 
ne u svađi i zavisti, nego se obucite u Gospodina Isusa Krista, 
i ne brinite se za tijelo, da nastanu požude« (Rimlj. 13, 11. — 14.). 


Na početku duhovnih vježba stupa pred nas sam Isus Krist 
kao nekoć pred Jeruzalem: 

»I kad se približi, ugleda grad i zaplače nad njim govoreći: 
Kad bi i ti upoznao i barem u ovaj tvoj dan, što je za mir tvoj, 
ali je sad skriveno od očiju tvojih! Jer će doći dani na tebe i 
okružit će te neprijatelji tvoji opkopom i opkolit će te i priti- 
snut odasvuda i o zemlju lupit će tobom i djecom tvojom, koja 
su u tebi, jer nisi upoznao vremena pohođenja svoga!« (Lk. 19, 
42. — 44). 

Duhovne su vježbe vrijeme pohođenja. »Ecce sto ad ostium 
et pulso: si quis audierit vocem meam, et aperuerit mihi ianuam, 
intrabo ad illum, et coenabo cum illo, et ipse mecum. — Evo 
stojim na vratima i kucam. Ako tko čuje glas moj i otvori vrata, 
ući ću k njemu i večerat ću s njim i on sa mnom« (Otkr. 3, 20.). 

Besmrtni francuski pjesnik i obraćenik Paul Claudel u dijelu: 
»Toi, qui es-tu? — Tko si ti?, koje je do godine 1964. doživjelo 
63. izdanja, piše: : 

»Osluškujući strašnu oluju, koja drma ovaj čas čitavom mo- 
jom kućom, ne mogu se oteti misli na onaj redak iz Otkrivenja: 
»Evo, stojim na vratima i kucam...« O kojima se to vratima 
radi, ako ne o vratima na dnu moje duše, o vratima, koja su 
obilježena krvlju Jaganjca, o onim tajanstvenim istočnim vrati- 
ma, o kojima govori prorok Ezekijel i kroz koja smije proći samo 
Spasitelj svijeta. Kako je žalosno i nepravedno, da su ta vrata 
zatvorena! 

Mi smo kao zli stanar, koji ljubomorno čuva kuću, koja mu 
ne pripada, koji se je zabarikadirao i koji neće ni za čas primiti 
u kuću zakonitog gospodara... Napokon smo posve sami u na- 
šoj kući, koja je osamljena i zapuštena u olujnoj noći. Kad na- 
jedamput netko pokuca. Ali to nisu ona obična vrata, to su ona 
stara vrata, koia smo mi zauvijek zatvorili i zabarikadirali. Ne 
varajmo se: netko kuca, netko je kucao. Nešto je u nama kucalo, 
ito nas je ozlovoljilo. 

Tko je kucao? Nemoj se zavaravati, to je Onaj, koji dolazi 
kao tat usred noći, Onaj o kojem je pisano: Evo dolazi Zaruč- 
nik. iziđite mu ususret! Čujemo kucanje. Možda ne će više ku- 
cati. A možda će kucati čitavu noć sve do iutra. A nama je tako 
teško ustati i otvoriti ona stara vrata. Ona su zakračunata dvo- 
strukom prijevornicom: jedna se zove zla navika, a druga zla 
volja. Što se pak tiče ključanice, to je naša osobna tajna. Ključ 

je izgubljen. Trebalo bi ulja, da je pokrenemo. A napokon tko će: 


ući, ako otvorimo vrata? Noć, veliki protivni vjetar, koji puše: 
nad vodama, neiko tko se ne vidi, ali tko ne će dopustiti, da 
budemo udobno sami kod sebe. Božji Duše, 
bojim propuha. 

Ipak je kucalo. I kako nam je kucalo? U našim osjećajima, 
u našoj sreći, u našem tijelu. Bog samo ne kuca, On udara. Sad 


žestokim udarcem, sad kušnjom, sad tegotnim neprestanim pri- 


tiskom. On ne kuca samo, On bije kao što vene bolno biju oko: 
modrice. On udara jednim od onih nenadanih udaraca, koji za- 
ustavljaju srce. On se jednostavno miješa u kucajima srca, koje: 
je On načinio i koje ne prestaje uzdržavati i pokretati. On ne 
prestaje osluškivati. A uvijek i svagdje nailazi na onaj tvrdi i 
nepomični zid... .« 

Ah, Gospodine, dokle ćemo Te puštati da kao prosjak stojiš 
i kucaš pred našim vratima? Hoćemo li ti ih otvoriti barem u 
ovim duhovnim vježbama?« 

Petar Plus piše: 

»Bog kuca. 

Jedni — tih je vrlo malo — govore: Naprijed! 

Drugi reknu: Samo jedan čas! 

Neki poruče, da već imadu posjet. 

A većina se uopće i ne udostojava osvrnuti na njegovo kucanje. 

A mi? — U koju kategoriju mi pripadamo? 

Zamislimo se malo. Ta o Božjem se posjetu radi. 

Neka Bogu nijedna vrata naše duše ne ostanu zatvorena. 

Kad Bog dolazi, treba da srho uvijek na raspolaganju. 


Sveti Aleksije dolazi nepoznat da zaprosi konačište kod svojih 
vlastitih roditelja. Smjestiše ga pod stubištem. Prošlo je otad 
17 godina . . . I tek kad je umro, prepoznaše ga. O da smo znali, 
da si to ti — kukali su nakon smrti jedinca sina, koji je u rod- 
noj kući morao živjeti kao nepoznat prosjak pod stubištem .. .« 


Prijatelju mladi, a hoćeš li ti primiti svoga Boga? A gdje 
ćeš Ga smjestiti? Pazi, da Ga ne smjestiš pod stubištem, kao da 
ti je nepoznat tuđinac. I kad te jednog dana ostavi, jer si bio 
negostoljubiv prema Njemu, bit će prekasno jadikovati i kukati. 


Est tempus stellae! Zvijezda se pojavi i nestane je. Isto tako 
i milost Božja, glas Božji, Bog sam. Pojavi se, i ako Ga ne čuješ, 
ako Ga ne primiš, udaljit će se i nestat će Ga. 

. Đuhovne vježbe obavljamo w historijskim vremenima, kađ 
se je kao nikad čovječanstvo podijelilo u dva tabora: Božji i 
vražji. U tom historijskom času stupa preda me Bog i pita me: 
Hoćeš li u moj tabor, hoćeš li biti moj vojnik, moj borac? U tom 

nemoj ući, ja se: 


historijskom času, stupa preda me i sotona i pita me: »Hoćeš 
li u moj tabor? hoćeš li biti moj vojnik, moj borac?« 


U tišini i sabranosti ovih triju dana odlučite se, za kim 
ćete! Unaprijed je već jasno, za koga se mora odlučiti seminarac, 


svećenički pripravnik! Seminarče, sad je došlo sudbonosno vri- 


jeme, da se konačno i definitivno zauvijek odlučiš za Boga i 
Njegov tabor. Stoga neka tvoja današnja večernja molitva glasi: 
Bože, uvedi me u svoju vojnu akademiju i oblikuj me kroz ove 
duhovne vježbe za svoga borca i vojnika. Amen. 


ll 


Razmatranje o Bogu 


Veliki misionar i apostol Indijanaca P. De Smedt D.I. pri- 
povijeda u svome dnevniku slijedeće: 


Jednoga sam se dana nalazio u šatoru plemena Vrana. Oni 
su me pitali: Koliko ima bijelih ljudi? 


Ja sam im odgovorio, da ih ima više nego trave na njihovim 
nepreglednim prerijama. Pričao sam im o velikim selima bijelih 
ljuđi, o Parizu, o Londonu, o New-Yorku. Govorio sam im, da 
putevima velikih sela bijelaca vrvi više ljudi, nego li kad bivoli 
idu na vodu. Govorio sam im o željeznim konjima bijelaca, koji 
nose u utrobi vatru, o golemim splavima, koje plove preko ve- 
like vode bez vesala. Oni su zinuli od čuda i kreštavim glasovima 
davali znakove zaprepaštenja i čuđenja. A kad sam im govorio 
o palačama Velikoga Duha, u koje bi moglo stati čitavo njihovo 
pleme i pleme Plosnoglavaca, tada je ustao kacik — poglavica 
plemena i uskliknuo: 


»Divan je Veliki Duh, a bijelci su Njegovi ljubimci!« 


»Divan je Veliki Duh!« — izvija se spontano udivljenje iz 
ustiju ovoga čovjeka prerije. 


Dragi moji mladi prijatelji, zagledajmo se malko u ovome 
razmatranju u Boga, Velikog Duha, da se i iz naših grudi uz- 
digne slično udivljenje. 

Francuski se katolički novinar Louis Vueillot ruga ljudima 
svog vremena ovako: Upoznali ste sve biljke i sve životinje, ras- 
poredili ih po vrstama i razredima, upoznali ste zvijezde i svemir, 
odgonetnuli ste egipatske hieroglife i asirsko klinovo pismo, a 
Boga niste upoznali i Boga ne ćete da upoznate. Njega, koji je da- 
leko uzvišeniji od svega ovoga i koji je Stvoritelj i Gospodar 
svega. 


Ljudska je oholost htjela izbaciti jednu riječ iz ljudskoga : 


jezika — riječ Bog, i stoga ljudsko se društvo trese u svojim te- 
meljima. 

Naša je apokaliptička, atomska generacija svjedokom, kako 
se obistinjuju ove Vucillot-ove riječi. I mi, koji smo pozvani da 
budemo poslanici Velikoga Duha, da opet uvedemo Boga u ljud- 
ski jezik, u ljudsko društvo, mi Ga prije svega moramo dobro 
upoznati. 

Boga možemo upoznati i vidjeti u dva zrcala. 

Prvo je zrcalo priroda. 


Usporedimo našu zemlju s ostalim planetima i zvijezdama! 
Uran je 14 puta, Neptun 87 puta, Saturn 96 puta, Jupiter 1279 pu- 
ta veći od naše zemlje. 

A što je sve to, ako se usporedi sa suncem? Sunce je 1,300.000 
puta veće od naše zemlje, tj. od sunčane dalo bi se načiniti 
1,309.000 zemaljskih kugala. Da li si čovjek može uopće pravo pre- 
dočiti tu veličinu? Kad bi mogli zemlju skupa s mjesecom u 
istom razmjeru udaljenosti staviti usred sunca, učinili bi to s 
lakoćom. 

A zvijezda je Sirius 12 puta veća od sunca. A ima još daleko 
većih nebeskih tjelesa. 

A udaljenost? 

Znate li što je to godina svjetlosti? Svjetlost preleti u jednoj 
sekundi 2300.000 kilometara. Godina je svjetlosti dakle dužina koju 
svjetlost preleti u jednoj godini. 

Krenimo sada u svemir s najvećom od svih mogućih brzina, 
brzinom svjetlosti, brzinom radio valova. Prema teoriji relativno- 
sti to je najveća brzina, koja se može postići u prirodi. Tom brzi- 
nom doletjeli bismo do mjeseca za jednu i po sekundu, do Marsa 
za 4 minute, ako se nalazi u protivstajanju sa suncem, a za 8 mi- 
nuta i 18 sekundi doletjeli bi do sunca. Poslije putovanja od 45 
minuta mimoišli smo Jupiter i krajem drugoga dana došli smo na 
granicu sunčeva sustava, preletjeli Pluton i našli se na granici 
pustog nebeskog prostranstva, kroz koje bismo letjeli najmanje 
4 godine da stignemo do suncu najbliže zvijezde Proxime Centauri. 
Nastavljajući naš put istom brzinom, tek krajem devete godine 
doletjeli bi do Siriusa, a do Vege poslije 27 godina putovanja. 
Udaljenost pak ostalih zvijezda ide u beskonačnost. 

I to je sve znanstveno utvrđeno i proračunano. 

Stoga je veliki učenjak Pasteur jednom zgodom uskliknuo: 
»Što je tamo iza zvjezdanog neba? Novo zvjezdano nebo. A što je 
iza tih zvijezda? Neograničen prostor i veličina! ...« 

Ne možemo drugo nego u dubokom strahopočitanju i poniz- 
nosti pasti na koljena i klicati sa sv. Pismom: »Coeli enarrant glo- 
riam Dei! Nebesa poju božanstvenu slavu!« — svud ječi himna: 
velik je Bog. 

Sve te milijune svjetova vodi i upravlja svemoguća Božja ru- 
ka, da nikad nijedan ne bude na putu drugomu, kad se kreću u 
određenim pravcima. : 

Pogledajmo sada na zemlju, na kojoj živimo. I ona je ne- 
usporediva umjetnina, koju je morao urediti nadasve mudar 
Stvoritelj — Gospodin Bog. ' 

“Dani noć, noć i dan je promatramo, pa se ništa ne čudimo, 
možda upravo radi toga, jer je nešto svagdašnje: naime velika 

ura naše zemaljske kugle. Ta se ura ne navija, a ipak se ne za- 
ustavlja i nikada ne pokazuje krivo, nikada ne ode naprijed niti 
zakasni za minutu, nikad se ne pokvari. Svakih 365 dana jedamput 
obiđe oko sunca. Zbog toga se izmjenjuju 4 godišnja doba. Sva- 
kih 28 dana mjesec obiđe oko naše zemlje i zbog toga nastaju 
mjesečeve mijene. Svakih 24 sata zemlja se okrene oko svoje osi 
i tako nastaje noć i dan. 

Voda, koja prodire kroz zemaljsku površinu u nutarnjost, iz- 
lazi na danje svjetlo kao izvor, koji prelazi u potok, zatim u rijeku, 
zatim u more. More pak nikad ne prelazi svojih međa, vrela ni- 
kad ne presabnjuju, jer se iz mora ishlapljuje voda i pretvara u 
oblake. Vjetar raznese oblake na sve strane, te iz njih rosi kiša 
na polja, livade i od nje vrela dobivaju svoje zalihe. 

Odakle to čudnovato kruženje u savršenom redu? Tko je 
konstruirao taj neobični sat? 

Već smo rekli, kakvi se kolosi nalaze pokraj naše zemlje: 
Neptun, Saturn, Jupiter itd. Kolika je sila potrebna, da se takvi 


velikani pokrenu u gibanje. A ipak ima ljudi, koji su tako drski, . 


te tvrde, da su svi nebrojeni kolosi, što ih opažamo na nebu, na- 
stali sami od sebe i da su se sami pokrenuli. Takvo što može vje- 
rovati samo budala, jer zdrav razum i zdrava filozofija govore, da 
svagdje, gdje postoji gibanje, mora postojati i sila, koja je to gi- 
banje prouzročila. Ta sila pak ne može biti nitko drugi nego Bog. 


Drugo je zrcalo Božja objava. 


A ono što nam objava govori o Bogu, možemo sažeti u četiri 
velike misli: 

Bog je veličanstveni kralj, 

Bog je kao Otac. 

Bog je uistinu Otac. 

Bog je ljubav. ' 

Prorok izaija govori o kraljevskom Božjem veličanstvu: 

, »Tko je šakom izmjerio mora i mjeru neba odredio pedljem? 
Tko je u korito nasuo prah zemaljski? gore izmjerio na mjerila, 
bregove na poteg njihov? Tko je upravljao duh Gospodnji, tko 
Ga je upućivao kao savjetnik? S kim je imao vijeće, da mu je dao 
razboritost? da ga je naučio putu pravice, doveo ga do spoznaje i 
pokazao mu put izbora... 

Svi su narodi kao ništa pred njim. On ih drži za ništa i ništa- 
ve. S kim ćete izjednačiti Boga, što ćete uz Njega staviti kao nje- 
govu priliku? ... 

On je onaj, koji sjedi nad krugom zemaljskim, kojega su 
stanovnici sićušni kao skakavci. On rastire nebo kao prekrivalo, 
razapinje ga kao šator za stan. 

On je onaj, koji obraća knezove u ništa, 
maljske uništava... 

Ne znaš li, ne čuješ li? — : vječni Bog jest Gospod, stvoritelj 
krajeva zemaljskih. On se ne umara, on ne malakše, nedohitna je 
razboritost njegova. 

On daje snagu umornome, daje jakost slabome. 

I mladići se umaraju i malakšu, ljudi mladi padaju. 

Ali koji se uzdaju u Gospoda, crpu novu snagu, krila im rastu 

kao orlovima. Trče i ne umaraju se. Hode i ne malakšu.. «(Iz. 40, 
12. sl.). 
Španjolski kralj Filip II priredio je jednom zgodom velik 
lov. Uzeo je sa sobom također svoga maloga sina. Za vrijeme lova 
podigla se silna oluja s pljuskom, što je malome princu bilo ve- 
oma neugodno. U djetinjoj jednostavnosti dječak s obrati svome 
ocu neka nastupi i spriječi pljusak. Mislio je: moj je otac kralj 
pa je dovoljno moćan, da može i oblacima zapovijedati neka mi- 
ruju i neka se raziđu. A otac mu odgovori: »Dijete moje, to kralj 
ne može učiniti. Takovu moć ima samo onaj Kralj, koji je 
tamo gore, i pokaže prstom prema nebu. On zapovijeda oblacima, 
da lete po zraku, da se rasprše ili da se skupe i padaju na zemlju 
kao kiša, snijeg ili led. Toga Kralja moramo poštivati, ljubiti i 
moliti Mu se. Taj Kralj daje svim zemaljskim mogućnicima snagu 
i ugled...« 

Ova je pouka bila za mladog kraljevića vrijednija, nego sva 
divljač što su je toga dana ulovili. On se je utvrdio u ljubavi i po- 
štovanju prema najvišem poglavaru čitavoga svemira. 

Bog je kao Otac. 

U velikosvećeničkoj molitvi molio je Isus Krist: 

»Objavio sam Tvoje ime ljudima, koje si mi od svijeta dao.« 

A ovo je ime »Otac«. Ako pomno proučavamo Sv. Pismo opa- 
zit ćemo, da ova riječ ima dva značenja: Ponajvećma znači: Bog 
je kao Otac. 

Samo u najsvetijim časovima govori Gospodin o najdubljemu 


koji vladaoce  ze- 


— Bog je Otac. 


Evo nekoliko tekstova Sv. Pisma za oba ova značenja! 

Prorok Izaija govori: »Zaboravi li žena djetešce svoje? Ne 
smiluje li se plodu tijela svojega? A da bi ga i zaboravila: Ja ne 
zaboravljam tebe! Gle na ruke sam te svoje zapisao« (Iz. 49, 
15.—16.). 

»Ovako veli Gospod: Gle, ja dovodim spasenje k njemu kao 
rijeku, sjajno bogatstvo naroda kao nabujali potok. Vi ćete se na 
njemu napiti. Bit ćete nošeni na rukama, milovani na koljenima. 
Kao dječaka, kojega tješi mati njegova, tako ću vas ja tješiti: 
U Jeruzalemu vi ćete se utješiti. 

Kad vidite to, obradovat će se srce vaše, tijelo će vaše pro- 
cvasti kao mlada zelen« (Iz. 66, 12.—14.). 

I Isus Krist nas opominje da se ne brinemo tjeskobno ni za 
jelo ni za pilo ni za odijelo, jer se brine za nas Otac nebeski. Na- 
dasve je pak ocrtao Isus očinsku dobrotu Božju prema nama u 
prispodobi o izgubljenom sinu. 

Ali ipak najljepša je riječ sv. Pisma o Bogu: »Bog je ljubav!« 

Učenik, koga je Isus ljubio, napisao je tu veliku riječ. O kad 
bi mogli to pravo shvatiti, naše bi srce zauvijek ozdravilo i naš bi 
život zadobio nov smjer i novo značenje. 

Prijatelju mladi, slabe su moje riječi kao i svaka riječ i sva- 
ka utjeha iz čisto ljudskih usta. Zato sklapam ruke tvojemu i 
svojemu Bogu i molim Ga neka ti sam progovori u ovim duhov- 
nim vježbama i neka ti kaže jednu jedinu riječ ljubavi. S njom 
samom bit ćeš dovoljno bogat, kao što je bila bogata i ozdravila 
od svoje tuge i žalosti Marija Magdalena, kad joj je Isus rekao: 
»Marijo!« Samo to bilo je dosta. 

Učenik, koga je Isus ljubio, koji je na zadnjoj večeri počivao 
na Isusovim grudima i osluškivao kucajeve Njegova Srca, napi- 
sao nam je, da je »Bog ljubav«. Zašto nije što drugo napisao? 
Zašto nije rekao Bog je ljepota, moć i smilovanje? Sve bi to bilo 
premalo, kad Bog ne bi bio ljubav. Kad je to napisao, kao da je re- 
kao sve što se može o Bogu dobro i lijepo reći. Najdublja misao i 
najuzvišenije čuvstvo i sve djelo u Bogu jest — ljubav. 

A da li je to uistinu tako? Je li Bog i za nas ljubav? 

»Charitate perpetua dilexi te et ideo attraxi te miserans tibi! 

Vječnom sam te ljubavlju ljubio i zato sam te privukao smi- 
lujući ti se«, govori nam Bog preko proroka. 

Prije nego što sam postojao, Bog me je od vijeka ljubio. Od 
milijuna ljudi, koje nije stvorio, a koje je mogao stvoriti, meni je 
dao život. Od Njega imam tijelo sa svim organima, dušu sa svim 
moćima. Sve što imam i što jesam, dugujem Bogu. I ovaj moj 
život dosada je tako dobrostivo i brižno čuvao i uzdržavao. Koliki 
su moji mladi prijatelji i prijateljice umrli u cvijetu mladosti? 

Koliki su ljudi, koje poznajem, opterećeni raznim bolestima 
i nevoljama! ne imajući često ni najpotrebnije za život. A za mene 
se tako očinski brine. 

A kolikim me je tek nadnaravnim  dobročinstvima  obasuo! 

Od 2 i po milijarde ljudi ima samo 470 milijuna katolika. Da- 
kle pune 2 milijarde ili su pogani, ili muslimani, ili krivovjerci, 
ili raskolnici. Zar je slučajno, što se nisam ja našao u tome moru 
koje: je daleko od“jedino prave vjere i jedino prave Crkve. Ne, 
kršćanin ne poznaje slučaja, nego samo ljubaznu očinsku Provid- 
nost Božju, koja je odredila, da sam se rodio od dobrih katoličkih 

roditelja, da sam primio dobar katolički odgoj i da sam kroz vi- 
hor nevjere, koja je vitlala oko mene u nižoj gimnaziji, sačuvao 
vjeru i došao čak u sjemenište. 


Prijatelju mladi, vjeruješ li sada, da je Bog ljubav? Nisi li to 
tako očito osjetio u svom kratkotrajnom životu? 


A što iz toga slijedi za tvoj život? 

Da budeš zahvalan Gospodinu Bogu. Zahvaljujmo se Gospo- 
dinu Bogu našemu! Gospodine, hvala Ti za svaki udisaj zraka, za 
svaki tračak svjetla, za svaku kap vode, za svaki zalogaj hrane. 
Najljepši je način zahvale euharijstijska žrtva. Euharistija zapravo 
i znači zahvala. Svoju ćeš zahvalnost očitovati i na taj način, što 
ćeš nastojati oko savršenosti i svetosti i što se nipošto ne ćeš za- 
dovoljiti s osrednjošću u službi Božjoj. U duhu zahvalnosti pre- 
ma Bogu biti ćeš i apostol, spreman na svako apostolsko djelo, 
da i druge dovedeš do sreće, koja je jedino u spoznaji i ljubavi 
prema Bogu. Budi nesebičan, altruista, misli i na druge i poput 
Sv. Franje Ksaverskoga često moli za obraćenje nevjernika, onih 
koji još ne poznaju pravoga Boga »Vječni Bože, stvoritelju svih 
stvari, spomeni se duša nevjerničkih, koje si stvorio na svoju sli- 
ku i priliku. Pogledaj, Gospodine, kako se njima napunja pakao 
Tebi na porugu ... Ne dopusti, da se nevjernici i unapredak stide 
Sina Tvojega, nego se izmiri s njima... .« 


što god činiš, čini iz ljubavi prema Bogu, jer tako uzvišeno 
Biće, kakvo je Bog, i koje je ujedno ljubav, zaslužuje, da Mu u 
svemu uzvraćamo ljubav. 

10. travnja g. 1912. isplovio je iz Southamptona najveći tada- 
nji brod Titanik, pravi morski mastodont, dugačak 288 m i 66.000 
tona zapremnine. Na njemu se nalazilo 2.200 putnika, od toga 892 
muškarca, članova posade. Odvažio se zaploviti na debelo more 
iz Engleske u New-York u Ameriku. 

Brod je bio visok 7 katova, a paluba se dizala 20 m visoko nad 
vodenim zrcalom. »Ni najveće more ne može zapljuskivati preko 
palube«, smijući se govorio je jedan časnik posade na zapovje- 
dničkom mostu. »Nama ništa ne može naškoditi«. A nije se štedilo 
ni na uređenju broda: kupaonica, svečana dvorana, kazalište, 
vrtna kafana. Pričalo se, da je cijena nekih odjeljenja, koja su 
bila uređena nečuveno raskošno i savršeno udobno, bila 22.000 fra- 
naka za jedno putovanje. . 

Samo je jedna stvar bila nedostatna premalo je bilo čamaca 
za spasavanje. A na to se nije mislilo, jer se Titanik smatrao nepo- 
topivim. No tada je došlo ono najstrašnije. 

Bilo je to na Bijelu ndjelju g. 1912. Na brodu su se nalazila 
3 svećenika: jedan Englez, jedan Litvanac i jedan Nijemac. Oni 

su za katolike odslužili toga sudbonosnog dana-sv. Mise i održali 
propovijed. Dan je prošao i spustila se noć. 
Halo poručniče! Pred nama je ledeni brijeg. 


— Zar samo jedan, Taneru! Ne treba mu obraćati mnogo 
pažnje, prijatelju. 

— Ali ovaj je golem. 

— Neka, poškakljat ćemo ga uz put po nosu, 

— Samo da on nama ne razbije gubicu, poručniče. 

— No to bih htio vidjeti. 

— Pa događali su se već i takvi slučajevi. 2 

— Dobro, Taneru, gledajte vi samo i dalje. Mene to više ne 
zanima 


Taner ušuti, ovako grubo prekinut, i upravi pogled ispred 
lađe, koja je brzo plovila u vedroj noći. 

Ovaj se razgovor vodio te sudbonosne Bijele nedjelje 14. trav- 
nja g. 1912. oko 11 sati u noći na Titaniku između stražara na 
jarbolu Tanera i poručnika Murdocka, drugog časnika, .koji je 
tada upravljao lađom. Lađa se nalazila ne odviše udaljena od 
cilja svoga putovanja. Već je nekoliko dana susretala sante leda. 

Te se godine led počeo ranije topiti, pa se vrlo mnogo santa 
spuštalo od Grendlanda i Hudsonova zaliva uzduž Labradora pa 
sve do niže New-Foundlanda, dovodeći tako u opasnost plovid- 
bu po ovim krajevima. ru = 

Ali je Titanik prezirao tu opasnost i nije ni časak promije- 
nio smjer ni smanjio brzinu, koja je dosizala i do 24 uzla, tj. 
oko 44 km na sat. 

Nije prošlo ni deset minuta, a brod se potrese od snažnog 
udarca. Prestravljen je poručnik ugledao velik ledeni brijeg, 
koji se uzdizao s lijeve strane broda, upravo pored ograde. Tita- 
nik je bio smrtno ranjen i zaustavljen. 

A sada da vidimo, kako je bilo na ponosnom brodu, kad je 
bio zaustavljen na svom putu? 

Sat na brodu odbio je upravo 11 sati i 30 minuta. Na brodu je 
svijetlilo samo još nekoliko svjetiljaka, jer su putnici ponajviše 
bili sišli u svoje kabine i zaspali. 

Veče je prošlo vrlo zabavno. Otkad su zaplovili u blizinu le- 
denih bregova, temperatura je jako pala, pa su šetališta na pa- 
lubama, budući odviše izložena hladnoći, ostala poslije večere 
prazna. Jedan se dio putnika sklonio u Cafć parisien, najljepšu 
kavanu od svih 20 koliko ih je bilo na Titaniku. Gospođe i par 
gospode zatvoriše se u veliki salon, gdje je odmah nekoliko dile- 
tanata priredilo koncert. 

Društvo je bilo izvanredno elegantno. Gospođe su bile u ve- 


'černjim haljinama, gospoda, neki u smokingu, neki u fraku. Na 


prstima, na ušima i o vratu gospođa blistali su dragulji i sjajni 
nakiti. ' 

Gore se Cafć parisien već ispraznio, a i veliki je salon opus- 
tio i utonuo u mrak. 

Samo je još nekoliko strastvenih kartaša sjedilo oko dva tri 
stolića u dvorani za pušenje. 

U taj se čas dogodio sukob Titanika s ledenim brijegom. 

U početku je zavladalo zaprepaštenje i grobna tišina, dok 
se gvozdeni orijaš tresao od vrha do dna. 

A onda se začulo, kako u njegovoj nutrini muklo bruje sve 
jači glasovi. Na palubu navali bujica poluodjevenih ljudi, pitaju- 
ći se, šta je. Ubrzo zavlada neiskazan nered. 

Na palubu izlazi glazba i najednom nadjačavaju metež arije 
polke i valcera. Bila je to samo varka, da pokažu uznemirenom 
mnoštvu, kako nema opasnosti, 

Ipak i heroizmu ima granica. Dok se u redu spremalo za spuš- 
tanje u čamac, odigravali su se bolni prizori između onih, koji 
su se pred rastanak možda zauvijek pozdravljali. 

Čamci su puni djece i žena. Prati ih po jedan muškarac, mor- 
nar, koji jedini znade, kako se, kad se čamac takne valova, od- 
rešuju konopci, na kojima visi, i spušta se uz bokove broda. On 
mora i upravljati čamcem, da iziđe na pučinu. 

Treba se požuriti, jer lađa tone sve više prema kljunu. Mo- 
re već zaliva palubu. Srećom još nisu potopljeni strojevi za pro- 
izvodnju svietla, pa svuda svijetli električno svjetlo. To još po- 
većava strahotu ovog brodoloma na potpuno mirnom moru, jer 
nijedna pojedinost ne izmiče pažnji nesretnih žrtava. 

Najednom se s palube Titanika počela izvijati tiha i uzbud- 
ljiva pjesma. Orkestar, koji je neprestano svirao, tako da je tuž- 
no ukrcavanje žena i djece izgledalo kao neka svečanost, prestao 
je sad najednom s veselim arijama. 5 

Nastala je smrtna borba orijaša. Sad na će nastupiti čas, kad 
će brod iščeznuti u golemom vrtlogu. 

Glazbenici su započeli prve taktove engleskog korala: »Bliže, 
o Bože moj, veličju Tvom!« 

Svi su prisutni, krupni milijarderi, kao i bijedni konobari, 
sjedinjeni smrću usred oceana, zapjevali u zajedničkoj molitvi: 
»Bliže, o Bože moj, veličju Tvom! Budi to stijeg i rijek življenju 
mom. Vodi kud hoćeš nas. Varavog svijeta sjaj u oku mi skrii, 
snažno o Bože moj, k sebi me vij. Ovdje me ne puštaj«! 

— »Još sam jedamput pogledao natrag« — pripovijedao je 
kasnije jedan od spašenih. 

»Hrbat broda podigao se 40 m iznad vode i potresao se po- 
put tamnog potresnog prsta pokazivao prema nebu.« Kroz tihu 
sablasnu noć širio se dah smrti, nad 1502 osobe, koje su ostale 
na brodu, koji je tonuo u dubinu oceana. A iznad svega toga od- 
jekivali su tonovi engleskog korala: »Bliže, o Bože moj«! 


(Usporedi: J. Jacquin i A. Fabre: Mali brodolomci sa »Tita- , 


nika«). 

Dragi moji mladi prijatelji! Ne čini li vam se, da naš život 
sliči plovidbi Titanika? Na nepreglednom oceanu, usred valova 
usred hridi i ledenjaka plovimo i ne znajući, gdje ćemo doživje- 
ti brodolom. Kolikogod naš brod izgledao jak, čvrst i siguran, 
ipak ga može svaki čas zadesiti nesreća. Kakvo raspoloženje 
mora nas pratiti na toj životnoj plovidbi? Raspoloženje putnika na 
Titaniku, koji su se potopili s pjesmom i molitvom na usnama:» 
»Bliže, o Bože moj, veličju Tvom«! 

Bliže, o Bože moj, veličju Tvom, koje je sazdalo svemir s 
milijunima zvijezda, sunaca, planeta, maglica i galaksija. 

Bliže, o Bože moj, veličju Tvom, koje je sazdalo našu zem- 
lju s nepreglednim oceanima, s veličanstvenim gorskim masivi- 
ma, koje je uresilo lice naše zemlje divnim zelenim sagom trave 
i šarenim ćilimom mirisnog cvijeća. 

Bliže, o Bože moj, veličju Tvom, koje se u objavi pokazuje kao 
dobar otac, kao nježna majka, kao sama ljubav. 


Bliže, o Bože moj, veličju Tvom, o kome naš Preradović za- 
nosno pjeva: 


»O Bože, tko da smogne iznijeti na 
Vidik vrlina Tvojih svekoliko 
Obilje, tko da suncu svijeta 
Sve izbroji blagotvorne zrake? 
Na koncu svaka pjesma umorna na 
Podnožje pada tvom veličanstvu i 3 
U skrušnji svojoj samo jošte 
Tepat može moleć se Tebi. 
Slavom se tvojom vjekovi svi ore, 
Nebesa ječe njome i sunce ju 
Svjetlom prijavlja suncu, a glas 
Moj šta je u zboru tom svemirnom?« 


a Amen. 

Razmatranje o smislu života 


U sedmom je vijeku došao u Englesku neki vjerovjesnik. 
Obratio se kralju Nordhumbernu molbom, da smije njegovu na- 
rodu naviještati kršćansku nauku. Kralj je sazvao vijeće, da o o- 
vom pitanju sazna i mišljenje svojih knezova. Jedan je od vi- 
jećnika održao pred kraljem slijedeći govor: 


»Sjećaš se možda kralju, što nam se dogodilo jedne zime. 
Ti si sa svojim vojskovođama sjedio za stolom. U kaminu je ve- 
selo gorio oganj, a po osvjetljenoj dvorani širila se ugodna to- 
plina, dok je vani u tamnoj noći zavijao ledeni vjetar i vladala 
sniježna mećava. Tada se dogodilo, da je kroz dvoranu prolet- 
jela ptičica. Uletjela je kroz jedna, a izletjela kroz druga vrata. 
Ovaj je kratki trenutak bio za ptičicu topao i ugodan, ali je to 
bio samo trenutak. Ptičica je doletjela iz zimske noći u toplu i 
svjetlu dvoranu, i opet odletjela u zimsku noć. 


Takav je naš život. On je samo svijetli trenutak, ako ga us- 
poredimo s vremenom, koje je bilo prije i koje će biti poslije 
nas. Osim toga muči nas strašna neizvjesnost, čemu ovaj život 
i što iza njega dolazi. Ako nam znade nova nauka nešto o to- 
me reći, zašto smo na svijetu i kamo idemo, tada sam ja za to, 
da je prihvatimo .. .« 


Dragi moji mladi prijatelji, u duhovnim vježbama i mi mo- 
ramo dati ispravan odgovor, koji će nas zadovoljiti, na ovo ve- 
liko životno pitanje: čemu ovaj naš kratkotrajni život na zemlji, 
koji je njegov smisao? Koliki i koliki žive, a ne znaju zašto? Ko- 
liki i koliki htjeli bi se afirmirati i postati prava veličina u životu. 
ia ne znaju kako? 


Negdje sam čuo ovaj slučaj. Dogodilo se u Sjevernoj Ame- 
rici. Neki vrlo ugledan gospodin imao je više djece, među njima 
i jednog dosta zgodnog i energičnog mladića. Jednoga se dana 
taj mladić u svom autu uputi malo na ekskurziju. Uz cestu opa- 
zi pastirče i pozove ga u auto. Mališ se odazvao. Kad su došli do 
nekog mosta, zaustavi auto i pozove pastira, da pođu zajedno 
na most da nešto vide. Taj veselo pođe. No pod mostom mladić 
ubija pastira. Kad je istražnom sudu uspjelo pronaći zlikovca, 
svi su se zaprepastili, što je taj mladić, sin tako dobre obitelji, 
izveo ovakvo nedjelo. Iza dugog nijekanja priznao je da je ubio 
Pastirče, a na upit zašto, odgovori: »Htio sam da i ja napravim 
mešto, što će pobuditi senzaciju, pa da vidim, što će novine pi- 
sati?« 

Zar ne, žalostan slučaj? Ali ipak je tako. Mislim, da je u 
ovom mladiću postojala jaka težnja da učini nešto izvanredno. 
Žalosno je samo to, što je on ubojstvo smatrao nečim velikim. 


Mladiću, postoji li u tebi težnja da učiniš nešto, da u nešto 
upotrijebiš svoj život? Nadam se, da postoji, samo bih ti želio 
reći u ime Boga i Njegove objave, što je tvoja glavna zadaća, 
što ti ima prvo biti na pameti. 

Neka je revija donijela najrazličitije načine, kako se razni 
ljudi običavaju pozdravljati kod susreta jednih s drugima, 


Tako na pr. neki Crnci u Africi tri puta uhvate za mali prst i 


stiskaju ga, kako to čine u Evropi masoni. 
Japanci si skinu jednu papuču. 


Stanovnici Hindustana pozdravljaju vas hvatajući vas za bra- 


du, dakako, ako je imate. 

Stanovnici Filipina uhvate vam ruku i njome se glade po licu. 

Laponci pak čvrsto i živo pritisnu jedan drugome nos. 

Ali znajte, još je veća raznolikost, kako ljudi shvaćaju život. 
i zašto žive. 

Neki žive za užitak. 

Coronemus nos rosis — okrunimo se ružama, preporučivao 
je Horacije. 

Goethe je upozoravao da uhvatimo »hitri trenutak« i da uži- 
vamo. 

Renan se je podsmjehivao svojim diletantskim skepticizmom: 
svemu i svačemu. 

A još različitiji su razni užici. 

Za Guidu da Verona lijep se život sastoji, da zaglibiš u blato. 

Za neke se dame sastoji u toiletti i u koraku s najnovijom 
modom, u laksnosti morala, u kazalištu, kinu, plesu. 

Mnogi žive za jelo. Tako za Feuerbacha: »Der Mensch ist was 
isst. — Čovjek je ono što jede.« 

Vrlo je stara istočna priča o putniku, koga je u pustinji na- 
pala divlja zvijer. 

Putnik skoči u isušeni jarak, da izmakne zvijeri, kad ugleda 
na dnu jarka zmaja, koji već otvara ždrijelo, da ga proždre. Pre- 
strašen, uhvati se za grm, što je rastao iz spilje na rubu jarka. Ne 
usuđuje se van, gdje ga čeka zvijer, ne usuđuje se na dno, gdje 
zijeva smaj. Ruke mu već malakšu, sile ga ostavljaju. Doskora 
će obnemoći potpuno i pasti u sigurnu smrt. Tada ugleda dva 
miša: jedan crn drugi bijel, gdje se šuljaju uz grm i glođu gra- 
nu, za koju seon drži ... 

Spazivši putnik to, vidje, da je izgubljen: no viseći tako o 
grmu opazi na lišću grma kapljice meda. Žudno posegne za nji- 
ma i posrče ih ... 

Evo tako mnogi ne vide ni zmaja ni miševa, nego zadovoljno 
srču med, živeći po nagonu, jedući i plodeći se. Međutim čov- 
jek nije životinja. Doći će vrijeme, kad će ugledati zmaja i mi- 
ševe i tada će biti konac njihovu zadovoljstvu. 

Drugi, slični prvima, jesu epikurejci. I oni misle i uvjereni 
su, da je život beznadan, ali baš zato bi htjeli, da se njime oko 
riste. Ti se ljudi ne brinu ni za zmaja ni za miševe, nego prijat- 
no srču med, osobito, kad ga je mnogo. Misle, da je život ludost 
a žive i dalje: jedu, piju. pišu i govore. 

Nisam li možda i ja koji put tako materijalistički nastrojen, 

a mislim samo na svoj želudac ili sam možda čak zaglibio u 
lato grijeha misleći, da ću u tjelesnim užicima naći svoju sreću? 
ko jesam,, onda se ljuto varam, onda je moj život krenuo kri- 
vim smjerom, i sad u duhovnim vježbama imam divnu priliku, da 
ga skrenem na prave tračnice. 


Neki opet žive za novac. 

Nije li tome svjedok grozničavi život mnogih današnjih vele- 
industrijalaca i veletrgovaca, kakva je ocrtao u Mister Davisu 
Pater Weiser, opisujući putovanje Waltera Klingera oko svijeta. 


Radi se od jutra do mraka, prinose žrtve, kakve se ne bi 
nikad učinile za dušu i Boga, ništi se zdravlje, guši se glas sav- 
vjesti, vara se. pljačka, uskraćuje zaslužena plaća. A zatim se 
govori o napretku, o domovini, o redu, o radu, a prava je domo- 
vina za tolike njihov džep i novčanik. Ondje je njihovo srce i 


njihov Bog. Sve je ostalo prazni pleonazam i pobožni veo. 

Bilo je to g. 1901. Zadnja kola Colorado-vlaka napali su i 
opljačkali razbojnici u okolici Rantana. Petorica stražara budu 
svladana i ubijena, a čitav tovar zlata zaplijene trojica ubojica. 
No kod diobe posvade se. Jedan bude u svađi ubijen. No gdje 
su druga dvojica? Zvali su se »Brones« i »Pecos«. Samo to je po- 
licija saznala, ali njih nije našla. A s njima i zlata je netragom 
nestalo. ' 

G. 1938., dakle 37 godina nakon strašnog djela, budu napo- 
kon otkrivena obadva razbojnika ubojice. Kako? Učenjaci su 
istraživali ponore, provalije i podzemne spilje Colorado-gorja. 
Te su provalije vapnenaste pećine, prava čudesa ljepote. Iza 
duga puta legnu istraživači u jednoj pećini da se odmore. 

Jedan od njih legne u neku udubinu da spava. Najedamput 
poviče tako, da su drugi puni užasa dotrčali. Svi su blijedi kao 
smrt, jer uz stijenu spilje stoji čovjek. Mrtav je. Krpe od odijela 
vise na kosturu. Kraj njega leži komadić svijeće. 

Mrtvac — tako ustanoviše učenjaci — stoji na tom mjestu 
već 30—40 godina, a umro je od gladi. Ljudi se malo oporave od 
straha, počnu dalje istraživati spilju i namjere se na još jedno- 

ga mrtvaca. Taj ne stoji, nego leži. Oborio ga je hitac. Dakle, pr- 
vi je ubio drugoga. 

To bijahu ona dva razbojnika i ubojice Colorado-expresa. 
Iz požude su za zlatom ubili svoga sukrivca. Zlato su dopremili 
u tu pećinu, da ga tamo sigurnije pohrane, ali u silnoj zamrše- 
nosti hodnika nijesu više našli puta natrag. Došla je glad, a s 
njome i očaj te oni navališe jedan na drugoga. »Pecos« sravni 
»Bronesa« sa zemljom. Sad sam posjeduje golemo blago. Postao 
je mnogostruki milijuner. Ali što mu koristi zlato? Glad postaje 
sve ljuća, i on u strašnim mukama umire od gladi. Prokleto zla: 
to!!! 

Zašto tražite zlato i bogatstvo? — kad smrtna košulja nema 
džepova. 

Mladiću, razumiješ li smisao prvog blaženstva: »Blaženi 
siromašni duhom, jer je njihovo kraljevstvo nebesko?« Ili maš- 
taš i praviš planove, kako ćeš jednom postati bogat. Nije smisao 
tvog života, da stičeš ovdje blago na zemlji, koje može moljac 
izgristi i lopovi ukrasti, nego da stičeš neprolazno blago za drugi 
neprolazni život. 

Neki napokon žive za časti, slavu i glasovito ime na zemlji. 
Trude se, da o njima ljudi govore, novine pišu, da im plješće odu- 
ševljeno mnoštvo itd. 

Možda ste čuli za povijest Vatela, slavnog kuhara kneza de 
Condć. Bio je poznat kao izvrstan kuhar i zato je i živio. Jednog 
dana dođe u dvorac Chantilly kao knežev gost francuski kralj, 
i Vatel je imao pune ruke posla. Ali jao, kod večere na 25. stolu 
nedostaje pečenka. Kuhar pada u očaj, premda gosti radi mnogo- 
brojnih jela nisu ni primijetili, da nešto nedostaje. Jedva ga je 
knez de Condć uspio umiriti. Ujutro Vatel ustaje; dolaze ribe, 
kako je on odredio, ali je pofalilo za jednu zdjelu. Tada se Va- 
tel nije znao više opirati. Odlazi u svoju sobu, uzuma mač i nači- 
ni samoubojstvo. Malo iza toga stignu ribe, i odlični gosti sa- 
žaljevajući siromašnog kuhara, ipak veselo jedu ribu i zabavljaju 
se. Onaj, koji je umro, leži, koji žive, mnogo se ne uznemiruju. 

Jedan drugi primjer: moderni sport. 


U ožujku g. 1923. sportski je svijet bio veoma uzbuđen. Car- 
pentier, slavni francuski boksač, tukao se s Crncem Siki i pao. U 
jedan tren, publika, koja mu je malo prije pljeskala, zasipala 
ga je urlanjem i zviždukom. Što je bio Carpentier-ov život? — 
Jačanje i treniranje mišica za boks, da postane sportska zvijez- 
da, o kojoj će govoriti čitav svijet. 

Taština nad taštinama, jer je slava veoma prolazna. Oni, ko- 
ji su malo prije pljeskali, sad ga izviždavaju. Isplati li se živjeti 
za takovu slavu? 


24 


4. ožujka g. 1917. stajalo je mnoštvo od 90.000 ljudi pred Ka- 
pitolom u Washingtonu, da prisustvuju već drugom ustoličenju 
za predsjednika SAD Woodrova Wilsona. Posvuda se uzvikivalo 
i slavilo njegovo ime. Pred njim se odvila golema parada. Kad 
je ubrzo nakon toga otputovao u Pariz da diktira uvjete versa- 
illskog mirovnog ugovora, postigao je vrhunac svjetske slave. 
Demokracija i samoopredjeljenje malih naroda opet je zapalilo 
nađu svih potlačenih naroda. Mase ljudi, kako se nikad nigdje 
nije vidjelo, pozdravljale su ga u Parizu u plamenom oduševlje- 
nju. Sve se oči svijeta upirahu prema njemu, kad je stajao na 
vrhuncu ljudske veličine, i govorilo se, da je poslan iz neba novi 
Mojsije, da nesigurne stope naroda upravi u obećanu zemlju 
mira. 

Nekoliko godina kasnije svatko je mogao proći kraj male- 
ne kuće, u kojoj je živio oronuo i slomljen star čovjek, koji je 
mogao učiniti samo nekoliko koraka uz pomoć svoga štapa, i 
ništa više: slomljeno tijelo, njegov plan saveza naroda prezirno 
odbačen od senata, njegov protivnik po najvećem političkom 
pokretu povijesti došao je na njegovo mjesto; narodi Evrope 
ustajahu na njega zgrčenim pesnicama, jer ih je prevario lažnim 
nadama. Zar ne, kako sažaljenja vrijedan prizor? Kakve su se 
sve uspomene mogle buditi u njemu, kad je uvečer sa svog pro- 
zora gledao na Kapitol, koji je bliještio u svjetlu, a nekoć po- 
zornica njegovih djela! 

Pripovijeda se, da je jedne večeri slučajno došla uz prozor 
njegova žena. Bilo je tamno. Gledala je kako njezin muž sjedi 
na stolici, a lice je pokrio rukama. Mogla je čuti samo tiho je- 
canje. Stavila mu je nježno ruku na pognutu glavu i tiho ga upi- 
tala: 

»Dragi moj, da li si bolestan«? 

Bivši predsjednik SAD podigne glavu i za čas pogleda suz- 
nim očima na Kapitol, koji je nekoć tako često odjekivao njego- 
Vim imenom. 

»Ne nisam bolestan!« — reče. »Ali kao nikada prije sada 
upoznajem nepostojanost pljeskanja mnoštva i taštinu slave ovo- 
ga svijeta ...« Kad je ostao na cjedilu i okušao onu dosadu ži- 
vota, onu bol srca, mogao je uzviknuti kao nekoć Salamon u 


starosti: »Taština nad taštinama« —, osim Boga ljubiti i Njemu 
služiti. 

Mladi moj prijatelju, nisi li i ti možda postavio kao životni 
Cilj svoju vlastitu proslavu, svoju vlastitu afirmaciju? — Ako 


jesi, onda znaj, da nisi na pravome putu, onda ne gradiš na čvr- 
stom temelju, nego na pijesku, i dosta je, da dođe samo jedan 
jači vjetar i oborit će tvoju životnu zgradu kao kuću od karata. 

Pa zašto onda da živiš? Koji je smisao tvoga života? — Evo, 
na to važno pitanje daje ti odgovor razum, Sv. Pismo a i Sv. 
ćansku nauku: »Čovjek je stvoren, da Boga Gospodina svoga 
hvali, iskazuje Mu poštovanje, služi Mu i tako spasi dušu svo- 
ju.« Evo, to je smisao, to je zadaća tvoga života!!! 

Prvo dakle moraš Boga hvaliti. 

A Boga hvaliti znači priznavati Ga svojim Stvorcem i Gospo- 
darom, najvišim Bićem i izvorom svih dobara. To je prva i naj- 
svetija dužnost razumnog bića, kakvo je čovjek. Dijete, koje ne 
priznaje oca, jest nevaljalo i nezahvalno. Još je nevaljaniji i ne- 
zahvalniji čovjek, koji ne priznaje svog Boga. 

Boga hvaliti znači nadalje, ako predstavljamo, prikazujemo. 
i vršimo kao djela Božjih ruku ono, za što nas je Bog stvorio. 
Bog me je zamislio kao dobrog, čistog i idealnog mladića. A da 
li sam ja takav? Ili sam naružio sliku i zamisao Božju svojim 
grijesima i prljavštinama? Kako Ga dakle mogu hvaliti, ako sam 
ispackao i zamrljao Božju sliku u sebi? e 

Grčki slikar Appelles naslikao je dječaka kako nosi na glavi 
košaru grožđa. Grožđe je bilo tako vjerno prikazano, da su se 
ljudi divili. A kad su čak i ptice stale letjeti prema grožđu da 
ga zoblju, tada ljudi udariše u glasno klicanje. Ali slikar je os- 
tao ozbiljan i rekao: Slika nije uspjela! Dječak je morao biti do- 
bro prikazan, on je glavna stvar, a ipak na žalost nije uspio, jer 
inače mu se nebi smjele približiti ptice. 

Tako i ti brate, badava ako imaš lijepo tijelo, kovrčastu 
kosu, sjajnu frizuru, krasno odijelo, ako ti duša ne valja, ako ti 
duša nije lijepa, onda ne hvališ njezina Tvorca, onda nisi po Nje- 
govoj zamisli. Sada je vrijeme da ispraviš Božju sliku u sebi, 
da je povratiš prvotnoj originalnoj ljepoti, kakva je bila na- 
kon krštenja, kad ti je svećenik predao bijelu košuljicu i nare- 
dio ti, da je čuvaš čistu do groba. 

Drugo, moraš Bogu iskazivati strahopočitanje. 

Pod tim se razumijeva sve nutarnje i vanjsko štovanje Bo- 
ga: molitva, pribivanje sv. Misi, primanje svetih sakramenata, 
strahopočitanje kod molitve, dostojno vladanje u crkvi, u Božjoj 
prisutnosti. 

Kako ti iskazuješ na pr. Bogu strahopočitanje u crkvi ili kod 
Mise? Da li se možda izvališ na klupi, kao da si u gostionici a 
ne u crkvi? Ako vjeruješ u Boga, onda se znaj pred Njim i pri- 
stojno vladati. 


Treće, moraš Bogu služiti. 
Bogu služiti znači vršiti Njegovu volju. On nam je pak ob- 
javio svoju volju u 10 svojih zapovijedi, u zapovijedima Crkve, 

a danomice nam je objavljuje preko naših zakonitih poglavara, 
preko naših staleških dužnosti i preko glasa savjesti u nama. 

Kako ispunjavamo volju Božju? Nismo li se na žalost u 
svome životu ogriješili o sve Božje i crkvene zapovijedi, nismo li 
često puta prezreli zakoniti auktoritet naših poglavara, nismo li 
ugušili glas savjesti u nama, kad nam je govorio: non licet! — 
ovo ti nije slobodno? O kako bi nam naš Bog mogao često puta 
reći: »Serve nequam! — zli slugo« Ako smo do sada bili zli i ne- 
zahvalni sluge svog Boga, sad je vrijeme da se trgnemo, sad je: 
vrijeme da se obratimo, sad je vrijeme da načinimo čvrstu odlu- 
ku, da ćemo uvijek imati pred očima svoj životni cilj: hvalu, 
poštivanje i službu Božju. Ako pak to budemo imali pred oči- 
ma, i ako to budemo vršili, tada ćemo spasiti dušu, što je.spoje- 
no s time. 


Kad se je g. 1952. slavila 400. godišnjica smrti sv. Franje 
Ksavera, bila je nošena njegova čudotvorna ruka, koja je obra- 
tila i pokrstila toliko mnoštvo pogana, po raznim gradovima i 
svuda je podigla vjerski žar i entuzijazam pobožnosti kako u ma- 
sama tako u pojedincima. Ta ruka, koja se toliko i toliko puta: 
uzdigla nad mnoštvom, sjeća nas jednog dana, u koji je na sve- 
učilištu u Parizu Ignacije Lojolski uhvatio mladog studenta Fra- 
nju Ksavera i ponavljao mu one ozbiljne i sudbonosne Kristove: 
riječi: »Franjo, Franjo, što koristi čovjeku, ako svijet zadobije, 
a dušu svoju pogubi« 

Nad mrtvim tijelom Aleksandra Velikoga tri su mudraca iz- 
rekla tri velike istine. 

Prvi je mudrac rekao: 

Ovome jučer nije bila dovoljna slava čitavoga svijeta; danas 
je pak zadovoljan s malim grobom... Što je ostalo od tebe, po- 
hlepna oholosti? a 

Drugi je mudrac rekao: 

Taj je jučer zatvarao blago u svoje blagajne, a danas je sam 
zatvoren u zlatnu škrinju... O gladi za bogatstvom, koliko si vri- 
jedna? 

Treći je mudrac rekao: 

Taj je jučer udovoljavao svome tijelu svim nasladama, a danas 
se pak crvi goste njegovom lješinom... Koliko si vrijedna, po- 
hlepo za uživanje? 

Doista, kako su istinite Kristove riječi: »Što koristi čovjeku 
ako sav svijet zadobije, a duša svoju pogubi?« 

Doista, kako su istinite riječi sv. Petra Apostola: »Znajte, da: 
niste otkupljeni raspadljivim srebrom ili zlatom iz vašeg griješ- 
nog življenja, koje vam je predano od otaca, nego skupocjenom 
krvlju Krista kao nedužna i neokaljana janjeta.« 

O kako je vrijedna moja duša, kad je Krist Sin Božji za nju 
prolio svoju krv! 

Sv. Augustin kaže: »Pitaj svog Spasitelja, zašto je On, Vječni, 
sišao s nebesa, zašto se rodio u stajici, zašto je bio u siromaštini 
othranjen, zašto je radio u tesarskoj radionici, zašto je bio po- 
slušan ljudima? Dušo, gledaj, toliko si vrijedna! Izbroji sve sa- 
tove, koje je Isus kroz 33 godine proživio na zemlji, izbroji sve 
suze, koje je prolio, naporne korake, koje je učinio radi tebe, 
riječi, koje je govorio. 


Pitaj Ga, zašto je toliko trpio: smrtne muke, zatvor, lance, 
poniženje, bičevanje! Pitaj Ga, zašto ima On, Kralj svih kraljeva, 
trnovu krunu na glavi? Pogledaj Ga razapeta na sramotnom križu, 
gdje je viseći među dva razbojnika predao dušu svome Ocu na- 
gnuvši glavu! 

Čovječe, sve te to poziva: dušo, digni se gore, gledaj koliko si 
vrijedna!« 

Bilo je to g. 1.000 po Kristu. Tada je u snažnoj njemačkoj drža- 
vi vladao car Oton III. Jednom je pohodio u samotnoj šumi siro- 
mašnoga čovjeka, koji je odijeljen od ljudi služio Bogu u molitvi 
kao i samozataji. Nakon duljeg razgovora s pustinjakom rekao 
je car: 

»Časni mužu, rado bih vam iskazao kakovu uslugu; samo 
izrazite želju, pa ćete biti služeni!« 


Stari sluga Božji, kome je već bilo 90 godina, položio je ruku 
na vladarevo srce i rekao: »Ništa drugo ne tražim od tebe, nego 
samo spasenje tvoje duše.« 


Cara je ta priprosta i skromna želja veoma ganula. Dobro ju 
je utisnuo u srce i uvijek se brinuo za spasenje svoje duše. 


Car je Oton uimro veoma mlad, ali star po ispravnosti života, 
jer je postavio brigu za svoju dušu na prvo mjesto među svim po- 
slovima. 

Ima tome nekoliko decenija, kako je u gradu Los Angelos u 
Sjevernoj Americi stupila u katoličku Crkvu kćerka bogata trgov- 
ca, što je ovoga veoma rasbjesnilo. Jednoga dana dobije kod doru- 
čka na tanjiru listić s ovim sadržajem: 

»Načinio sam oporuku i namijenio ti 50.000 dolara. Ako se 
odrekneš katoličke vjere, pri tom će ostati; ako se pak u roku 
od sedmice dana zato ne odlučiš, ostat ćeš nakon moje smrti bez 
kuće i također bez sredstava. — Tvoj otac.« 


U isti je čas bila stvorena odluka i napisan odgovor, koji je 
glasio: »Dragi oče, moja je duša vrednija od 50.000 dolara; za sve 
milijune i zaklade svijeta ne bih učinila, što zahtijevaš.« 

Ova je djevojka znala cijeniti svoju dušu, ova je djevojka 
znala, da više koristi spasiti zauvijek svoju besmrtnu dušu nego 
časovito zadobiti sve blago i bogatstvo ovog svijeta. 

Da li je i moje raspoloženje takovo? Ili bih se možda ja za 
bogati stipendij odrekao zvanja, odrekao vjere i stavio u pitanje 
spasenje svoje duše? 

Za vrijeme progonstva kršćana u Tonkingu bio je pozvan 
pred mandarina i sedamnaestgodišnji mladić Pavao. Nastup li- 
jepoga mladića očarao je suca i on je odlučio da spasi tog mla- 
dića, koji je ispovijedao katoličku vjeru. Pokušao ga je smutiti 
novcem i tražio je, da se odrekne i zataji križ: »Ako pogaziš 
križ, dobit ćeš palice srebra!« 


Mladić odgovori: »To je malo!« 

— Dobro, pa dobit ćeš palicu zlata! 

— Ni to nije dosta. 

— Koliko onda zahtijevaš? 

— Ako hoćeš da pogazim križ i neizmjerno ražalostim Bo- 
žanskog Spasitelja, moraš mi dati toliko zlata, da bih mogao ku- 
piti drugu dušu! — 

Hrabri je odgovor osupnuo mandarina, koji se ipak nije 
obratio. A Pavao je zadobio mučenički vijenac i spasio neumrlu 
dušu. 

Dragi moji mladi prijatelji! Kad se u kojoj župi drže pučke 
misije, tada misionari blagoslove veliki misijski križ, na kojem 
krupnim slovima piše: Spasi dušu svoju! 

Spasi dušu svoju, to je smisao svih misija. 

Spasi dušu svoju, to je smisao duhovnih vježba. 

Spasi dušu svoju, to je smisao i ovih naših duhovnih vježba. 

Dragi moji mladi prijatelji, podignite i vi sada u ovim du- 
hovnim vježbama u svome srcu veliki križ, a na nj napišite pla- 
menim slovima: Spasi dušu svoju! I čitajte taj spasonosni natpis 
svaki dan ujutro i navečer. Čitajte taj spasonosni natpis, kad na 
vas navale napasti, kad na vas navali sotona, kad na vas navali 
svijet, i ne dajte se. 

Vaša je duša najvrijednije blago! 

Vaša je duša vječna po svojoj besmrtnosti. Ona je carstvo 
za sebe, koje obuhvaća cijelo stvorenje. Ona je vrednija od čita- 
vog vidljivog stvorenja. 

Ona je blago, koje sam Bog časti i ljubi, svjetlo od Očeva 
Svjetla. Otac ju ie stvorio. Sin uz krvavu cijenu otkupio. Duh 
Sveti milošću svojom opremio. 

Dušo, kako ti dragocjena moraš biti, kad se Bog u vječnoj 
ljubavi oko tebe brine, kad Njegovi svećenici oko tebe nastoje! 

Brineš li se i ti sama za sebe? 

Hi se možda sva tvoja briga vrti oko prašine i pepela, oko 
mrtvačkih kostiju i lubanja? 

Dušo, zar ćeš tako luda biti, da ćeš samu sebe upropastiti? 

Mladi moj prijatelju, koga ljubi Spasiteljevo velikosvećeničko 
Srce, mladi moj prijatelju, koga ljubi i moje svećeničko srce, mo- 
lim te, spasi dušu svoju! Amen. 

Razmatranje o svećeničkom zvanju 


Dragi moji mladi prijatelji! 


Slavni francuski oratorijanac Gratry u svojim »Souvenirs de 
ma jeunesse« — »Uspomenama iz mog djetinjstva« — opisuje je- 
dno značajno svoje mladenačko sanjarenje, koje je ipak bilo odlu 
čno za njegov budući život. 

Bio je mlad; pun zdravlja, pouzdanja i veselja. Poslije ljetnih 
praznika povratio se je Gratry pod jesen u kolegij, u kojem se je 
školovao. Sjeo je na svoj krevet, malo se naslonio i stao da sanjari 
o svojoj budućnosti i počeo sam sa sobom razgovarati. »Sada sam. 
u drugm godištu retorike. Prvi sam u svome razredu i u cijelom 
kolegiju, a moguće da sam najbolji i od svih pariških đaka. Ove 
ću godine dobiti prvu nagradu, a tako i do godine. Poslije ću na 
sveučilištu učiti pravo. Hoću li i tamo biti prvi? Hoću li biti vred- 
niii od svih tamošnjih učenika? — Pa svakako hoću! Kako i ne 
bih? Malo ih je, koji vole raditi, a mnogo nemarnjaka i bez ustraj- 
nosti u rađu. Posvuda vlada mekoputnost i apatija. I tamo ću ja, 
zahvaljujući svojoj energiji, dobiti prvu nagradu. I postat ću od- 
ličan pravnik, glasovit advokat. Čitav će Pariz grnut u moju kan- 
celariju. Steći ću veliko bogatstvo. Ali i to mi je malo. Dat ćusei 
na književnost. Moram ući u »Akademiju besmrtnika«. 

Ondie ću biti nasljednik Voltaire-a, Racine-a ili  Pascal-a. 

Čeka me dakle lijepa budućnost i bogata sreća. Kupit ću ras- 
košnu vilu u blizini grada i tada se oženiti. Oh, kako će najod- 
ličnije djevojke biti sretne, ako ih pogledam. Kako ću biti sretan!« 

I tako se je sav rastapao od milja u tim mislima, dočarava- 
jući sve to veću sreću i peniući se sve to više. »Sve mi ie išlo 
od dobra na bolje. Kroz to mi pade na um: pomalo ćeš ući u go- 
dine, pa će ti u međuvremenu umrijeti otac ... I eto prve žalosne 
misli! 

A onda će ti umrijeti i majka, a mogla bi i žena, pa i koje di- 
jete. Ah, strašno će to biti , ako moradnem ostati sam.. « 

Najedamput je na obzorju nestalo sunca, koje pokriše oblaci 
smrti. I sada još dolazi kao najcrnija avet: 

»Poslije svega toga umrijet ću i ja! Dakle doći će čas, kada 
će me pružiti na jednu dasku, i tu ću ležati mrtav. Onda će me 
Zatvoriti u taman hladni grob, i time će biti sve završeno. Više 
nema sunca, nema prijatelja, nema novaca. nema žene ni djece; 
više nema nikoga i ničega. Takav je liudski život: čovjek se rodi 
pa umre. Ljudski život učinio mi se kao more u kojem sam ja sa- 
mo jedan val, koji se malo izdigao iznad morske površine, čas- 

kom na suncu zasvjetlucao i onda me nesialo. Na te misli kao da 
mi se krv sledila u žilama od čuda i straha, i ja se prenuh od ova- 
kva sanjarenja. No njegov dojam osjećam i danas... .« 

Gratry je poslije ozbiljno razmišljao o smislu života i svoj 
život uputio čisto i bistro prema vječnosti. Mjesto odvjetnika i 
akademijina »besmrtnika« postao je svećenik, oratorijanac, odli- 
čan pisac i propovjednik. : 

Dragi moji mladi prijatelji, ne sanja li ovako poput Gratry-a 
svaki od vas o svojoj budućnosti? Što ću ja biti? U čemu ću po- 
stići sreću života? Želim postati velik, glasovit, slavan, bogat itd. 

Nekoć si bio dobro, poslušno i jednostavno pobožno seljačko 
dijete, koje je poput malih pastira iz Fatime često molilo Gospinu 
krunicu idući za ovcama, kako te je naučila tvoja dobra i sveta 
majka, neuka i priprosta, ali u Božjim očima velika i vrijedna 
zbog svoje žive vjere i duboke pobožnosti. Ta ista majka često 
puta ti je govorila: Sinko moj, Kad bi htio biti »dumo«, sveće- 
nik, župnik nitko sretniji od mene. Mi smo doduše veoma siro- 
mašni, ali ja bih ipak sve žrtvovala za taj sveti poziv i stalež, 
otkidala bih od usta, gladovala bih, prosila, samo kad bi ti htio 
poći u svećenike. I još si tada bio nevin, ove su riječi padale na 
tvoje bezazleno srce, i ti si se počeo na svoj djetinji način odu- 
ševljavati i za svećenički salež. U kutu sobe napravio si mali 
oltar, »služio Misu« i propovijedao. Majka te je promatrala i 
suze radosnice potekle su joj niz naborane obraze. Majka te je 
zagrlila i utisnula na tvoje bijelo nevino čelo dubok nježan cje- 
lov. Brzo si naučio ministrirati i postao revan ministrant. Sve te 
je više privlačio čar oltara, ljepota mise, crkvene pjesme, vatrene 
propovijedi tvog mladog idealnog župnika, i sanjao si, kako ćeš 
jednom postati velik i slavan propovjednik. 


Svršio si osnovnu školu i najradije bi odmah pohitio u sje- 
menište, ali jao, ondje te ne smiju primiti dok ne svršiš osmogo- 
dišnje školovanje. Dakle još četiri duge godine čekanja dok po- 
đem u sjemenište. Bilo je to gorko za tebe, ali ti si bio junak i 
pošao si u osmoljetku u Čapljinu, Imotski, Metković, Posušje ili 
već ne znam gdje, na biciklu ili vlakom, ili možda pješke, svaki 
dan, po kiši i nevremenu, po žegi ili po studeni. Bio si uistinu 
mladi junak, onakav kakve Krist treba u današnjim vremenima 
u svojim redovima. Prošle su i te četiri duge godine. Bio si često 
u poteškoćama. Bilo je napadaja na tvoju vjeru, na tvoju anđeo- 
sku krepost, na tvoje zvanje. Ali ti si konačno izišao pobjednik iz 
svih tih okršaja. Sačuvao si vjeru; pobožnost i zvanje. Baš si za- 
služio, da ti čestitam. 

Zadnji praznici prije polaska u sjemenište. Već si nestrpljiv, 
što tako dugo traju. Rujan. Valja putovati na plavetne jadranske 

žalove, koje ćeš možda prvi put u životu ugledati, u hrvatsku 
Atenu, slavni Dubrovnik. Srce ti bije od uzbuđenja, hoće da is- 
koči. Majka ti je spremila kovčeg. Sve skupa je prilično skromno, 
ali ti si ipak zadovoljan osjećajući u duši neko daleko veće i uzvi- 
šenije bogatstvo i sjaj, nego li su ove materijalne stvari. Oprostio 
si se od župnika, od prijatelja, od rodbine, od braće i sestara. Bilo 
je dakako i suza. Prate te otac i majka na kolodvor. Daju ti zadnje 
roditeljske upute. Jednostavni su tvoji roditelji, priprosti seljaci, 
ali pošteni i čestiti ljudi, zato njihovi savjeti i upute zlata vri- 
jede. Sinko, budi dobar, slušaj pretpostavljene, budi pobožan, 
marljivo uči, lijepo se vladaj! Nemoj nas osramotiti pred svije- 
tom i pred selom! — O braco dragi, kamo sreće, da dobro upam- 
tiš ove savjete, da ih duboko u dušu usadiš ida se po njima 
ravnaš... 


Hercegovački uskotračni vlak ulazi u kolodvor. Kondukter 
viče: Hrasno. Zadnji poljubac oca i majke i ti ulaziš u vagon. 
Vlak juri uz Popovo Polje, ali nikad da mu stane na kraj. 


Mašta ti živo radi, predstavljaš si život u novoj okolini. U tim 
mislima najedamput netko u vagonu zaviče: more! Ti se preneš, 
pogledaš kroz prozor i imaš šta vidjeti: beskrajno plavetnilo raz- 
lilo se sve do u nedogled. Tamo lijevo vidiš jedino dva pusta oto- 
čića. Još ne znaš, da se zovu Mrkan i Bobara, ali oni će ti doskora 
na tvojim šetnjama postati dragi znanci. Maštaš dalje i tako do- 
đeš u Dubrovnik. Silaziš s vlaka, penješ se na tramvaj, i nakon 
pola sata evo te na Pilama. Tu opaziš grupu đaka, koji vuku svo- 
je kovčege. 

— Znate li gdje je sjemenište? — pitaš ih. 

— Kako ne! i mi idemo tamo. Hajde samo za nama. Nije 
daleko. 


I zbilja najedamput se nađeš pred golemim stubama: eno go- 
re, ondje je sjemenište. Stupaš s nekim strahočitanjem. Pomalo 
se i znojiš, ali ništa zato, napokon si na cilju. Hodnici odjekuju 
veselim đačkim glasovima: Šimo, Dane, Marinko, Jure! Ti su već 
domaći u ovoj kući, kad tako galame. Na hodniku opaziš i jednog 
svećenika. Prilaziš mu, poljubiš mu ruku i predstaviš se. To je 
Pater Prefekt. Ti još zapravo ne znaš kakva je to služba i koja 
mu je zadaća, ali sve ćeš polako vidjeti i upoznati. On te prijazno 
odvede u muzej, pokaže ti tvoje mjesto, zatim u spavaonicu. Li- 
jepo si se smjestio. Škola ti je započela. 


Prolaze dani. Život ti se u sjemeništu sviđa, i ti si zadovoljan. 
Nijedna točka dnevnog reda nije ti teška. Rado ideš na molitvu, 
na sv. Misu, svaki dan se pričešćuješ, iskren si duhovniku, slušaš 
Patra Prefekta, poglavare, profesore. Uglavnom su s tobom svi 

zadovoljni. I tako tvoj peti razred prođe bez većih poteškoća, lije- 
po i mirno. 

Ali u šestom razredu! Osjećaš, da se u tebi počinje buditi novi 
dosada nepoznati život. Ti se mijenjaš. Više nisi tako dobar, po- 
slušan, pobožan i iskren kao prije. Rastresen si, pa i kod službe 
Božje, tako da bi te trebalo dobro prekoriti. Mladiću, što je to 
s tobom? Gdje je ona tvoja negdašnja iskrena i žarka pobožnosti? 
Gdje ona jednostavnost, otvorenost i iskrenost? Postao si zakuli- 
san, nepovjerljiv, sumnjičav, a u duši stalno o nečem razmišljaš. 
Sanjaš«o ružičastoj budućnosti, o smiješku života itd. Tada te na- 
jedamput zovne neki nutarnji glas tvojim vlastitim imenom, ko- 
iim te zove tvoja vlastita majka, i ti se preneš. Nije ovo dobro, 
što ja radim. Tako sam prazan u duši i nesretan radi toga. Odlu- 
čiš učiniti dobru ispovijed i stvoriš čvrstu odluku ne baviti se ve- 
še takvim opasnim sanjarenjem. I tako prođe i tvoj šesti razred. 
Evo te u sedmom. Pod praznicima si mnogo toga vidio i doživio, 
sve je to ostavilo duboke tragove u tvojoj duši, i ti opet počneš 
sanjati. Sanjaš o biću, koje bi te moglo razumjeti, koje bi te mo- 
glo ljubiti. Osjećaš u sebi veliki potencijal i snagu. Jednog dana i 
propjevaš. Čitaš svoje stihove i pjesme, svoju liriku, svoja intima 
i diviš se. Opet te neki glas u nutrini zove tvojim imenom, preko- 
rava te, ti se na čas preneš, a zatim zaroniš u maštanje i sanja- 
renje. Počinješ dapače sanjati, o čemu se dosada nisi usudio 
misliti, što si odbijao kao kukavičluk i kao podlo izdajstvo. Sa- 
njaš kako bi drugdje mogao biti sretniji nego u svećeničkom sta- 
ležu. Ta svećenički je stalež za one, koji se ne znaju snaći u životu, 
za nespretnjakoviće. Ti juriš prema ponoru, prema bezdanu. Za- 
bvatila te je opasna bujica, opasna struja. 


U tom raspoloženju svršavaš sedmi razred i ideš na praznike. 
Svijet te privlači, i ti već smišljaš, da mu se predaš, ali u taj čas 
po treći put, ali snažnije i jače, progovara u tebi Božji glas: Sa- 
inuele, Samuele, Samuele! Ti se napokon probudiš iz svoga 
opasnog maštanja te junački, muški, herojski progovaraš: »Govori, 
(Gospodine, jer sluša sluga tvoj!« 

I.Gospod ti govori kao nekoć Samuelu: »Hoću, da učinim 
nešto.u Izraelu, da će zujati oba uha svakome, tko čuje« (1 Kr. 
Belle 
<“ —A što je to, Gospodine, ti pitaš radoznalo. 

— Hoću, da te učinim svojim prorokom, velikim i snažnim 
kao Ilija, Izaija, Jeremija, Danijel; hoću, da te učinim svojim apo- 
stolom, vatrenim kao Pavao iz Tarza, a nježnim kao Ivan Evan- 
đelista, hoću, da te učinim svojim svećenikom, svetim i veliko- 
dušnim kao župnik iz Arsa ili kao Maksimilijan Kolbe. 


34 


4 


— Hoćeš li? — Ti si smeten veličinom objave i susreta s 


 Gospodinom kao Pavao kod Damaska — no ipak tiho odgovaraš: 


Gospodine, hoću! A tada ti Gospodin još ozbiljno progovara: Ali 
ako uistinu hoćeš, onda promijeni život i vladanje, ne budi polo- 
vičnjak, daj mi se svom dušom! Ako ikada, danas trebam potpune 
ljude, kakav je bio Ivan Krstitelj, koji se je radi svog neporočnog 
života usudio svakome reći istinu u lice i prekoriti ga zbog njego- 
vih opačina, pa bio to vojnik, carinik, farizej književnik, svećenik 
ili napokon i sam kralj Herod. 

A sada da vidimo, što si zapravo rekao Gospodinu svojim 
»Hoću«? što ti zapravo hoćeš? — Hoćeš, želiš biti svećenik. Po- 
gledajmo, što je to svećenik? 

a o svećeničkom staležu vrijede prije svega Spasiteljeve riječi 
izrečene nekoć prvim svećenicima — apostolima: 

.>»Niste vi mene izabrali, nego sam ja vas izabrao i postavio, 
da idete i donesete plod, i da plod vaš ostane.« 

»Niste vi mene izabrali!« 

Naša osjetna narav ne izabire život pun žrtve, odricanja i 
rada, kakav je dandanas svećenički život. To može samo milost 


učiniti. 


/ »Ego elegi vos! — Ja sam vas izabrao!« — Ja sam vas izabrao 
između tisuća i milijuna! Od 2 i po milijarde ljudi ima samo 470 
milijuna katolika. A od tih ima samo 360.000 svećenika, i samo 
60.000 seminaraca bogoslova. I ja sam pozvan, da nađopunim taj 
broj. I ja sam uistinu izabran između milijuna. 


i I postavio sam vas« — postavio u sjemenište, gdje se zašti- 
ćeni od opasnosti i pogibli ovoga pokvarenoga svijeta milošću 
Božjom mirno i nesmetano možete spremati za ovaj uzvišeni 
poziv. 
»Ja sam vas izabrao, da idete« — ne da sjedite, ne da spavate 
nego da napredujete u kreposti, u znanju, u izgradnji samoga sebe. 
»Ja sam vas izabrao, da rod donesete« — ne samo krupno 
mesnato lišće kao nerodna smokva, nego plodove svetosti, žrtve 
predanja, junaštva i velikodušnosti, i da ti plodovi ostanu buđu 
trajni. Jedan svećenik kadar je donijeti takove plodove da od 
njih žive čitave župe, čitave generacije. Sjetite se samo Arskog 
Župnika, a ima ih i toliko drugih manje poznatih. 
X Kad si rekao Gospodinu, da hoćeš biti Njegov svećenik, dao 
si pristanak na najveće dostojanstvo. ' 
Prije dvadesetak godina izišla je u Francuskoj knjiga pod 
naslovom: »Qu'attendez-vous du prćtre?« — »šŠto očekujete od 
svećenika ?« k : 
m Napisaše je 2 biskupa, 6 svećenika, 4 člana francuske akade- 
mije i 4 druga pisca. 

svećenik? besmrtni 
»Svećenik je za me- 


U toj knjizi na pitanje: Što je za vas 
Paul Claudel posve kratko ovako odgovara: 
ne predstavnik Isusa Krista na zemlji!« 

Na isto pitanje odgovara u istoj knjizi drugi francuski aka- 
demik, romanopisac Francois Mauriac ovako: »Svećenik je za 
mene susret moći Stvoritelja i nemoći stvorenja u jednom te 
istom biću... on je Krist.« 

Ovako govore o svećeničkom dostojanstvu moderni profani 
pisci, a već je u prva kršćanska vremena pisao o svećeniku Ka- 
sijan ovako: 

»O svećeniče Božji, ako motriš visinu nebesa, viši si, ako lje- 
potu sunca, mjeseca i zvijezda, ljepši si, ako uzvišenost vladara, 
uzvišeniji si, niži si samo od svoga Stvoritelja.« 

Dakle, mladi moj prijatelju, vidiš li, na što si pozvan? 


Pozvan si, da budeš posrednik između Boga i grješnog čovje- 
čanstva. Da budeš djelitelj Božje milosti, da lomiš kruh života. 
Pozvan si, da budeš učitelj naroda, tješitelj žalosnih, vođa u nebo, 
spasitelj na zemlji. 

Jakom i dubokom dojmu nad veličinom svećenika nisu se mo- 
gli oteti ni slobodoumniji duhovi. Glasoviti francuski besmrtnik 


Viktor Cousin šetao je jednom po dvorištu Instituta u Parizu s 


Cochinom i još jednim profesorom filozofije. Jedan mladi kape- 
lan pošao je tuda onog časa. Cousin će, gledajući za njim, svojim 
prisutnim kolegama: 

»Dragi prijatelji, mi smo cijeli život proveli u proučavanju 
filozofije, mi skupljamo oko sebe mlade učenike i trudimo se, da 


im dokažemo da opstoji duša u čovjeku. A kroz to vrijeme što 


radi ovaj mladi svećenik i kamo ide?« 


— »On ide, da izmiri duše dvaju supruga, da okrijepi dušu 
starca, koji je na umoru; da suzbija opačinu u duši ovakoga; da 
svladava napasti u srcu mlade djevojke, da tjera očaj iz duše ne- 
sretnika, da rasvijetli i pouči dušu maloga djeteta. I mi bismo 


hijeli takove liude utopiti u Seinu. Puno bi bolje bilo, da nas bace 


u rijeku, ali s kamenom oko vrata, da ne bismo isplivali. Budimo 
barem toliko pošteni pa priznajmo, što i koliko oni rade za duše 
— dok se mi jedino mučimo, da tek dokažemo kako postoji 
duša?« 

Prijatelju dragi, svi se dakle slažu, da je uistinu veliko i uzvi- 
šeno svećeničko dostojanstvo, ali ipak znaj, da nije svaki sposo- 
ban za to. Tebe će odmah zanimati, koje dakle vrline mora imati 
mladić, koji želi biti svećenik. 


Nabrojit ću ti ih s velikim apostolom i odgojiteljem mladeži 
pa i seminaraca, Patrom Puntigamom D. I. 

Prvo: Mladić, koji želi postati svećenik, mora rado i ozbiljno 
moliti. 

Za Božić g. 1859. pokucao mladi profesor gimnazije iz Frank- 
furta — kasniji slavni povjensičar Johannes Janssen — na vrata 
kapucinskog samostana u Aschaffenburgu sa željom obaviti du- 
hovne vježbe u namjeri, da u njima upozna, zove ili ga Bog ili 
ne u svećenički stalež. Duhovne vježbe davao mu je tada po svoj 
Njemačkoj poznati Pater Borgias. Na pitanje: »Treba li da ja po- 
stanem svećenik? — odgovorio je Pater mladome profesoru: 
»Imate li ljubav prema molitvenom životu? Ako imate, tada po- 
stanite svećenik. Ako ne, tada nemojte ići u svećenike, jer ćete 
inače biti loš svećenik!« i 

Prijatelju dragi, da namjesto mene drži ovdje duhovne vježbe 
P. Borgias i da te vidi na primjer, kako se držiš kod molitve, u 
kapelici, kod Sv. Mise, što bi ti rekao? Bolje je, da ne kažem, iz 
gornjeg primjera sam ćeš lako zaključiti. ' 

Glasoviti pučki pisac Dr. Walter pripovijeda u svojoj knjizi 
»Der katholische Priester — Katolički svećenik« slijedeće: 

Kad sam ia svome pobožnome i plemenitome ocu očitovao 
nakanu, da se želim posvetiti duhovnome staležu, morao sam 
prije kod njega položiti strog ispit o izboru zvanja. Ispit je bio 
kratak, ali čavao je pogođen u glavu. Moj me je otac upitao: 

-— »Da li rado moliš i učiš?« 

— Ja sam mu odgovorio: »Da!« 

— Na to mi reče otac: »Ako rado moliš i učiš, tada možeš 
postati sretan svećenik, ali takovi, koji se ne mole i ne uče, po- 
staju nesretni, a često puta i nevrijedni svećenici.« 

Time je ispit bio gotov. 

Prijatelju dragi, ponovno te pitam: dali rado moliš i dodajem: 
da li rado i učiš? Shvaćaš li oboje ozbiljno? Ako ne shvaćaš po- 
stat ćeš sigurno nesretan, a možda čak i nevrijedan svećenik, 
A znaš li ti, što je to nevrijedan svećenik? Evo kako na to odgo- 
vara jedan veliki hrvatski romanopisac: 

»Najstrašniji doživljaj za pravog vjernika jest, ba zateče 


svog svećenika u grijehu prema zajedničkim svetinjama, kojima 
se je. on zavjetovao i posvetio im svoj život i svoje sposobnosti.« 


Prijatelju dragi, sačuvao te Bog od ove nesreće. 


Znaj dobro, bez duha molitve, nemoguće je postati dobar sve- 
ćenik. Svećenik mora biti u prvom. redu veliki molitelj poput 
Isusa Krista, koji će moliti za povjerene mu duše, da čitavu do- 
movinu i napokon za čitavu Crkvu Božju. 

Drugo: Mladić, koji želi postati svećenik, mora imati neku 
ljubav prema svećeničkim poslovima, ili u najmanju ruku, da 
barem nema prema njima odvratnosti, jer sigurno ne bi postao 

dobar svećenik, kad ne bi osjećao nikakovu sklonost prema du- 


šobrižničkim poslovima, prema Sv. Misi, propovijedi, katehizira- 
nju. Ljubav i volja prema nečemu jesu krila za visok let, za velika. 


djela. 


Osjećaš li u duši kao glavni junak Bazin-ova romana »Magni- 


ficat« Gildas, koji s ratišta u pismu saopćuje majci, da će postati 
svećenik, ovim riječima: 

»Pozvan sam, da nemam druge obitelji osim bijede ovoga 
svijeta, kojoj po svome srcu već pripadam.« 

Osjećaš li sklonost prema svećeničkom poslu, prema dušama, 
koje treba spasiti, onda junački pođi za Kristom do oltara! 

Napokon treće: Mladić, koji želi postati svećenik, mora na- 
dasve cijeniti, ljubiti i čuvati čistoću srca. Spasitelj je kod svojih 
apostola trpio sve pogrješke, ali nikoga, tko je bio nečist, nije iza- 


brao. Svećenik, koji ne živi čisto, jest najnesretniji čovjek, i pra- 
va propast za povjerene si duše. Mladić, koji nije kadar čisto ži-. 


vjeti, ako se posebno ne obrati, jedva će biti prikladan za sveće- 
nički stalež. 


Čujte kako piše svećenik Ivan  Bordes iz romana Pierre: 


Lhande-a: »Moj mali misnik« jednom abiturientu, koji se sprema 
u bogosloviju: je Mo aka. 
»Moje predrago dijete!« 
Gospodin nadstojnik velikoga sjemeništa zamolio me da mu 
pošaljem broj naših đaka, koji će ove godine primiti sveto odijelo. 
Nekoliko dana prije svršetka školske godine rekao sam vam, 
da dobro promislite, što ste nakanili, jer o tome koraku ovisi 
spas Vaš i spas mnogih duša, koje će slušati Vašu riječ. 


Ako ste čvrsto odlučili, da ne ćete uskratiti Gospodinu ni- 


jednu žrtvu, da ćete raskinuti sve okove i slijediti Njegov poziv, 
onda dođite. 

Ako pak mislite prikazati u svetištu dušu razdijeljenu između 
svijeta i Gospodina. onda molim Vas, . poštedite svoju majku, 
poštedite svoj narod, poštedite mene sijedoga svećenika od žalo- 
sti, da smo Crkvi dali jednoga nevrijednoga svećenika. 


Vaš najodaniji 
Ivan Bordes, svećenik.« 


Dragi prijatelju, jesi li čuo? Želiš li biti pravi Isusov svećenik, 
onda budi čist, onda pokloni svu svoju mladost, svu svoju ljubav, 
sve svoje snage Isusu Kristu, nevinom Jaganjcu, koji pase među 
ljiljanima, koji je rekao: »Blaženi čista srcal« — koji se je okružio: 
čistim, djevičanskim i nevinim dušama, kao Njegova presveta: 


Majka, kao Sv. Josip s ljiljanom u ruci, kao Sv. Ivan Evanđelista, 


38 


koga je najvećma volio od svih apostola zbog njegove djevičanske 
čistoće. Isus nadasve očekuje od mladića, koji želi postati Njegov 
svećenik, bistro oko, nevin pogled i čisto srce. x" 

Ako u toj točki nisi bio dosada na visini, sad je vrijeme u du- 
'hovnim vježbama, da se čestito ispovijediš i da rekneš odlučni, 
muški, junački, mladenački: Odsada hoću biti čist! Ne ću svoje 
biserje bacati pred svinje! Ne ću, da se valjam po blatu. Ja sam 
stvoren i pozvan, da letim, da svoj životni ideal čuvam čist, neoka- 
ljan i neoskrvnjen! 

Moli svaki dan stoga s mladim idealistom Hinkom Molom iz 
»Svijetla planina«: 

»Daj, o Bože, da mi duša 
Srcem čistim Tebe zove, 

Te nikada ne okuša, 

Lažnog svijeta, kobne snove, 
I da bijela, krasna, čista, 
Anđeoskim sjajem blista!« 


Na koncu bih te, mladi prijatelju, htio upozoriti još na jednu 
vrlo važnu, vrlo suvremenu stvar, koje si svećenički kandidat 
mora biti duboko svijestan. 

Milanski časopis Vita e pensiero — Život i misao, donio je 
u studenome g. 1920. vrlo rječitu novelu pod naslovom: Zvanje. 

Župnik odsluživši Sv. Misu melankolično šetaše po svome vrti- 
ću. Bezvjerci su imali podići novu zastavu. Iz daleka se orila pje- 
sma, koja je potresla župnika. Pjesma je glasila: »Na noge, braćo, 
na noge, drugovi!« — Povorka se sve više približavala. Župnik se 
popne na uzvisinu i gleda. I to bijahu djeca njegova srca, za 
koje ie žrtvovao život, koji su poznavali njegovu revnost, Plod je 
tolikih godina rada iščeznuo. Sve je bilo uzdrmano. I siromašni 
je župnik plakao. : 

U to netko pozvoni. To je mali Hinko, koji je došao žup- 
niku, da ga pita o svom zvanju. Htio je saznati konačnu riječ. 
»Ti svećenik!« — pita ga župnik, dok je trgom  odzvanjala vika 
mase: 

Popovi — lopovi! 
Jezuiti — paraziti! 
Smrt popovima i fratrima! 


— Jesi li čuo? jecaše župnik. : 

— Živio sam siromašno, da im poljepšam crkvu, sebi sam 
otkidao od usta i hranio njihovu siročad, a sada vidiš li ih? 

Vidiš li sada.što je.to ovakovo zvanje? 

Jesi li raspoložen, da ljubiš ovu rulju, koja mrzi, da blago- 
slivaš ovu hordu, koja proklinje? 

— ski odgovori mladi junak. 

— Dobro! onda idi u svećenike, Ispit je o tvome zvanju go- 
tov. Uđi u sjemenište! — U to proleti jedan kamen mimo njihovih 
glava. ' 

Prijatelju, evo što te čeka u svećeničkom staležu! Jesi li 
spreman, jesi li junak? Hoćeš li biti Kristov prorok, apostol, svje- 
dok? Prvotni je smisao tvog života da spasiš svoju dušu! Drugotni, 
da postaneš u današnjim vremenima Kristov junak u svećeničkom 
staležu. Želiš li biti junak, slijedi junački zvijezdu svog zvanja. 
A ja, gledajući vas pred sobom 90 mladih Kristovih junaka, ne 
mogu drugo nego zamoliti s pjesnikom: 


»Gospode moj 

Plamenim srcem Te molju. 
Višnji, o takav soj, 

Posij po hrvatskom polju. 


Q sij nam momke ko tvrdi kam, 
Sa dušom žarkom, velikom, 

iz koje crljen će sukljat plam, 

Iz koje ognjen će treskat grom«. 


(Milan Pavelić D. I.) 
Amen. 

Razmatranje o grijehu 


Dragi moji mladi prijatelji! Bilo je to 13. kolovoza g. 1892, 
Mladi 19-godišnji kadet htio se je uspeti na brdo Traunstein u 
Salzkanumergutu, koje se je dizalo strmo uz istočnu obalu 
Gmundener See — jezera Gmundener. Poduzetnost se mladog 
turiste povećala, kad je na nekoj tabli našao označen dobro saču- 
van uspon prema vrhu. Da bi skratio put, napustio je u visini od 
500 m siguran put i udario neoprezno jednim opasnim putem uz 
stijenu. 

Nekoliko minuta kasnije opazili su dolje s jezera putnici jed- 
nog parobroda strašan prizor, kako s visine od 600 m mlad čovjek 
u divljoj brzini pada sa stijene na stijenu, nekoliko se puta pre- 
okrene, da se zatim pred očima zaprepaštenih putnika sruši u 
jezero te iščeznu u dubini. 

Siromah je napustio označeni put i tako morao nastradati. 


Dragi moji mladi prijatelji! Svi smo mi na tom svijetu plani- 
nari, turisti, koji se penjemo prema gori vječnosti. Put je prema 
sretnoj vječnosti, prema nebeskom vrhuncu označen Božjim i 
crkvenim zapovijedima. To su jasne i sigurne markacije. Kad 
čovjek napusti ove spasonosne znakove, tada luta, ide u stranpu- 
ticu, pada u grijehe, i ako se za vremena ne vrati na pravi put, 
pada zauvijek, ne u Gmundener nego u pakleno jezero. 

Dosada smo upoznali veličinu Božju, smisao našeg života, a 
taj je da spasimo dušu, i naš poziv, da postanemo svećenici, a 
sada pogledajmo što nas od Boga, od našeg vječnog spasenja, od 
našeg zvanja odvraća? — 

To je grijeh!!! Zagledajmo se u tu strašnu stvarnost grijeha. 

Razmatranie o grijehu uvijek ie aktualno, ali napose danas, 
kad je svijet izgubio smisao za strahotu grijeha, kad misli s 
Nietzsche-om, da je voiam eriieha donijelo na svijet kršćanstvo i 
da tai pojam treba iz svijeta iščupati kao korov. Nietzsche je da- 
pače išao tako daleko, da je naučavao, kako je griješiti junački 
čin, jer nas stavlja »jenseits von guten und bčsen — s onu stranu 
dobra i zla«. 

što misli današnjica o grijehu? Kad bi upitali ono mnoštvo 
što se bezbrižno, lakoumno i neozbilino povlači po ulicama, trgo- 
vima i korzima naših velegradova kao i provincijskih gradića, što 
misli o grijehu čuli bismo najrazličitije, lakomislene mire i od 
govore. 


Jedni bi rekli: Grijeh je užitak; drugi: grijeh je potreba naravi; 
treći: grijeh nije ništa. 

Ovakvu sudu o grijehu potpuno odgovara i njihov život i 
njihovo vladanje. Grijeh je užitak! Stoga ga posvuda požudno tra- 
že i srču; grijeh je potreba naravi kao hrana i piće, tako da se 
čitava narav na njemu gradi; grijeh nije ništa, stoga ga čine s 
takvom istom hladnokrvnošću kao što se pljune, obriše nos 
ili popije čaša hladne vode. 

Već su griješnici u Starom Zavjetu govorili: »Peccavimus et 
quid accidit nobis? — Sagriješismo, pa što nam se dogodilo?« 

O, dogodilo se nešto tajanstveno, nešto strašno i užasno. 
Ugasilo se svjetlo u našoj duši, i zavladala tamna mrka noć. Pla- 
net našeg srca otkinuo se od vječnog sunca, koje je Bog, i mu- 
njevitom brzinom juri u ponor, u propast. 

»Neki je čovjek silazio iz Jeruzalema u Jerohim i pade me- 
đu razbojnike, koji ga oplijeniše, pa otidoše ostavivši ga napola 
mrtva (Lk. 10, 30.). 

Eto moje povijesti, kad činim grijeh, kada griješim. Moji 
grijesi, to su razbojnici, koji oplijeniše moje najdragocjenije i naj- 
ljepše blago: milost posvetnu. Kad su me oplijenili, tada me 
izraniše: izraniše moj razum, koji je potamnio, postao tup i više 
ne shvaćam strahotu grijeha i više nemam smisla za duhovne, 
za nebeske vrednote. Izraniše moju volju, koja je postala tako 
mlitava, tako slaba, tako troma, tako nepokretna. I ostaviše me 
napola mrtva, Jer doista ovo kako živim u grijehu, jedva se 
uopće može i smije nazvati život, i to je riapola smrt. 

Eto prijatelju, reci mi sada, ima li u grijehu što lijepo, pri- 


vlačivo, korisno, idealno? Nema! — grijeh je sav negativan, gri- 
jeh je sav veliki predznak minus, velika nula, koja uništava čo- 
vjeka. 


Jednom je sveti francuski kralj Ljudevit IX išao sa svojim 
dvoranicima na šetnju. Na putu su susreli gubavca. Tada upita 
kralj svoje pratioce: 

— Što biste radije učinili: ili jedan smrtni grijeh ili jedite 
postali gubavi nego li počinili smrtni grijeh? 

— Radije 100 smrtnih grijeha, nego postati gubav — od- 
govore dvoranici. ' 

— A ja bih radije sto puta postao gubav nego li počinio jedan 
jedini smrtni grijeh! . 

Tako je sveti kralj bio poučen o grijehu od svoje svete majke: 
Blanke, koja mu je još kao dječaku običavala govoriti: »Sinko, 
voljela bih.te vidjeti mrtva pred sobom, nego. li da počiniš jedan 
jedini smrtni grijeh.« 

Sv. Filip Neri običavaše govoriti, da bi radije dopustio da 
na njegovim leđima drva cijevaju, nego li da počini jedan jedi- 
ni grijeh. 

Evo tako su mislili i sudili o grijehu sveci Božji! 

G. 398. postao je carigradski patrijarha Sv. Ivan, koji je radi 
svoje govorničke vještine nazvan »Zlatousti«. Kao patrijarha 
branio je s velikim uspjehom protiv krivovjerja katoličku nau- 
ku, a žigosao je dapače i raskalašenost samoga carskoga dvora: 
i time navukao gnjev cara Arkadija, koji je bio zaštitnik krivo- 
vjeraca. Jednoć je pitao car svoje dvorjanike za savjet, kako bi 
se najbolje mogao osvetiti patrijarhi. 


Jedan jevsavjetnik rekao: »Oduzmi. mu. dobra!« 

Drugi je rekao: »Baci ga u tamnicu, tada te više ne će moći 
koriti!« 

Treći je rekao: »Bolje je, da ga potjeraš u progonstvo, pa 
ćeš imati više mira od njega!« 

Četvrti je predlagao: »Najbolje će biti ako ga ubiješ, tada 
ćeš ga se zauvijek riješiti!« 

Napokon je došao peti na red i smijući se rekao: »Vi se svi 
skupa varate. To nisu prava sredstva, kojima bi se mogli patri- 
jarhi osvetiti. Ako mu oduzmete sva dobra, niste ih njemu odu- 
zeli, nego siromasima. Ako ga bacite u tamnicu, on će se veseliti 
svojoj patnji i ljubiti svoje okove. Ako ga prognate, on će svagdje 
biti kod kuće, svagdje se radovati, jer je uvjeren, da je Bog svag- 
dje prisutan. Ako ga osudite na smrt, učinit ćete ga mučenikom 
i otvoriti mu nebo. Sa svim tim stvarima ne možete dakle Zlato- 
ustome ništa napakostiti. Ali ja znam jedno sredstvo, da ga uis- 
tinu unesrećimo. Prisilite ga, da počini grijeh. Jer ničega se na 
ovom svijetu ne boji taj čovjek više od grijeha .. .« 

Car se je ipak odlučio za progonstvo u Armeniju, gdje je sve- 
ti patrijarha nakon nebrojenih patnja i progonstava umro. A uvi- 
jek je ponavljao: »Una res est pertimescenda: peccatum! — Tre- 
ba se bojati samo jedne stvari — grijeha!« 

Prijatelju dragi, bojiš li se ti grijeha, imaš li strah i užas pred 
tim jedinim i najvećim zlom? Da se uozbiljiš, da se ne igraš s. 
grijehom, dopusti, da te u ovom razmatranju dovedem pred Bož- 
je sudište, pa da vidiš i čuješ kako svemogući i triput sveti Bog 
sudi o grijehu. 

Prenesi se za čas duhom u nebesa. Tu ćeš vidjeti nebrojeno: 
mnoštvo najljepših i najdivnijih stvorenja: to su anđeli, čisti du- 
si, bez tijela, sjajni poput zvijezda, koje se sunčaju na suncu 
Božje ljubavi. Bog ih je stvorio i božanski obdario i ukrasio da- 
rovima milosti i naravi. Naročito udara u oči svojom ljepotom 
i čarobnošću onaj prvi anđeo — Lucifer, svjetlonoša. 

S posebnom ljubavlju i nježnošću “gočiva Božji pogled na 
anđelima. Još samo kratko iskušenje njihove vjernosti, i tada 
će na vijeke blaženi gledati lice Božje. 

Najedamput plane munja iz Božjega oka, da se stresoše ne- 
besa, a otvori se bezdan, i Lucifera sa sv ojim pristašama nesta- 
de u dubinama pakla. Ponor se zatvara, a vjerni anđeli zapre- 
pašteni stoje i dršću pred Božjim pogledom. 


Što se dogodilo? — Prvi grijeh i prvi Božji sud nad grijehom. 


Lucifer i njegovi pristaše podigoše se u oholim mislima pro- 
tiv Boga, otkazaše Mu poslušnost — non serviam! — ne ću da 
služim! — sagriješiše, i u isti mah Bog je strovalio ova anđeoska 
stvorenja u pakao. Od anđela postadoše đavli, od prijatelja ne- 
prijatelji Božii. Mjesto vječne sreće, vječna nesreća, mjesto vje- 
čne blaženosti vječno prokletstvo. Užasan pad, užasna promjena. 
O, Luciferu, kako si pao s nebesa! 

Tako sudi o grijehu Bog, koji je. beskrajno mudar, koji se 
ne može prevariti u sudu; tako sudi Bog, koji je objektivan, 
sređen i koji se ne može prenagliti i pretjerati. 

Kakva dakle mora biti u sebi zloća i strašan prekršaj grijeh, 
jer radi jednog jedinog grijeha anđeli postadoše đavoli. A može 
li biti što strašnije, što užasnije, što gore, što nesretnije od đav- 
la? I za to je dostajao samo jedan jedini grijeh. 

O ograničeni, o sićušni, o jadni ljudski razume, ne budi ta- 
ko drzak i bezobrazan, da se usudiš izreći: grijeh je malenkost! 


A sada vas lijepo molim, dragi moji mladi prijatelji, učinite 
sa mnom jednu veoma važnu stvar. Stavite ruku na srce i uspore- 
čiuimo pale anđele s nama, crtu po crtu, pošteno i iskreno. 


Ovi su pali anđeli bili stvoreni od Boga kao i ja. 

Bili su nadareni darovima milosti i naravi kao i ja. 

Bili su preodređeni za vječno blaženstvo kao i ja. 

Trebalo je da zasluže ovo vječno blaženstvo kao i ja slobod- 
nim podvrgavanjem svoje volje. 

Oni su se digli protiv Boga, sagriješili kao i ja. 

Oni su samo jedamput sagriješili — kao i ja? Oho, što to 
govorim? Smijem li ja uistinu reći, da sam samo jedan jedini 
put sagriješio? 

Jesi li ti uistinu samo jedan jedini put sagriješio u životu? 

Anđeli su sagriješili u mislima? A ja — jesam li samo u mi- 
slima sagriješio?. ne riječima? ne djelima? 

Anđeli su sagriješili samo jednom oholom mišlju. A ti, da li 


si se samo bavio oholim i taštim mislima? Nisi li možda imao u 
glavi često puta i kakove druge griješne i nedozvoljene misli? 


Anđeli su sagriješili samo jedan tren. A ti, da li si samo tre- 
nutak proživio si u grijehu? Ili možda dane, sedmice, mjesece, 
godine? 

Anđeli nisu imali prilike vidjeti, kako Bog oštro kažnjava 
grijeh, a ti, prijatelju, ti si već x puta čuo, kako je Bog njih kaz- 
nio, kako naše praroditelje kako tolike druge griješnike. 

Anđeli nisu vidjeli kako teče na Kalvariji Kristova krv, a 
tebi brojna raspela, koja si sreo u životu, jasno govorahu o tom. 


Doista, kad bih bio lojalan, iskren i pošten i uspoređivao se 
s palim anđelima, kako bih si još mogao nešto umišljati? Ako 
je jedan Sv. Franjo Borgija razmatrajući o grijehu anđela sav 
postiđen morao priznati: »Uistinu, ja sam gori od sotone, jer 
sotona je samo jedamput sagriješio, a ja tako često!? — što bi 
tek ti morao priznati? A ti se, nesretniče, često puta tako pona- 
šaš, kao da ti nitko na svijetu nije ravan, ne priznavajući nad 
sobom auktoritet. 

I ako je Bog anđele, ove izabrane duhove, ove ljubimce i pr- 
vence među stvorenjima zbog jedne jedine griješne ohole misli 
strovalio u pakao, što će misliti i što će suditi o meni, koji ni- 
sam samo ohol, nego koji još imam i drugog putra na glavi, to- 
liko drugog smeća na duši. 

Brate dragi, ako ti je život drag, nemoj se igrati, nemoj se 
šaliti. Bog nije nikakva razmažena majka, koja se igra sa svojim 
djetetom. Bog ne će dopustiti, da se nekažnjivo igraš s Njegovim 
zapovijedima. 

Neki je njemački knez htijući udahnuti svome sinu veliku 
mržnju prema ratu, zapovijedio nekom slikaru da živo naslika 
razne prizore krvave bitke, a ispod slike da napiše: Fructus belli! 
— Plodovi rata! 

Ne treba pred tebe iznositi sliku pada naših praroditelja u 
raju zemaljskom, jer ti je dobro poznata, ali bih htio iznijeti 
plodove toga žalošnoga pada, ali bih htio iznijeti Božji sud nad 
drugim grijehom u povijesti, nad grijehom naših praroditelja. 

Izgubiše prije svega djetinju nevinost i nedužnost, a u nji 
ma se porodi griješna strast, koja će toliko nevolje donijeti nji- 
hovim potomcima, koja će minirati i razoriti tolike obitelji, ko- 
ja će pokvariti i upropastiti tolike mladiće i djevojke, koja će 
strovaliti u pakao tolike duše. 

Osuđeni su, da umru, a isto tako i njihovi potomci. Danas 
ih svaki dan umire 120.000, a sve je to kazna i posljedica jednog 
jedinog grijeha naših praroditelja. 

Sve nevolje, koje se survaše na njih za njihova 900-godišnjeg 
života, sve nevolje, koje se ruše na nas, teku iz tog izvora istoč- 
nog grijeha. 

Pitam vas opet ozbiljno, da li je grijeh malenkost, kad ga 
Bog tako oštro kažnjava? Možemo li se dakle igrati, možemo li 
se dakle šaliti s grijehom? 

Neki je seljak išao svaki dan u grad i nosio nekome pekaru 
maslac, potreban u pekari za pecivo. Svaki dan je donosio po 5 
kilograma, a odnosio kući po 5 kg kruha. Jednog dana pekar za 
kontrolu izvaže maslac, što ga je donio seljak. Kako se je začu- 
dio, kad je ustanovio, da ima pola kilograma maslaca manje. Kad 
je sutradan opet došao seljak s maslacem, pekar planu na njega, 
da ga vara. Seljak je ostao hladnokrvan i rekao: »Ja vas neho- 
tice varam. Ja imam naime kod kuće vagu, ali na žalost nemam 
utega, nego na jednu stranu vage stavim vaš kruh, a na drugu 
maslac!« Pekar se zastidi i umuknu. Odsada je davao seljaku 
točno kruha. 


Ovako i Bog sudi: »Kakvom mjerom mjerite, onako će vam 
se odmjeriti!« Kako griješiš, onako ćeš biti kažnjen, baš onako, 
i znaj, ako se ne obratiš, da ne ćeš izbjeći pravednosti Božjoj! 


Sigurno vam je dobro poznata iz Evanđelja Saloma, kći He- 
radijade, koja je svojim plesom ugodila kralju Herodu i kao na- 
gradu zatražila na tanjuru glavu Ivana Krstitelja. I Herod joj 
je ispunio bezbožnu želju. 

Kasnije će poslati rimski car Kaligula Heroda zajedno s nje- 
govom obitelji u Španjolsku u progonstvo. Ondje je Saloma če- 
sto išla u zimsko doba na zamrznutu rijeku Sikoris kod Ilerde. 
Jednoć je propala kroz led i do vrata zaronila u vodu. Trudila 
se da se spasi, ali se je led snažno pokrenuo i odsjekao joj glavu. 
Tako pripovijeda povjesničar Nicefor. 

Tako je eto otišla njezina glava za glavu Ivana Krstitelja. Bog 
je spor, ali dostižan. Bog ne dopušta, da se igramo Njegovim 
zapovijedima. 

Ovdje su se doslovno ispunile Kristove riječi: »Kakvom mje- 
rom mjerite, onakvom će vam se i odmjeriti!« 


Ali sada te pitam mladiću, koji obavljaš ove duhovne vježbe, 
zar misliš da će Bog do u beskonaćnost trpjeti tvoje pogrješke, 
tvoje grijehe, u koje neprestano padaš i ništa se ne trudiš oko 
obraćenja i popravka? 

Mladiću, koji možda smišljaš, kako ćeš poput Jude izdati 
Isusa, zar misliš da ćeš proći bez kazne? 

Mladiću, koji svojim grijesima na tijelu, bičuješ Isusa, zar 
misliš, da ćeš proći bez kazne? 

Mladiću koji nedopuštenim mislima, slikama i predodžba- 
ma puniš svoju glavu, a trnjem kruniš Isusovu, zar misliš, da ćeš 
proći bez kazne? 

Mladiću, koji svojom neozbiljnošću, lakomislenošću, nepos- 
lušnoću, nepoštivanjem auktoriteta razapinješ Isusa, zar misliš 
da ćeš proći bez kazne? 

Nemoj misliti, da je to subjektivno raspoloženje vođe du- 
hovnih vježba, koji je nedavno izišao iz 30-dnevnih duhovnih vje- 
žba, pa se malko zagrijao. Nemoj misliti, da grijeh nije baš tako 
strašan, kako ti ga nastojim prikazati. 

Pitam te: vjeruješ li ti u Sveto Pismo? — Ako želiš biti krš- 
ćanin, da i ne govorim sjemeništarac, svećenički pripravnik, cn- 
da moraš vjerovati i znati, da je Sveto Pismo Bogom nadahnuto, 
dakle, da mu je auktor sam Bog. Pa sada čuj što govori Bog u 
Svetom Pismu o grijehu. 

Otvorimo III knjigu Mojsijevu, glavu 26, pa čuj kakovim se 
prokletstvom prijeti Bog onima, koji preziru Njegove zapovijedi 
i griješe: 

»Ako li me ne budete slušali i sve zapovijedi ne budete ispu- 
njavali, nego prezrete uredbe moje i podvrgnete naredbe moje, 
tako da ne ispunjavate svih zapovijedi mojih i kršite zavjet moj, 
onda ću i ja svama prema tome postupati i oboriti na vas 
kušnje strahovite: sušicu i vrućicu, koje će vam očni vid oduzeti 
i život vam oteti. Zaludu ćete sijati sjeme svoje, jer će ga po- 
jesti neprijatelji vaši. 

Okrenut ću lice svoje proti vama, tako da vas potuku nepri- 
jatelji vaši. 

Protivnici vaši gospodarit će nad vama, i bježat ćete, i kad 
vas nitko ne bude progonio. 

Ako me ni tada još ne budete slušali, kaznit ću vas još se- 
dam puta žešće za grijehe vaše. 

Slomit ću drsku oholost vašu i nebo nad vama učiniti kao 
gvožđe i zemlju vašu kao mjed. 

Tada ćete se mučiti uzalud. Zemlja vam ne će rađati roda 
svojega, i drveće na polju ne će vam davati plodova svojih. 

Ako mi se i tada još budete protivili i ne htjednete me slu- 
šati. kaznit ću vas još sedam puta žešće za grijehe vaše. 


Divlju zvjerad poslat ću proti vama, da ugrabi djecu vašu 
i podavi stoku vašu i umanji broj vaš, tako da opuste ceste vaše. 


Ako li vas još ni tim ne opametim, nego mi se još budete 
protivili, i ja ću se onda usprotiviti vama i kazniti vas sedam 
puta za grijehe vaše. Pustit ću na vas mač, koji će osvetiti kr- 
šenje zavjeta. Ako se tada povučete u gradove svoje, poslat ću 
među vas kugu, i bit ćete predani u šake neprijateljima svojim... 


Razorit ću visoke hramove vaše i uništiti sunčane stupove 
vaše. Mrtva tjelesa vaša pobacat ću na trupove idola vaših i zga- 
dit će mi se pred vama. 

Gradove vaše obratit ću u ruševine i svetišta ću vaša opusto- 
ŠiH ... | ' 

Jest, ja sam pokarat ću zemlju vašu, tako da će se neprija- 
telji vaši, koji se nastane u njoj, nad tim preneraziti .. .« (Lev. 26, 
14. S.). 

Prijatelju moj, jesi li čuo? To nisu moje riječi, to nisu mo- 
je misli o grijehu. To su Božje riječi, to su Božje misli o grijehu, 
a one su jedino mjerodavne, svidjele ti se ili ne. 

što ću da duljim? Ako ne vjeruješ Božjim riječima, još ćeš 
manje mojima! Ali ljubav mi ne dopušta, da te na koncu ne za- 
molim i ne zakunem svim onim, što ti je milo i drago: 


Prijatelju moj, daj se uozbilji, daj uđi u sebe, daj razmisli 
malo o strahoti grijeha, daj se zgrozi nad samim sobom, što si 
dosada tako na laku ruku griješio i čvrsto odluči da ćeš se čuva- 
ti grijeha kao zmije ljutice, da ćeš sada u duhovnim vježbama 
u skrušenoj, iskrenoj i valjanoj ispovijedi zauvijek obračunati 
barem s teškim grijehom. Amen. 

Antun Baković, župnik 
T4250 MAGLAJ 
Ul. Smajlagićeva 38 
Razmatranje o smrti 


Dragi moji mladi prijatelji! 40 milijuna članova pobožnog 
udruženja Apostola Molitve kroz ovaj mjesec (studeni 1957.) mo- 
li i prikazuje svoja dobra djela i žrtve u čast Božanskom Srcu, 
da bi ljudi češće mislili na smrt i da bi _ se spremili na dobru 
smrt. 

Suvremeni holandski filozof povijesti Huizinga mudro nas 
upozorava: »Trebat će staviti granice ovom veličanju života. Mo- 
rat ćemo se sjetiti, da je već Platon govorio, da se zanimanje 
mudraca sastoji u pripravi na smrt, samo orijentacija života 
prema smrti dopušta plemenitu porabu životnih sila.« 


Na ove refleksije primjećuje Dr. Drago Čepulić u uvodu hr- 
vatskog prijevoda Huizingine knjige: »U sjeni sutrašnjice« ovo: 

»Ovakovi glasovi rijetko se danas čuju, jer Evropa više neće 
mudrosti u stilu starih mudraca. Ona ne meditira o smrti. Ona 
samo obožava »život«, ali žanje posve logično smrt«. 

Otac moderne filozofije Descartes pokazivao je na čovječji 
kostur govoreći: »To je moja knjiga«. 

Uistinu, veličanstveni svjetionik, koji rasvjetljuje naš životni 
put. > 

Mrtvaci nam govore iz dubine svojih grobova i uče nas. 

»Jučer sam otputovao ja — govore nam — sutra ćeš til« 

Ljudi su tijekom vremena zanijekali već sve istine naše svete 
vjere, ali onu Pavlovu: »Statutum est hominibus semel mori! — 
Određeno je ljudima, da jednom umru«, nije još nitko zanijekao. 


Možemo slobodno napraviti kakvegod sigurnosne sprave, 
zadnju će riječ ipak imati smrt. 

Kako je istinita nauka groba: »Rekao sam crvima, vi ste 
moja braća, i truloći: ti si moja mati!« 

Kako je mudra nauka cara Marka Aurelija: 

»Promatraj uvijek sebe kao da umireš. Za jedan trenutak ćeš 
biti šaka pepela, kostur, ime, ili će nestati i tvojega imena. Ime je 
samo zvuk, samo jeka! Ono, što mi toliko cijenimo u životu, is- 
praznost je, trulež, ništavost: psi, koji se grizu, djeca, koja se tu- 
ku, tek što su se smijali, i odmah nakon toka plaču. Što očekuješ 
dakle?« 

Znameniti talijanski propovjednik isusovac O. Pavao Segne- 
ri jednom je ovako započeo svoje korizmene propovijedi: 

»Dragi slušatelji, moram vam reći potresnu novost. Moram 
priznati, da mi je teško, što vas moram odmah na početku svo- 
jih propovijedi, kad vas prvi put vidim, i vime još ne poznate, veo- 

ma ražajostiti. Samo kad pomislim na to, što vam moram reći, 
ledi mi se krv u žilama. A što bi koristilo, kad bih vam to za- 
tajio? Nema druge, moram s istinom na vidjelo. Svi mi, koji smo 
ovdje, mladi ili stari, gospoda ili sluge, odlični ili priprosti — 
svi smo osuđeni na smrt!« 

Statutum est hominibus semel moril!: Određeno je ljudima, 
da jedamput umru! 

»Pa što vidim? Nijednoga od vas nije potresla strašna no- 
vost. Nitko ne mijenja boje u licu, nitko se ne trese. Naprotiv. 
Čini se, da se pokoji i podsmjehuje, kad sam mu tako svagdanju 
stvar rekao kao potresnu novost.« 

Dragi moji mladi prijatelji, premda je smrt svakidanja stvar, 
ipak mi je na žalost često i prečesto zaboravljamo, a što može 
imati fatalne posljedice. Stoga bi propovijed o smrti, stoga bi 
razmatranje o smrti trebalo pobuditi u nama daleko više zani- 
manja nego najsenzacionalnija novost. 

Kao što svaki dan možemo vidjeti kako nose mrtvace u gro- 
blje, tako će sigurno jednog dana drugi gledati kako nas nose u 
hladan grob. I taj će dan možda veoma brzo doći, možda je već 
posječeno drvo, od kojeg će načiniti lijes za mene, ako nije, a 
ono barem sigurno raste u kojoj šumi. 

Sveto Pismo, Božja riječ, uspoređuje čovječji život s cvije- 
tom, koji cvate i uvene, sa sjenom, koje nestaje, s oblakom, 
koji iščezava. Tako i čovjek ocvate i uvene, nestane ga poput 
sjene, iščezne poput oblaka. 

Kratki su naši dani, naši mjeseci, naše godine, naši su ko- 
raci odbrojeni. Već visi zvono u zvoniku, koje će mi odzvoniti 
pogrebnu pjesmu: ah kako brzo umire čovjek! 

Neki je slikar prikazao ljudski život kao most, na kome se 
nalaze mnoge rupe, u koje ljudi, prelazeći preko mosta propa- 
daju i iščezavaju. Najviše se rupa nalazi na početku mosta. Naj- 
više naime umiru djeca ispod 2 godine. Prema sredini mosta 
rupa je sve manje, a pred konac se opet javljaju, jer u starosti 
ljudi najviše umiru. Ipak četvrtina ljudi umire ispod sedme go- 
dine, polovina svih ljudi ispod sedamnaeste godine, tri četvrtine 
prije pedesete godine. 60 godina od 100 ljudi doživi jedan. 

Hoću li baš ja taj biti? 80 godina od 500 ljudi doživi jedan. 
Hoću li baš ja taj biti? — Kako dakle ima mnogo vjerojatnosti, 
da ću relativno mlad umrijeti, i kako je dakle ludo odgađati 
misao na smrt misleći: ima još vremena. Tko ti to jamči, kad 
nisi siguran, hoćeš li večeri dočekati? 

O kako često i prečesto smrt nenadano dođe. 

Svaki dan umire oko 200.000 duša. 

Svaki sat umire oko 8.000 duša. 

Svaku minutu umire oko 130 duša. 


Prestrašili smo se na vijest, da je jedna atomska b 
g + pr . s Ma + Ta omba 
No Šanić aK ljudi. Međutim toliko ih nestaje svaki dan 
Ljudi ne mogavši izbjeći smrti, da budu i čili 
ne gir. na nju. To je sve, što su mogli ars da iva dk 
i garsko-hrvatski kralj Ladislav Posthum či 6 
ju francuskog kralja Karla VII. Prije siehinija posle pa ša 
slav veliko poslanstvo u Pariz. Ovo se sastojalo od 400 md n 
pe AE slina njegova kraljevstva. Vođa mu je bio Urlich, 
iska Požuna, koji je uzeo sa sobom 100 ljudi. Ovih je 500 
M i sah raskošno odjeveno i urešeno, da je svaki izgledao 
De i PI Da ništa ne uzmanjka na sjaju ovoga poslanstva, 
ze adkode dao om i 400 gospođica, kojih su haljine blještale od 
: gulja i dragog kamenja. Vozile su se u kočijama, koje su bi- 
le pretovarene zlatom i kraljevskim darovima kraljevskoj zaruč 
nici. Rijetko je svijet vidio slične povorke. A ipak, što sa do ca 
dilo? Isti dan, kad je ovo poslanstvo ulazilo u Pariz ldgolsrdno 
prije primanja poslanstva na kraljevu dvoru, doletio je glasnik 
ie a iz Ugarske, koji je donio vijest, da je zaručnik među 
po emenom umro. Bilo je to baš u studenome g. 1457. Dakle 
7 očno prije 500 godina. To je tako rastužilo francuskog kra- 
ja, da nije mogao od žalosti reći ni jedne riječi, i tako s 
pre vratilo u tuzi i žalosti kući. Hka Ka 
mrt dakle ne pita, smrt dakle ne bira, ona dolazi nenad 
a le ) enada- 
ini“ tat. Smrt nema srca. čeličnom šakom razbija ljubav i 
Bilo je to 24. kolovoza 1935. u blizini Vie A j 
Belgijski kralj Leopold II upravlja autom, ae rka ao 
jolikom. Iza njega sjedi kraljica Astrida, srdačno ljubljena od 
supruga, visoko štovana od naroda. Najednom kralj posta nemi- 
e ko klizne s ceste. Brzina je bila odviše velika, auto tres- 
u rvo i sruši se u šaš u jezeru. Kraljica osta na mjestu mr- 
»Ali zašto to? Ta bijasmo ta il« — i j 
pita od boli, M dren za a Pais 
., Bilo je to dvije godine kasnije, to jest 15. jač 
Tiki vojvoda Hessenski sa ženom i Ka PE ka će ka 
i tu u zrakoplov. Dobro je raspoložen. Putuje u London na svad- 
bu svoga brata. Kad je u Ostendeu htio zrakoplov pristati, magla 
je zastirala zemlju. Ništa ne pomažu signalne rakete. Odviše su 
ih slabo ispalili, Zrakoplov preleti preko uzletišta i udari u tvor- 
nički dimnjak, sruši se, a putnici svi poginuše. I tako mjesto 
na pir u London, na pokop u Rosenhohe kod Darmstadta. Jesu 

li to očekivali? jesu li se spremili na smrt? Znamo, da su se spre- 
mali na pirovanje, a na smrt? To jedini Bog zna. 

Bilo je to opet dvije godine kasnije, baš na Spasovo g. 1939. 
Grupa od 12 njemačkih turista kruži Vintgarom kod Bleda u 
Sloveniji. Veseli i razigrani dive se na krasnom proljetnom sun- 
cu prirodnim ljepotama i žuborenju brzice Radovne, koja se pje- 
ni iznad stijena, dok se konačno ne izgubi u dubokom ponoru na 
izlazu iz tjesne sutjeske. Nitko ništa zla ne sluti, kad najedam- 
put u munjevitoj brzini ,doleti kamen sa strmine, pogodi jednu 
turisticu, i ona se onesvještena strovali u hladnu Radovnu, oda- 
kle su je brzo izvukli, ali je na žalost već bila mrtva. : 

Žalosna smrt u tuđini na veselom i bezbrižnom izletu. Adali 
ju je smrt zatekla u posvetnoj milosti? Bog zna — mi ne znamo, 
ali svakako bojati se najgorega. . 

Kad na sve to pomisliš, ne ćeš li priznati s mudrim Salamo- 
nom, da je taština uživanje života, kad čovjek mora i onako sve 
ostaviti. 

Evo što Salamon pripovijeda o samome sebi: 

»Velika djela učinih, sagradih sebi kuće i vinograde zasadih 
sebi. ' xh 

Vrtove i perivoje načinih sebi i nasadih u njima svakojakih 
rodnih drveta. i 

Načinih sebi jezera vodena, da natapam iz njih mlade stab- 
ljike. ; 

i Nabavih sebi sluga i sluškinja. Također sam imao kućnu če- 
ljad i posjedovao goveda i ovaca više nego svi, koji su živjeli 
preda mnom u Jeruzalemu. : : ' 

Nakupih sebi srebra i zlata i blaga od kraljeva i zemalja. Dr 
žao sam kod sebe pjevače i pjevačice, i miline djece čovječje, 
žene mnoge. . 

Tako postadoh velik, veći nego svi, koji su živjeli preda mnom 
u Jeruzalemu. A mudrost je ostala sa mnom. i | 

Što su poželjele oči moje, nijesam im uskratio. Nikakve ra- 
dosti ne uskratih srcu svojemu. Jest, srce je moje imalo radost 
na svima mojim trudovima. I to mi je bila plaća za sav trud. 

Istraživao sam sva djela svoja, što ih uradiše ruke moje, i 
trud također, što sam ga uložio u to. I eto: sve je bila taština i tr- 
ka za vjetrom. I od toga nema koristi pod suncem!« (Prop., 2A — 
zu Sve je dakle, mudri Salamone, bila taština i trka za vjetrom, 
jer si sve morao ostaviti i umrijeti? ha. 

Prijatelju mladi, . vjeruj mudrome Salamonu! Ako tvoj život 
ne bude priprava za smrt, bit će trka za vjetrom, jer makar ka- 
ko postao bogat, učen, slavan, ipak ćeš umrijeti i sve to ostaviti. 

Jesi li već kada gledao kako čovjek umire? — Lice mu po- 
staje blijedo i sve više propada, oči potamne, hladni smrtni znoj 
oblije čovjeka, prsti požute, ruke ohlade, prsa počnu hroptati. 


Tako će jednom biti i s tobom, makar postao ne znam kako 
velik i slavan čovjek, ne znam kakav dignitarac. 

Legni, molim te u duhu, za čas na samrtničku postelju, gle- 
daj i promatraj oko sebe. Reci mi, što vidiš? Ako ide sve u redu, 
vidiš svećenika, koji ti nosi okrepu svete vjere; vidiš svoje rođa- 
ke i prijatelje, uređaj svoje sobe, knjige, koje si nekoć požudno 
gutao. Sve ćeš to ostaviti. ' : 

Napokon si umro. Hoće li tko plakati za tobom? Svakako 
brzo će prestati. Meću te u lijes, nose te na groblje, polažu u hla- 
dan grob. Kad bi nakon nekoliko dana otvorili taj grob, tvoj li- 
jes, što bi vidjeli?! — Mjesto tebe — navedimo jedan drugi pri- 
mjer. J d j 

Carica Izabela, žena Karia V španjolskog cara, u čijem car- 
stvu nije zalazilo sunce, bila je na daleko poznata ljepotica, koja 
je svakoga očarala svojom krasotom. Na svečanostima u Toledu 
spopadne ju groznica, i carica ljepotica podlegne te umre. Tada 
je grobnica španjolskih kraljeva bila u Granadi. Trebalo je dakle 
čak onamo prevesti caričino tijelo, koja je od stida, još za života 
zabranila, da je balzamiraju. Tek nakon sedam dana stigao je 
olovni lijes u Granadu u pratnji prvoga kraljeva velikaša, voj- 
vode od Gandije Franje Borgije. Taj se je prema propisima mo- 
rao uvjeriti o istovjetnosti caričina tijela, stoga je zapovijedio, 
da otvore lijes. Kad su to učinili, imao je vojvoda što vidjeti, a is- 
to tako i svi nazočni: lice je carice bilo tako iznakaženo, razje- 
deno i strašno, da je na sve načinilo potresan dojam, a naročito 
na Borgiju. Deset je godina imao prilike da se divi caričinoj lje- 
poti, a sada kako strahovita, kako užasna, kako nenadana pro- 


mijena. 


Gdje je sad ona zamamljiva nježnost i ljupkost, gdje je sad 
ona toliko slavljena i veličana ljepota? Gdje su sad one blistave 
oči, koje su svakoga očarale, kad je s caricom govorio? 

Borgija je kod ovog promatranja izgubio svako veselje za 
čast, za ljepotu, bogatstvo i sjaj. Ostavio je svijet, stupio u Družbu 
Isusovu i postao sveti Franjo Borgija. 

Prijatelju mladi, možda si umišljaš, kako si lijep, kako si zgo- 
dan, kako si privlačiv, kako si dobro razvijen, kako imaš krasne 
crne oči, guste trepavice, kako imaš krasnu, bujnu kosu, divnu 
frizuru. 

Znaj, sve će to biti hrana crvima, sve će to istruniti. Isplati 
li se dakle živjeti samo za to, da ugađaš, da maziš, da tetošiš to 
raspadljivo tijelo? O ne! — to je najveća ludost i taština. Sveci, 

koji su živjeli duhu, a mrtvi bili za tijelo, jedino su znali pravo 
živjeti, jer njihov život bijaše ozbiljna priprava na smrt. 


Kardinal Valentini stavio je na svoj grobni spomenik u crk- 
vi Sv. Sabine u Rimu ovaj natpis: 

»Ut moriens viveret, vixit ut moriturus! — Da može umirući 
živjeti, živio je kao onaj, koji će umrijeti!« Time je htio reći: Da 
iza smrti postignem vječni život, već sam se u životu odrekao 
užitaka i svjetskih radosti, svoje sam srce otcijepio od zemalj- 
skih stvari. A na smrtnome se času osjećao sigurno veoma ugod- 
no i smireno. 


A kako ćemo mi gledati na smrtnome času na naš protekli 
život? 

Prijatelju moj, što misliš, što će te tješiti na smrtnome času? 

Hoće li te tješiti misao, da si bio zdrav, jak, bogat? — Sigur- 
no ne! 

Hoće li te tješiti misao, što si sliiedio svoja tjelesna nagnuća 
i udovoljavao strastima? — Još manje! 

Grijesi će biti onaj teret, onaj balast, koji će nam napuniti 
gorčinom smrtnu postelju i koji će još oteščati naše jadno i ne- 
voljno stanje. 

Pa što će nas dakle onda tješiti? — 


U prvom redu će misao, ako smo savjesno i pomno održavali 
sve Božje i sve crkvene zapovijedi, ako smo vjerno ispunjavali 
svoje staleške dužnosti. 


Nadalje će nas tješiti naše molitve: naša pobožnost na pr. 
prema Srcu Isusovu ili Majci Božjoj, tješit će nas naše kreposti 
i naša dobra djela, i ništa drugo. Zapamti dobro — ništa drugo!!! 


Prijatelju moj, što misliš, kako ćeš se osjećati na smrinome: 
času? Od žalosti možda ne ćeš biti kadar da uopće pravo misliš, 
a možda će biti potrebno da nakon mnogih svetogrdnih ispovi- 
jedi, u tako jadnome stanju kao što je smrtni čas, obaviš opću 
ispovijed. A kako ćeš to učiniti? To je gotovo isto tako teško, kao: 
kad bi se na bolesničkom krevetu morao podvrgnuti ispitu zre- 
losti. U takvome se stanju ne polaže matura. Stoga, prijatelju 
moj, na vrijeme se osiguraj na smrt. Sada dok si zdrav, dok si 
priseban, sada u ovim duhovnim vježbama uredi u čestitoj, is- 
krenoj, poniznoj i valjanoj ispovijedi sve račune sa svojim vr- 
hovnim Gospodarom i Sucem. Ako sada načiniš solidnu ispovi- 
jed, kako će te to tješiti na smrtnome času! 

Prijatelju moj, što misliš, što ćeš misliti i osjećati na samrt- 
nom času gledom na budućnost? 

Sveci su mirno, pouzdano i vedro gledali u budućnost. 

Francuski kralj Sv. Ljudevit IX govorio je pred smrt: »Ni- 
kad nisam vjerovao, da je smrt tako lakal« i tada se je sa smi- 
ješkom oprostio od sviju. 

Sv. Franjo Asiški rekao je, kad mu je liječnik navijestio br- 
zu smrt: »Dobro došla, sestrice smrti!l« A u svojoj slavnoj popi- 
jevci Suncu o smrti pjeva ovako: 


»Slava Ti, moj Gospode, radi naše sestre smrti tjelesne, 

kojoj ne može nijedan živi čovjek izmaći. 

Jao onima, što umiru u smrtnom grijehu, 

Blago onima, što se pokoriše Tvojoj svetoj volji, 

jer im druga smrt ne će nauditi!« 

Apostol Indije i Japana sv. Franjo Ksaverski upro je na sa- 
mrti umorne i iscrpljene oči prema Raspelu i rekao: »U Tebe 
sam se, Gospodine, pouzdao, ne ću se postidjeti do vijeka!« 

Da ti je sada umrijeti, da li bi se mogao ovako veseliti kao 
ovi sveci smrti? Ili bi se strašio i bojao? A zašto bi se strašio 
i bojao? To sada ukloni, da ne_bi bilo prekasno. 

O kako je lijepo umrijeti s Bogom! 

O kako je strašno umrijeti bez Boga! 

Evo ti o tome izvadak iz jednoga vojničkoga pisma iz prvog 
svjetskog rata g. 1916.: 

Na rubu streljačkog jarka u skloništu od ilovače leži mlad 
vojnik. Teško diše, krv mu nadire na usta. Ruke je sklopio nad 
ranom na prsima. Tiho moli. Sagnem se do njega, on me uhvati 
za ruku i čvrsto je držeći stane mi šaputati: 

»Prijatelju, umirem, umirem za domovinu. Ako je Božja vo- 
ija, da umrem; rado ću umrijeti. Daj mi, molim te krunicu majke 
koja mi je u džepu, da s njome umrem«. 

Poslužim ga, potražim krunicu i dadnem mu je. Iskreno, po- 
božno poljubi ranjenik križ na krunici i glasom koji je hroptao 
izrekne još zadnje riječi: 

»O Isuse, Tebi živim, o Isuse, Tebi umirem« — dalje više ni- 
je mogao, bio je mrtav. 

Satrveni od ganuća stajali su i klečali borci — mladi i bra- 
dati kraj mrtvoga junaka. Sklapali su ruke i u tihoj molitvi pre- 
poručivali Bogu dušu vjernoga prijatelja. 

Slikovit, a ujedno potresan prizor. Jedan od nazočnih prekine 
šutnju i rekne: 

»Kad bih morao ovdje umrijeti, želio bih smrt kao što je 
bila toga mladića!« Isto su to tvrdili i drugi. 

Iz istog pisma. 

»4 sata kasnije. 


Odbili smo dva teška ruska napadaja. Veseli smo zbog lijepe 
pobjede, ali je mnogo boraca ležalo i izdisalo u krvi. Među nji- 
ma opazim također jednoga, koga sam dobro poznavao. Često 
puta se je hvalio svojom nevjerom. Prezirao je i smijao se onima, 
koje je promatrao kako se krste i mole. 

Dopužem do njega i uhvatim ga za ruku. Otvori oči i prepo- 
zna me. 

»Ja idem kraju, ti prokleti psi dobro su me pogodili!« 

— »Prijatelju, nemoj tako govoriti, kad gledaš smrt u oči, 
misli na Boga!« — govorio sam mu. 

»Boga nema!« — odgovori mi. 

»O baš — nastavljam ja — sada, kad ti se bliži smrt, to ti ne 
možeš tvrditi!« 

»Bog mi nije potreban u životu, pa mi nije potreban ni sada!« 
— odgovara mi gotovo otresito. 

»Izmoli barem jedan Očenaš prije nego li umreš!« — upozo- 
rih ga. 

»Moliti, o moliti, toga ne mogu .. .« 

I to su mu bile posljednje riječi koje proizađoše iz grla, ko- 
je se gušilo u samrtnom hropcu. 

Glas je iščeznuo, srce je prestalo kucati, Ruke mu složim u 
znak križa.« 

Dragi moji mladi prijatelji, zar ne kako tragična, kako grozna, 
kako strašna smrt bez Boga? A što ćemo tek reći o vječnosti, 
koja slijedi iza takove smrti? 

U Bečkom Novom Mjestu održavale su se pučke misije. Jedan 
između patara, koji su vodili misije, bio je zamoljen da dođe 
i u bolnicu da dadne bolesnicima priliku za svetu ispovijed. Pater 
dođe i obiđe sve bolesničke sobe i dvorane. Posvuda je prijazno 
razgovarao s bolesnicima i obećao im: Sutra popodne doći ću 
opet, pripravite se za misijsku ispovijed«! 

Drugi dan se je uistinu mnogo bolesnika ispovijedilo. U jed- 
noj je pak od bolničkih soba bio neki nevjerni brbljavac, koji 
je svojim neopranim i poganim jezikom htio sve izrugati i toliko 
je postigao, da su se gotovo svi dali od njega tiranizirati. Samo 
malo ih se ispovijedilo. 

Pater pripovijeda: 

»Kad sam ih već nekoliko ispovijedio, pristupim postelji mla- 
čdloga muža, kojemu se smrt očevidno približavala. Prijazno ga 
pozovem da uredi račune s Bogom, spreman sam mu pomoći. U 
taj čas nesretnik ustane, odgurne me od sebe s glasnom kletvom: 
— Vrag te odnio! 

Ne ljuteći se ni najmanje prišao sam k drugom bolesniku. 
U sredini je između obje postelje bio stol. Još dok se ovaj bo- 

lesnik optuživao radi svojih opačina — najedamput začujem očaj- 
nički povik sa strašnim bogohulstvom. Onaj je nesretnik izdah- 
nuo s uzdignutom pesnicom prema nebu.. .« 


Što mislite, kako ga je u takvom stanju dočekao Gospodin 
Bog? Kako je mogao dočekati crva, koji Mu se zgrčenom pes- 
nicom prijeti? — Sudite sami! 


Dosta primjera, dosta pouke! Prijatelju, znaj: jednom ćeš 
umrijeti i o tvojoj smrti ovisi čitava tvoja sretna ili nesretna 
vječnost. Kakav život, takva smrt! Ako budeš u životu propalica 
i ništarija, ako budeš gomilao grijeh na grijeh, bojim se, veoma 
se bojim za tebe. Sada u duhovnim vježbama imaš prilike da se 
malo više zamisliš u tu ozbiljnu i sigurnu činjenicu, da ćeš jed- 
nom umrijeti i da iz te činjenice povučeš logične zaključke i spa- 
sonosne odluke. Tvoj život neka bude priprava na smrt. Ako 
si po nesreći pao u težak grijeh, gledaj ga što prije oprati u 
skrušenoj i valjanoj ispovijedi. Ako se pak nađeš u takvoj situ- 
aciji, da ne imadneš odmah svećenika pri ruci, a ti se barem 
savršeno pokaj, oplači suzama svoju zloću i čim ti se pruži zgo- 
da, ispovijedi se. 


Naš je život na zemlji neprestana borba, kreševo, u kojem 
neprestano padaju ljudske glave. Jedne padaju, a druge u boj 
ulaze. Znaš, što je govorio Mažuranićev svećenik četi prije po- 
laska u boj? To isto i ja tebi ponavljam, to i ja vama svima do- 
zivam u pamet: 


»Kajite se, dok imade dana, 

Dok je doba, djeco, kajite se, 

Kajite se, dok nije pozvana 

Duša k onom, koji nebom trese; 
Kajite se, jer zemaljskog stana, 
Tijek izmiče bjeguć, kajite se; 
Kajite se, jerbo zora rana, 

Nać će mnogog, kud za vazda gre se, 
Kajite se ...« 


Amen. 

Razmatranje o posebnom sudu 


Dragi moji mladi prijatelji! Da li ste možda gledali film »Je- 


dan posebni sud«? Film je vrlo zanimljiv i napet. Ima 6 činova. 


Dopustite da ga odvijem pred vama! 


Prvi čin. — Vrijeme i mjesto suda 


U jednom sjemeništu živjela dva seminarca. Jedan se zvao 
Imitando, a drugi Miserando. Zavladala azijska gripa i oba se 
naša seminarca razboliše. Temperatura im silno narasla, na 41 
stupanj C. Daju im injekcije, penicilin, streptomicin, ali ništa 
ne pomaže. Nastalo kritično stanje, i jedne noći obojica umriješe. 
Kraj njih stoje njihovi kolege, časna bolničarka, pater prefekt 
i pater duhovnik. Pipaju bilo, osluškuju, da li srce još kuca, 
meću ruke na čelo tražeći još gdjegoder iskru života, ali je nema. 
Svi kleknuše na koljena, da se pomole za pokojnike, razmišlja. 
jući o njihovoj vječnoj sudbini. Dok se oni mole, naša su dva 
seminarca već na posebnom sudu Božjem, jer Apostol uči: »Sta- 
tutum est hominibus semel mori et post hoc iudicium! — Odre- 
đeno je ljudima da jedamput umru, a iza toga je sud? U sjeme- 
nišnoj bolnici, u istoj onoj sobi, gdje izdahnuše naša dva semi- 
narca, Prisutni, a da toga ne znaju, prisustvuju strahovitom pri- 
zoru, strahovitom sudu, o kojem ovisi čitava vječnost dvaju 
mladića, seminaraca, svećeničkih kandidata. 


Drugi čin. — Optuženici 


Tko su optuženici na tome strahovitome sudu? u toj stra- 
hovitoj sudnici? Duše dvaju sjemeništaraca, koje su se rasta- 
vile od svojih tjelesa, duše sa svim svojim dobrim i zlim djeli- 
ma, od kojih ne će nijedno izmaknuti pogledu i sjećanju vječ- 
nog Suca. »Opera illorum sequntur illos — prate ih njihova dje- 
la« (Ap. 14, 13.). : 

Njihova je duša munjevito rasvijetljena svjetlošću vječnom 
i jednim samim pogledom obuhvaća sav opseg njihovih dužnosti 
... svu seriju primljenih milosti, sve okolnosti grijeha, koje je 
počinila. Njihova duša u prisutnosti svog Boga nemoćna da iz- 
makne Njegovu pravednom pogledu, koji ulijeva strah i ozbilj- 
nost. 

Kako užasan položaj za seminarca Miseranda! Gledajmo ga 
kako se nevoljko osjeća! Kako mu je strašno i užasno u prisut- 
nosti Boga, koga je tako malo, tako bijedno i tako nesavršeno 
ljubio. Kako mu je strašno i užasno u prisutnosti tri put svetog 

Boga, koji je bio svjedok svih njegovih ekscesa, svih njegovih 
opačina, svih njegovih prestupaka i prljavština, koji će mu sad 
na biti pravedan osvetnik. Sad će mu pokazati, da je Njegovih 
10 zapovijedi bila svetinja, o koju se Miserando nije smio tako 
bladnokrvno, tako na laku ruku ogriješiti. 

A kako se drži Imitando? I on je doduše ozbiljan, ali ipak 
smiren i pun pouzdanja. Valjda je njegov život bio bolji od Mi- 
serandova! 

Idemo dalje! 


Treći čin. — Tužitelji 
ju novi glumci. 

Nastupa Miserandov Anđeo čuvar. što, zar će njegov vlastiti 
Anđeo Čuvar, koji ga je za života čuvao i branio, sada nastupiti 
protiv njega? Jest i te kako! Njegov će ga Anđeo optuživati. A 
radi čega ga optužuje? Što mu predbacuje? — Spočitava mu 
tolika nadahnuća i poticaje, koje je Miserando jednostavno od- 
bijao, predbacuje mu tolike savjete, koje je Miserando jednostav- 
no omaložavao i prezirao, kojima se je podrugljivo podsmijehi- 
vao; predbacuje mu što se je usudio u njegovoj anđeoskoj ne- 
vinoj i bijeloj prisutnosti tako besramno i bestidno ponašati. 

»Exsurge Domine! Judica causam Tuam!« govori Anđeo itu- 
žilac. 

»Ustani, Gospode! Sudi parbu svoju!« (Ps. 73, 22). 

Ali još nije gotova stvar. U sudnicu ulaze i drugi anđeli, an- 
đelu čuvari Miserandovih kolega sjemeništaraca. A što će ovi 
ovdje? Što ovi tu imaju posla? Evo što! 

Optužuju Miseranda, što je sablažnjavao njihove štićenike, 
što ih je navodio na pušenje, na štrajk, na bojkot protiv prefek- 
ta, duhovnika, profesora. Miserando je bio pravi lucifer, uvijek 
na čelu bune protiv poglavara, protiv sjemenišnog reda i disci- 
pline, boreći se tobože za potlačena prava mladih. Optužuju ga, 
što se je tako sablažnjivo vladao za vrijeme službe Božje u ka- 
tedrali, što je pravio skandale kad je nestajalo struje i bila 
tama. Jadni Miserando! Uistinu si pravi Miserando, prava mize- 
rija. Vidiš kako si ludo radio, kad si se znao hvalisati pred svo- 
jim kolegama svojim lopovlucima, gradeći se najpametnijim i naj- 
zrelijim u čitavom sjemeništu. 

Napetost raste ,,, Film postaje sve zanimljiviji. Na pozornicu 
stupa rogonja. 

— O, dobar dan, ptičice moja, jesam li te ukebao? Deder, ran- 
kane, položi sada sucu ono malo računčića — ha — ha — ha gro- 
hotom se ceri rogonja i optužuje Miseranda pred Otkupiteljem: 

»Ti Božanski Suče, čovjekom si postao i radi Miseranda i 
njegova spasenja; trpio si u studenoj stajici ti, ne ja. I za Mise- 


randa si živio 33 godine, — Ti, ne ja. I za Miseranda si se krvlju 
znojio na gori Maslinskoj, — Ti, ne ja. I za Miseranda su Te tr- 
njem okrunili, popljuvali, na križ razapeli — Tebe, ne mene! I 


za Miseranda umro si u najstrašnijim mukama i u najvećoj sra- 
mmoti među dva lupeža, — Ti, ne ja. Sve si Ti učinio za Miseranda, 
ne ja, a ipak Miserando nije služio Tebi, nego meni .. Ha, ha, ha. 
Dakle, sudi, čiji će biti na vijeke, Tvoj, kome je bio nevjeran, 
ili moj, kojemu je bio vjeran ... Ha, ha, hal.. .« 

(Usporedi: Tihomir Toth, Krist i mladež.) 

Jadni Miserando, ne bih želio biti u tvojoj koži! 

A što govori Miserandova savjest na sve ove i ovolike optuž- 
be? Znate što? — Jest, sve je istina za što me optužujete. Jadni 
Miserando, dakle je i tvoja savjest protiv tebe. A što drugo može, 
kad si sada razgoličen, kad sada svi vide jasno svu tvoju bijedu, 
svu tvoju zloću i pokvarenost, koju si ti za života znao tako spret- 
no i vješto sakriti iza farizejskog lica i pogleda, obijeljeni grobe! 

Pustimo na čas jadnog Miseranda da malo odahne i skreni- 
mo pažnju na Imitanda! 

Na pozornicu stupa i njegov Anđeo Čuvar. Hoće li mu biti 
tužitelj? — Ne, naprotiv, bit će mu odvjetnik, advokat, branitelj. 

— Vječni Suče — govori Imitandov Anđeo — moj je štiće- 
nik imao doduše svojih slaboća, znao je koji put pod studijem 
zabrbljati, koji put u školi »švercati«, koji put se u blagovaonici 
posvaditi za salatu, ali to su sve bile samo nesavršenosti, najvi- 
še laki grijesi. Teških grijeha na njemu nema. Doduše, i tih je 
jednom na nesreću bilo, ali je Imitando kod duhovnih vježba 
obavio dobru životnu ispovijed, čvrsto odlučio, da će prije umri- 
jeti, nego li počiniti smrtni grijeh i tu je odluku doista muški, 
idealno obdržavao, i prema tome on može biti u najgorem sluča- 
ju jedino kandidat na malo čistilišta. 

Rogonja nevoljko sluša Anđelovu obranu Imitanda, mrzo- 
“voljasto podvija rep nestrpljivo griska usne, »beštima« i govori: 

— Ovdje nema za mene ništa! 


Četvrti čin — Vječni Sudac 
To je Isus Krist! »Neque enim Pater iudicat quemquam, sed 
.omne iudicium dedit Filio! — Jer Otac ne sudi nikomu, nego je 
sav sud dao Sinu, da svi poštuju Sina, kao što poštuju Oca!« (Iv. 
2. 22). 
Promotrimo malo bolje tog Suca. To je nekoć blagi Spasi- 
telj, prijatelj, brat, a sada? Sada iščezavaju svi ovi tituli, i osta- 
je samo jedan jedini — Sudac, i kakav Sudac. 

Sudac neizmjerno svet, bez grijeha, koji strahovito mrzi sva- 
ki grijeh, svako bezakonje, svaku opačinu. 

Sudac neizmjerno dobrog vida, nema skrovitosti, nema ku- 
tića, nema tajne u duši, koja bi Mu se mogla sakriti, koja bi Mu 
mogla izbjeći, koja bi Mu mogla ostati neprimijećena, nezapa- 
žena. Za Njega kaže psalmista: 

» I tmina ne bi bila za Te tamna, noć bi bila svjetla kao dan, 
tmina kao svjetlo« (Ps. 138. 12.). 

Sudac neizmjerno pravedan, koji je za svog zemaljskog živo- 
ta ozbiljno opominjao: »Komu je god mnogo dano, mnogo će se tra- 
žiti od njega, i komu mnogo povjeriše, više će se iskati od nje- 
ga« (LK. 12, 48.). 

Za ovog Suca govori Sveti Grgur Veliki: »Koje je dugo čekao 
da se obrate, budući da se nisu obratili, strože će ih suditi!«' 

To je najviši Sudac, preko Njegove presude više se ne može 
apelirati na višu »instancu«, ta On je najviša, ta On je vrhovna 
»instanca«. 

To je svemogući Sudac, kome se ne može umaći. On je 
svagdje. Miserando se još dobro sjeća iz dogmatike u šestom 
razredu, kad je briljantno dokazivao svudašnjost Božju riječi- 
ma Psalmiste: ' 

»Kamo da otidem od duha tvojega, kamo da utečem od li- 
ca tvojega? 

Da bih se uzdigao gore k nebu: ti si tamo, da bih legao do- 
lje u carstvu mrtvih, gle, tu si. 

Da bih uzeo sebi i krila zore i nastanio se na kraju mora, 

I tamo bi me pratila ruka Tvoja, prihvatila bi me desnica 
Tvoja ...« (Ps. 138, 7. — 10.). 

Jadni Miserando, scentia tua tibi est in perditionem, sada 
ti je ovo znanje na propast. Kamo sreće, da si se toga, što si ta- 
ko lijepo u dogmatici naučio i držao za života, da si više mislio, 
da te Bog svagdje vidi, pa ne bi zapao u ovo jadno stanje. 


Peti čin. — Obrana optuženih 


Optuženi Miserando, što odgovaraš na tužbe iznesene pro- 
tiv tebe? Što možeš reći sebi u prilog? 

Miserando mucajući odgovara: Pa ja nisam baš tako savr- 
šeno poznavao Božje zakone! — Ne laži! što si imao iz moralke 
u sedmom razredu? — Imao sam pet! — Pa što si ondje učio? 
— Miserando muca: prirodni moralni zakon i pozitivni zakon, 
Božje i crkvene zapovijedi. ' 

— Dakle, kako onda možeš reći, da nisi poznavao Božje za- 
kone? Poznavao si ih i te kako dobro, samo nesretniče, nisi ih se 
htio držati. 

Možeš li što drugo navesti sebi u prilog, jer prijašnje ispri- 
ke ne vrijede. 

Miserando: Ma ljudska slaboća i krhkost je velika. 

— Priznajem prijatelju, ali te odmah pitam, a zašto si zane- 
marivao sredstva protiv ljudske slaboće, jesi li molio, jesi li pri- 
stupao sakramentima? — Nije li, nesretniče molitva, Misa i po- 
božnost bila za tebe najdosadnija stvar u sjemenišnom dnevnom 
redu? Pod krunicom si se lijeno navalio preko klupe, a misli su 
ti lutale kojekuda i po dozvoljenom i po nedozvoljenom, više po 
nedozvoljenom, nego po dozvoljenom. Pod Mism si koji put, da 
ti prije prođe vrijeme učio grčke i njemačke riječi, a koji put 
se čim drugim pozabavio. Zašto si tako rijetko pristupao k sto- 
lu Gospodnjem, da se nahraniš kruhom jakih, koji bi te i te 
kako ojačao u tvojoj ljudskoj slaboći? 

Ljudska slaboća, a zašto si se onda, znajući svoju slabost, 
tako često izlagao bližoj griješnoj prigodi? 

Sve su ti, Miserando, isprike ništetne, svi dokazi klimavi. 
Možeš li što bolje navesti sebi u prilog? 

Miserando: Imao sam žestoke napasti i napadale su nemilo 
na mene u velikom broju. 

A što si učinio, da ih izbjegneš, da ih svladaš, da ojačaš vo- 
lju na primjer svladavanjem, mrtvenjem ili otkrivanjem svojih 
napasti duhovniku, da ti on u ime Božje pomogne? 

Jadniče, nisi bio kadar da se svladaš i u malim stvarima, 
pa dakako da si time razmazio i oslabio volju. Nisi bio kadar, 
da se toliko svladaš te u 10 i u 4 sata pojedeš samo jedan ko- 
mad kruha, nego si uzeo dva, premda na račun svoga kolege. A 
što da nabrajam daljnja tvoja popuštanja nižoj naravi. Toliko 
si puta čuo od svoga prefekta riječi: »Budi junak! — Budi ide- 
alistal« a ti si se u sebi podsmjehivao govoreći: »Baš je zane- 
senjak taj naš prefekt!« 

Miserando, ni ova ti zadnja isprika ništa ne vrijedi. Možeš 
li navesti što drugo? 

Miserando: Zli utjecaj, sablazni. 

Prijatelju, ako ti je ovo posljednje, onda će to ono baš sas- 
ma upropastiti i dotući. Zli utjecaj, sablazan? Još imaš obraza o 
tome govoriti, kad si sam smišljeno i svojevoljno radio da na- 
pakostiš poglavarima i sjemeništu. Sjećaš li se, kako si se raznim 
anonimnim pismima znao prijetiti, kako navečer nisi mogao zas- 
pati smišljajući osvetu i kujući urotu? 

Imaš li još što reći sebi u prilog? 

Miserando je zanijemio. U strahu čeka presudu vječnog Su- 
ca, koji će napokon izreći konačnu i neopozivu osudu nad svom 
njegovom zloćom. 

Ostavimo opet za čas Miseranda i čujmo obranu Imitanda. 

Imitando: Vječni Suče, nemam ništa i ne želim ništa reći se- 
bi u obranu, kad Ti i onako sve najbolje znaš i pravedno sudiš. 
Bio sam i težak griješnik, ali sam se kod duhovnih vježba dobro is- 
povijedio i Ti si mi milostivo oprostio. Za moje male grijehe 
i slaboće rado ću iči u čistilište, da zadovoljim Tvojoj pravdi. 


Šesti čin. — Presuda 


Čas je najveće napetosti! 

Vječni i pravedni Sudac izriče vječnu presudu seminarcu 
Miserandu: 

.»Odlazi, prokletniče, od mene u oganj vječni, koji je priprav- 
ljen sotoni i anđelima njegovim!« — Naši su odnosi zauvijek 
prekinuti, naše su veze zauvijek rastrgane. Odlazi od mene, za- 
lutali ovnu, jer više nisam tvoj Pastir, Odlazi od mene, izrode, 
nakazo, jer više nisam tvoj Otac. Odlazi od mene, neprijatelju, 
koji si prezreo, koji si popljuvao, koji si izrugao, koji si odbacio 
moje prijateljstvo. 

Moja Majka više ne će biti tvoja Majka! 

Moji anđeli više ne će biti tvoji čuvari! 

Moji sveci više ne će biti tvoji zaštitnici i zagovornic! 

Odlazi prokletniče, odlazi, proklet si u svim tvojim osjetili- 
ma, koja će imati svoju specijalnu muku, proklet si u tvome ra- 
zumu, koji više ne će znati za slatkoću mojih nježnosti, koji će 
znati jedino za očaj i beznađe. 

Odlazi u oganj vječni, u peć užarenu ognjenu, u društvo vra- 
gova i svega ološa s ovog svijeta, u muku, koja će trajati tako 
dugo, dok ja budem Bog, a ti, nesretniče, i to znaš iz dogmatike 
iz šestog razreda, da je jedno od mojih svojstava vječnost ,da 
sam ja vječni Bog. 

Odlazi u oganj, koji je spremljen za sotonu. Ja pak zazivam 
za svjedoka nebo i zemlju, da ga nisam spremio za tebe. Ja iz- 
javljujem pred anđelima i ljudima, da nisam ništa zanemario 
učiniti, da te spasim iz vječnog ognja. Evo mojih anđela, koje 
sam ti postavio za čuvare! 

Evo moje Majke, koju sam ti dao za Majku, Gospodaricu i 
Odvjetnicu. 

Evo mojih rana, evo mog otvorenog i probodenog Srca' za 
tvoje spasenje. koka 

Budući da nisi htio moje milosti, moje prijateljstvo, odlazi 
od mene, odlazi zauvijek. 

Netom je Krist izrekao nad Miserandom presudu, rogonja 
ga zgrabi i baca u pakao. Vrata se pakla zauvijek zatvaraju. 

Lice se Kristovo mijenja. ta 

Mitis atque festivus Christi Iesu aspectus apparet. 

Pokaže se blag i svečan pogled Isusa Krista, kako Crkva go- 
vori o Njemu u molitvama za one koji su na umoru. 

Krist izriče presudu nad seminarcem Imitandom: 

Prijatelju moj, budući da ništa zamrljano ne može u nebo, 
ti ćeš najprije malo u čistilište, da se očistiš od prašine, od svo- 
jih mrlja. Ne boj se, ne će to dugo trajati. Molitve će te tvojih 
bivših poglavara, tvog duhovnika, dobre sestre bolničarke, tvo- 
jih kolega, osobito Marijinih zbornika brzo izvući iz mjesta mu- 
ka i čišćenja, i ti ćeš blažen i veseo ući u veselje Gospodara svo- 
ga. 

Zastor pada. Film završava. Konac. The End. 

Dragi moji mladi prijatelji! i 

Veliki duhovni pisac i mistik iz Družbe Isusove, časni slu- 
ga Božji Pater Ljudevit De Ponte, bio je veoma svet i krepos- 
tan redovnik, veoma velik pokornik. I toga je svetoga redovni- 
ka tako potreslo, tako prestrašilo razmatranje o sudu, da je po- 
trčao na hodnik, na kojem se nalazilo veliko raspelo, bacio se 
ničice na tlo pred tim raspelom i stao glasno vapiti: 

Domine, cum veneris iudicare, noli me condemnare! 

Domine, cum veneris iudicare, noli me condemnare! 

Gospodine, kada dođeš suditi, nemoj me osuditi! 

Gospodine, kada dođeš suditi, nemoj me osuditi! 

Tu ga je zatekao Pater Rektor, pozvao u sobu i jedva ga mo- 
gao smiriti i utješiti. 

Dragi moj mladi prijatelju, vidiš li kako svetac Božji dršće 
pred Božjim sudom. A ti, koji možda u mnogo čem sličiš Miseran- 
du, da se ne bojiš, da se ne potreseš? Ako na tebe ne može dje- 
lovati činjenica, da ćeš jednom biti strogo suđen, što te onda 
još može na ovome svijetu potresti? Molim te i zaklinjem, da se 
uozbiljiš, dok ne bude prekasno! 

Iza ovog razmatranja, pođi u kapelicu, baci se na koljena 
pred Euharijstijskog Isusa i sav satrven i potresen zavapi: 


Domine, cum veneris iudicare, noli me condemnare! 
Domine, cum veneris iudicare, noli me condemnare! 
Gospodine, kada dođeš suditi, nemoj me osuditi! 
Gospodine, kada dođeš suditi, nemoj me osuditi! 

A Isus će ti iz svetohraništa reći: 


— Ako u ovim duhovnim vježbama čuješ moj glas, nemoj 
da otvrdne srce tvoje! Kucat ću na tvoje srce, govorit ću ti, ne- 
moj me prečuti! . 

Prijatelji moji, danas ako čujete glas Isusov, nemojte da 
otvrdnu srca vaša. Amen. 

Razmatranje o općem sudu 


Dragi moji mladi prijatelji! Dopustite, da vam u ovom raz- 
matranju ocrtam strahote najzadnjeg od svih dana, strahote 
sudnjega dana. Uđimo odmah i bez okolišanja »in medias res«, 
u samu tu najpotresniju od svih drama. Prema ovoj stvarnoj 
nepisanoj drami, drame su jednog Euripida, Sofokla, Shakespeare- 
a, Calderona de la Barca ili Bernarda Shaw-a prava igrarija. 

Osvanuo je zadnji od svih dana. Već su zvijezde izgubile 
svoj sjaj. Već je zemlja vatrom opustošena i očišćena. 

Tada najedamput zaori strašan glas: to je veličanstvena truba 
sudnjeg dana. 

»Tuba mirum spargens sonum per sepulcra regionum!« 

»S trublje čudan zvuk romoni 

U sva groblja budeć roni« 

Prah zemlje na grobovima počinje se micati. Porazbacane 
ljudske kosti opet se sastavljaju. Odmah se pokrivaju mesom i 
kožom. Sva tjelesa svih ljudskih sinova opet dolaze na vidjelo, 
Samo su još bez pokreta, bez života. ; 

Pakao se otvara. Duše osuđenika izlaze iz svog tamnog zat- 
vora. Brzinom munje prilaze svojim tjelesima. Ali u kakvom 
ih strašnom stanju nalaze. To su dakle tjelesa, kojima su se du- 
še služile, obožavale ih i udovoljavale svakoj njihovoj željici. 

Eno i duše seminarca Miseranda kod njezina tijela! Jao, ali 
ona uzmiče, zgraža se. Ipak je neka viša sila tu drži i sili, da uđe 
u tu nakazu, u tu nakaradu, da se s njime ujedini u vječno 
društvo. 

Ergo erravi! — Dakle sam se prevario! uzdiše Miserando. 

O prijatelji moji, koliko će biti sličnih razočaranja! 

Bugarski je kralj Bogoris silno volio izvanredne i neobične 
stvari, na pr. strašne i divlje prizore na slici i u naravi. Kad je 
čuo za slikara, koji je živio kao redovnik u obližnjem samostanu, 
dao ga je pozvati k sebi i zapovjedio mu da za kraljevski dvor 
naslika nešto, što će potresti gledaoce. Redovnik se dade na 
posao i naslika sudnji dan. Krist dolazi na oblacima nebeskima 
okružen od anđela, kao sudac. Dolje se skuplja mnoštvo: na de- 
snoj strani blaženi u svetačkom žaru, a na lijevoj grješnici, koji 
u strahu i trepetu čekaju strašnu osudu. Slikar je sve tako živo, 
izrazito i zorno prikazao, da se svaki gledalac zabezeknuo i za- 
dubio u smisao cjelokupnog prizora. Kralj je ostao ravnodušan, 
budući da nije shvatio, što je slikar htio prikazati. Kad su mu 
protumačili, da ta umjetnina nije djelo izmšljotine, nego da sadr- 

žava samo istinite podatke iz Evanđelja, bio je tako presenećen, 
da se je dao bolje poučiti o evanđeoskim istinama i krstiti. U tom 
ga je slijedilo veliko mnoštvo naroda. 

Eto kako je djelovala samo slika sudnjega dana! 

G. 1541. na sam blagdan Božića pao je zastor s goleme 
Michelangelove slike »Posljednji sud«. Slika je činila strahovit 
dojam na svakoga, tko ju je samo vidio. Lik Krista, koji dolazi 
na sud, nije više lik krotkoga i blagoga Spasitelja. Njegovo ve- 
ličanstvo sliči veličanstvu munje. Na slici kao da se od straha 
trese i sama Bl. Gospa, na Njegov pogled. Na slici imade više od 
309 osoba: proroci, apostoli, mučenici, sveti oci... Anđeli trube 
u trublje, i na njihovu riječ ustaju mrtvi iz grobova... rodi- 
telji grle djecu, prijatelji prijatelja, ali na svakom se licu vide 
strahoviti tragovi tjeskobe i odlučne sudbine. 

A sve ovo samo je rad umjetničke mašte. Zbilja će biti da- 
leko strašnija! 

Slika posljednjeg suda već sada treba da djeluje na čovjeka 
kao pogled na nepregledni šumski kraj, kao šum oluje na moru, 
kao vulkanski brijeg, koji riga vatru. (Usporedi: Tihomir Toth: 
»Krist i mladež«). 

Da će Bog doista održati sudnji dan na koncu svijeta, vjer- 
ska je istina ili dogma, koju svaki dan ponavljamo moleći Vjero- 
vanje: »Odonud će doći suditi žive i mrtvel« Tu su istinu češće 
naglašavali već proroci Starog Zavjeta, o toj je istini veoma oz- 
biljno govorio i sam Božanski Spasitelj. On je htio, da se Njegov 
dolazak duboko usiječe apostolima u pamet i srce, pa je na čas 
podigao zastor, koji skriva taj odlučni dan i dopustio je, da za- 
virimo u sliku posljednjeg suda. Ovaj put nije htio Isus da nam 
prikaže posljednji sud u kakvoj prispodobi, nego je govorio ja- 
sno i otvoreno bez ikakvih slika. Njegovu su nauku pronijeli 
apostoli i misionari čitavim svijetom. 

U taj će strašni dan i sami prokletnici nerado izlaziti iz pakla. 

Naš zemljak Sv. Jeronim veoma je često mislio na sudnji 
dan. Jednom je rekao: »Kamo god idem, gdje god se nalazim, 
čini mi se, kao da već čujem zvuk trublje i glas: Jeronime, Jero- 
nime, hajde na sud!« Stoga često slikaju Sv. Jeronima s trub- 
ljom u ruci. Postojana misao na sudnji dan držala je svetog Je- 
ronima u najstrožem pokorničkom životu kroz punih 25 godina. 

Prije dolaska samog vječnog Suca pomrčat će sunce, mje- 
sec izgubiti sjaj, a zemlja će sva spaljena ležati u prahu, pepelu 
i razvalinama. Srušit će se i dubrovačke zidine, a čarobni će 
Lokrum potonuti u dubinu morsku. Nestat će nebodera, pagoda, 
Eiffelovog tornja, Escuriala, svega će nestati. Eto što su ljudska 
djela — hrpa pepela. Nad spaljenom zemljom i nad poremećenim 

svemirom lebdjet će pobjednički znak svetoga križa. Na glas 
anđeoskih trublja skupit će se svi ljudi od prvog do »posljednjeg« 
Kranjčevićeva Adama, koji je na led upisao upitnik. Posljednji 
Adame, Silvije Strahimiru Kranjčeviću, sad ćeš vidjeti, da život, 
da svemir ipak nije upitnik, nego ono, što je učila katolička 
vjera, a što ti za života nisi na žalost previše srcu uzimao. 

Tada će se pojaviti sam Sudac svih ljudi i zasiesti na svoju 
sudačku stolicu, a pred Njime svi narodi i plemena od postanka 
svijeta, I tu će se prignuti pred Njim svako koljeno bilo milom, 
bilo silom. Tu nema razlike između cara, pape, biskupa, činov- 
nika, prefekta, đaka, vjernika i bezbožnika: svi će pokleknuti 
pred Njim. 

Prijatelju, ti zadršćeš, kad ugledaš strogo lice svog oca, svog 

prefekta, svog profesora, a kako ćeš istom uzdrhtati pred veli- 
čanstvom vječnoga Suca. 
Pripovijeda Sv. Pismo Starog Zavjeta o judejskom kralju 
Sedekiji, kako je ostavljen od svojih vojnika u ratu, bio uhvaćen 
od neprijatelja. Kralj babilonski Nabukodonozor dao si tada po- 
staviti visoko prijestolje usred vojske, stavio zlatnu krunu na 
glavu, ogrnuo se grimiznim plaštem, uzeo u ruke žezlo i sjeo na 
prijestolje. Tada zapovijedi, da pred njega dovedu svezana kralja 
Sedekiju, da mu sudi za drzovitost, što se usudio di*i na moć- 
noga babilonskoga kralja. 

Oštrim pogledom i namrgođenim licem korio je svezanog 
kralja pred čitavom vojskom za njegovu ludost. Tada dovco sve 
njegove pohvatane sinove i dao ih pred njegovim očima sasjeći. 
Tko da opiše bol nesretnoga kralja? Ali to još niie sve. Nabuko- 
donozor zapovjedi da mu iskopaju oči. I to učine. Zatim mu 
izreknu presudu na doživotnu robiju. Zar ne kako strašna srdžba? 

' A ipak je to ograničen čovjek. Srdžba će Božja biti još veća, 
neizmjerna u potpunom smislu te riječi. Jer uzeti srdžbu svih 
ljudi skupa i srdžbu svih stvorova Božjih, to sve je kao mali dim 
spram silne vatre srdžbe Božje. A sudnji dan bit će upravo dan 
srdžbe Božje. ; 


»Dies irae diesilla.... 
Udanonajudangnjeva 
Ognjem svijet će sav da sijeva, 
Sa Sibilom David pjeva. 

Kolik strah će na sve pasti, 
Kada Sudac s višnjom vlasti, 
Dođe pretrest ljudske strasti!« 


.Pomislivši na dan gnjeva ne treba se čuditi onome, što pri- 
povijeda Sv. Vinko. 

Bio raspušten mladić. Sav do vrata zaglibio u nečistoću, Da- 
pače se hvalisao svojom raspojasanošću. Srce  otvrdnulo i po- 
kvareno. ' 

Ali jedne noći ugleda Isusa u svem sjaju veličanstva kako 
sjedi na prijestolju i sudi žive i mrtve. Oko Njega četa anđela. 
Tada ih on upita: »A što ću učiniti s ovim raspuštenim mladi- 
ćem?« — I ošine ga oštrim, srditim pogledom. Mladić se pro- 
budio sav dršćući i njegove su vlasi postale sijede kao u starca. 

Nije to ništa pretjerano. 

Nekoć su židovski poglavari poslali vojnike da uhvate Isusa. 
Vodio ih je Juda Iškariot. I kad su Ga našli, Isus ih zapita: »Koga 
tražite?« Odgovoriše mu: »Isusa Nazarećanina!« A On im dosto- 
janstveno odgovori: »Ja sam!« I na te dvije riječi popadaše od 
straha svi vojnici i sluge oboružani mačevima, toljagama i oru- 
žjem na zemlju. Kakva će istom strava sve obuzeti pred tim 
istim Isusom na sudnjem danu! 


Sv. Velika Terezija piše u svojim djelima: 

»O Gospodine, kako Te mi kršćani ne poznajemo! Što će 
biti u onaj dan, kad nas dođeš suditi! Ta sada dolaziš tako prija- 
teljski, da se razgovaraš sa svojom zaručnicom, a prestraši se 
kad Te vidi. 

Oh, što će istom biti, kad strogim glasom rekne: Odlazite 
prokleti od Oca moga!« 

Kratka, ali strašna osuda. 

Odstupite, odlazite! Vi ste u životu otišli od mene, ja sam 
vas zvao, opominjao, ja sam vam i najveće milosti dao, dao sam 
vam duhovne vježbe, a vi ste ostali gluhi i nepomični na glas 
Božji. 

Dakle odlazite od mene i od odabranih, nijeste ih vrijedni. 
Samo vam dopuštam još jedan pogled, još zadnji pogled na mene, 
svoga Boga i Otkupitelja. Pogled bolniji nego pakao.  * 

Pogled na otvoreno nebo, koje ne ćete uživati; recite mu 
stoga: adio zauvijek. Lakoumnim i neozbiljnim životom proigrali 
ste ga zauvijek, nesretnici. Mogli ste ga lako zadobiti, lako za- 
služiti, ali ste bili ludi i bezumni. 

Sasma obratno, neizrecivo slatko i ljubezno oslovit će Isus 
svoje odabranike, one s desne strane. Među niima je i seminarac 
Imitando. Već je davno odslužio svoje čistilište. Sav je blažen. 
A sada Isus govori: 

»Dođite blagoslovljeni Oca mojega, zaposjednite kraljevstvo, 
koje vam je pripravljeno od postanka svijeta! Dođite od rada 
na počinak, od borbe na pobjedu, od pobjede na slavu!« 

Dođite! Vi ste u životu slijedili moj glas. Prijatelju, slijediš 
li ti u ovim duhovnim vježbama Spasiteljev glas, koji te milo 

zove? Želiš li se na sudnjem danu pridružiti desnici, onda ga 
slijedi. 

O kako veličanstvena, o kako triumfalna procesija! Svi u bi- 
jelim odjećama, oprani u krvi Jaganjca, s pobjedničkim palmama 
u rukama, sa zlatnim krunama na glavama. Uz najsvečanije zvu- 
kove Handelova Aleluja procesija se pomiče prema znaku sve- 
tog križa u pratnji anđeoskih četa. Otvaraju se teška zlatna raj- 
ska vrata. 

»Attollite portas, principes, vestras et elevamini portae aeter- 
nales et introibit Rex gloriae! . 

Otvorite, knezovi, vaša vrata i podignite zastor vječnosti i 
ući će Kralj slave?« U najvećem slavlju uz poklike mirijada an- 
dela i odabranika ulazi Krist Kralj slave, a za njim svi odabra- 
nici u rajsko veselje, koje odsada nikad više ne će prestati, 

A dolje? — Dolje su prokletnici! 

Što će s njima biti? — Ostadoše sami bez Krista, bez B]. Go- 
spe, bez anđela čuvara. Gledaju kako ulazi nebeska procesija, 
čuju pjevanje i slavlje, i obuzima ih tjeskoba i očaj. 

O da sam za vremena ostavio ono grješno poznanstvo! 

O da se nikad nisam pokazao u zlom društvu! 

O da sam dobro obavio duhovne vježbe, uzdiše seminarac 
Miserando! 

Ali sada — sada je prekasno! Sad počinje zapečačena vječ- 
nost, a vječnosti nije kraja. Priziva nema, promjene nema, jer 
vrhovni je sudac izrekao svoje. Strašna riječ vječnost. Uvijek — 
zauvijek! Dakle kroz milijune, bilijune, trilijune godina trpjeti. 
Ni umrijeti više nikad ne mogu. A da je bar kakovo mjesto mira, 
već vatra i proklinjanje. Da ima bar godina, da ima bar mjesec, 
da ima bar dan, da ima bar sat, da ima bar čas odmora! Ali ni 
toga nema. f 

1 neka nadnaravna sila gonit će prokletnike u dubine. Otvo- 
rit će se ponori pakla, strašno će zajaukati prokletnici i rušiti se 
poput lavine u vječni oganj. 

Ah, tko da opiše ovaj bolni rastanak? 

Rastanak djece od roditelja, braće od sestara, muževa od 
žena, seminarca Miseranda od seminarca Imitanda. I zauvijek se 
rastaju! 

Sad će osuđenici još zadnji put pogledati prema nebu uz plač 
i kajanje, opraštati se od domovine odabranika, kako veli Sv. 
Efrem: 

O zbogom, Križu, za nas više nisi znak spasenja! 

O zbogom, Kriste, mi Te izgubismo zauvijek! 

O zbogom, Oče nebeski, mi nemamo više Oca! 

O zbogom, Majko nebeska, mi nemamo više Majke! 

Naš je otac očaj, naša je majka tjeskoba, naša je domovina 
pakao, naše je društvo sotona. 

O zbogom, sveti apostoli, o zbogom, sveti mučenici, o zbo- 
gom prijatelji, koji idete u vječnu radost. O zbogom, mi idemo 
u vječnu propast. I svi potoci naših suza ne će biti dovoljni da 
oplaču svu našu bijedu i nevolju! Sada je sve propalo, sada je 
sve izgubljeno, sada je prestala svaka nada, sad ostaje samo bez- 
nađe i očaj. 

I zatvorit će se uz strahovitu buku i štropot za prokletnicima 
teška paklena vrata zauvijek. 

Dragi moji mladi prijatelji, hvala i slava Božjem neizmjer- 
nom milosrđu mi još nismo propali. Za nas još stoji sveti križ, 
pred kojim možemo isplakati sve svoje grijehe. Za nas još po- 
stoji ispovjedaonica, u kojoj možemo na vrijeme urediti sve 
svoje račune za vječnost. , 

Da ne moramo reći jednom zauvijek zbogom svome Bogu, 
svome Kristu, svojoj nebeskoj Majci, svome anđelu čuvaru, re- 
cimo sada: Zbogom, grijehu, zbogom, grješna prigodo, zbogom, 
zlo društvo, zbogom, zlo štivo! Zbogom, o moja mekoputnosti, 
nekarakternosti, oholosti, tvrdoglavosti, neposlušnosti. 

Pobožni nas pisac zlatne knjižice »Nasljeduj Krista« mudro 
opominje: 

»Zašto se već sada ne brineš za sudnji dan, kad te nitko ne će 
moći opravdati: ili braniti, jer će svaki sebi samome biti dovo- 
ljan teret? Sad donosi tvoj napor plodove, plač ti se uračunava, 
uzdah uslišava, a bol zadovoljava i čisti.« 

Sada visimo između dva duboka ponora: između vječnoga 
života i vječne smrti, između vječne radosti i vječnih muka, iz- 
među vječnog kliktanja i vječnog plača, između vječnog svjetla 
i vječne tame; između vječne ljubavi i vječne mržnje; između 
vječnog pokoja i vječne agonije; između neba i pakla. 

Izbor se vrši sada u vremenu, sada u ovim duhovnim vježba- 
ma! Što ćemo izabrati? Prijatelju, što ćeš izabrati? Promisli do- 
bro, radi se o važnoj stvari, radi se o tebi, o tvojoj vječnoj sudbini. 
O sadašnjoj tvojoj odluci može ovisiti čitava tvoja vječnost. Zato 
dušu u se, pamet u glavu i promisli, molim te, promisli dobro! 
Amen. 

Razmatranje o paklu 


Dragi moji mladi prijatelji! 
Strašna je stvar smrt, ali je ipak bilo ljudi, koji su ponavljali 


sa Sv. Pavlom: »Cupio dissolvi et esse cum Christo! — Želim 
se raspasti i biti s Kristom!« Strašna je stvar sud Božji, ali su 
ipak prvi kršćani čeznuli za njim moleći »Maranatha! — Dođi, 


Gospodine Isuse!« 

Ali najstrašnija je stvar pakao, koju ne može nitko poželjeti, 
koja se doduše može tvrdoglavo nijekati, ali zato ona ipak ništa 
ne gubi od strahote. Neka se sakupe bezbošci svih vremena i 
svih krajeva na jedno mjesto i neka u sav glas viču: nema pakla, 
nema pakla, pakao ipak jest, pakao ipak postoji i jednog će ih 
dana sve progutati, pa kad se budu pekli u paklenom ognju, 
onda će se opipljivo ali i bolno uvjeriti, da ipak pakao postoji. 

Da postoji pakao, jest uvjerenje gotovo čitava ljudskog roda. 
Oni, koji niječu pakao, u velikoj su manjini. 

Svi su poganski narodi vjerovali, a vjeruju još i danas, u 
mjesto vječnih muka. 

Navest ću vam samo mišljenje starih Grka, koji su vjerovali, 
da postoji mjesto vječnih muka, koje su nazivali Tartar. Prema 
njihovu mišljenju duše pokojnika odmah nakon smrti čovjeka 
dolaze u podzemlje pred tri suca: Eaka, Minosa i Radamantusa. 

Kad ova tri suca izreknu prokletstvo nad dušom, odmah ih 
furije bacaju u pakao. Odatle ih ne može nitko osloboditi, jer ih 
opkoljuju tri zida, dvije rijeke i neprestani plamen. 

Tu se među ostalima nalazi i siromašni Tantal, kralj frigljski. 
Budući da je zaklao svog sina i priredio od njega pečenku, trpi 
u podzemlju glad i žeđu. Voće i voda neprestano dolaze. u nje- 
govu blizinu, ali čim on pruži za njima ruku, sve se natrag po- 
vuče i uzmakne. 

Danaide, žene koje su poubijale svoje muževe, moraju re- 
šetom crpsti vodu iz bačava, koje nemaju dna. 

Sizif, poznati okrutni tiranin u Korintu, mora u podzemlju 
neprestano valjati uz brdo golem kamen i svaki put, kad ga do- 
valja gotovo do vrha, kamen se opet skotrlja niz brdo. 

No pustimo kraju mitologiju i otvorimo Sv. Pismo, riječ Bo- 
žiu. Više od 30 puta govori Sv. Pismo o vječnoj kazni u paklu. 
Navest ću ti samo kratku Kristovu propovijed o paklu. Čuj je! 
Veoma je zorna i potresna! 

»Čovjek je neki bio bogat, koji se oblačio u grimiz i bez, i 
gostio se sjajno svaki dan. A bio je jedan prosjak po imenu La- 

zar, koji je ležao pred njegovim vratima pun čirova. I želio je da 
se nasiti mrvicama, koje su padale sa stola bogataša, ali i psi su 
dolazili i lizali čirove njegove. 

Umrije prosjak i odnesoše ga anđeli u krilo Abrahamovo, Ali 
umrije i bogataš i zakopaše ga. 

I u paklu, kad je bio u mukama, podiže svoje oči i ugleda 
izdaleka Abrahama i Lazara u krilu njegovu. I povika: Oče Abra- 
hame, smiluj se meni, i pošalji Lazara neka umoči u vođu vrh 
od svoga prsta, da mi rashladi jezik, jer se silno mučim u ovom 
plamenu. Abraham mu odgovori: Sinko, sjeti se, da si ti primio 
dobra svoja u svom životu, a Lazar jednako zlo, sad se on ovdje 
tješi, a ti se silno mučiš. I povrh svega toga i velika je te vječna 
provalija među nama i vama, da oni, koji bi htjeli odavde prijeći 
k vama, ne mogu, niti oni odanle k nama prelaziti. Tada reče: 
Molim te, dakle, oče, da ga pošalješ kući mog oca; jer imam pe- 
tero braće, neka ih opomene, da ne bi i oni došli u ovo mjesto 
od muka. Reče mu Abraham: Imaju Mojsija i proroke, neka njih 
slušaju. Ali on odgovori: Ne, oče Abrahame, nego, ako im tko od 
mrtvih dođe, činit će pokoru. Tada mu reče: Ako ne slušaju 
Mojsija i proroke, da tko i od mrtvih dođe, ne će vjerovati« (Lk 
16, 19—31.). 

Je li se Krist mogao jasnije i uvjerljivije izraziti o paklu? 
A ujedno je zorno ocrtao, kako su bezbožnici tvrdoglavi gledom 
na pakao, tako da ne bi vjerovali, ni kad bi im tko od mrtvih do- 
šao reći, da ima pakla. 

Bezbožnici, koji taje vječnost, nebo i pakao, slični su noju, 
koji u opasnosti, kad više ne može bježati, turi glavu u pijesak, 
kao da bi time htio otkloniti opasnost, jer je ne vidi. 

Dobro je odgovorio svijestan katolik bezbožniku na njegovo 
ismjehivanje: 

»Armer Christ! Wie du doch betrogen bist, wenn der Himmel 
eine Fabel ist. 

Armer Atheist, wie du doch betrogen bist, wenn di Hdlle 
keine Fabel ist!« 

Siromašni kršćanine, kako si se grdno prevario, ako je nebo 
samo bajka! 

Siromašni bezbožniče, kako si se grdno prevario, ako pakao 
nije bajka! 

Tko će se većma prevariti? 

Sveci su govorili: »Qui pavet, cavet: qui negligit, inciditl« — 
Tko se boji pakla, čuva ga se, tko ga zanemaruje, upada u nj!« 

»Ako im tko od mrtvih dođe, činit će pokoru!« govori boga- 
tun iz pakla. U svom neizmjernom milosrđu da nas zastraši i 

tako očuva od pakla, Bog je koji puta dopustio, da sami pro- 
kletnici iz pakla posvjedoče o svojoj strašnoj sudbini. 

U drugoj polovini XVII i prvom deceniju XVIII vijeka na- 
puljsko kraljevstvo nije vidjelo većeg sveca i apostola od Sv. 
Franje de Hyeronima velikog pučkog misionara iz Družbe Isu- 
sove. Široki trgovi napuljski okupljali su veliko mnoštvo, koje 
nije moglo stati u crkve na njegove vatrene propovijedi, kojih 
je znao na dan održati po 30 — 40, Svetac je imao silan uspjeh, 
pa su se zato uzvrpoljile sotonske sile i stale ometati njegov rad. 
A gdje sotona ne može sam uspjeti, pošalje babu. I tako se našla 
pokvarena duša, javna grješnica, po imenu Katarina, koja se je 
znala umiješati među masu, koja je došla na svečevu propovijed 
i pogledima i podsmjehivanjem privlačiti na se bolesnu znati- 
želju slušatelja. Sveti je Franjo više puta podigao svoj glas pro- 
tiv skandalozne suradnice đavolske, ali uzalud. 

Međutim je nesretnica naglo umrla, nepomirena s Bogom. 
I dok je svetac propovijedao na trgu, nosili su Katarinu na grob- 
lje. Svetac zaustavi mrtvačku povorku i silnim glasom tri puta 
zavika: »Catarina, dove sei, rispondi! 

Caterina, dova sei, rispondi! 
Caterina, dove sei, rispondi!« 
Katarino, gdje se nalaziš, odgovori! 

I gle strašnoga čuda, i gle potresnoga prizora! 

Iznakažena se lješina poče micati. a zatim očajničkim glasom 
progovori: 

»Io sono in inferno! 
Ja sam u paklu!« 

Grozan i jezovit strah zahvati mnoštvo. Tisuće očiju pro- 
plakalo je i prosuzilo od straha i kajanja. Glas o čudu proširio 
se poput munje po Napulju i okolini, dogodiše se velika i brojna 
obraćenja. Sam pakao održao je potresnu propovijed o sebi. 

Slavni francuski prelat i pisac Msgr. De Segur pripovijeda 
u svojoj knjižici o paklu slijedeće: i 

Djed s majčine strane, Monsieur de Segur-a, bio je general 
Rostopschin, slavni zapovjednik Moskve, koji je g. 1812. zapalio 
taj grad i tako prisilio Napoleona na kobni uzmak, gdje se je 
njegova vojska na ruskoj zimi posmrzavala. Rastopschin je bio 
prijatelj s hrabrim ali nevjernim generalom Orlovom, koji je 
tada baš boravio u Moskvi. 

Jednoga jutra, tek što je svanjivalo, pripovijeda Monsieur 
de Segur, pokuca netko naglo na vrata moga djeda, koji se je u- 
pravo oblačio, i uđe unutra u spavaćem kostimu, u papučama, 
raskuštrane kose, zbunjena pogleda, smrtno blijed — bio je to 
grof Orloff. : 

»Što je Orloffe, ti si to? Pa u ovo doba, pa ovako odjeven?« 

»Prijatelju, odgovori Orloff, mislim, da ću poludjeti, vidio 
sarma generala Ivanova!« A taj je general prije 3 sedmice progonio 
u Poljskoj Napoleona i kao zapovjednik imao odigrati u vojsci 
važnu ulogu. 

Stoga Rostopschin upita: »Zar se je Ivanov vratio?« 

»Ne, ne!« — odgovori Orloff i sruši se na kanapć, pokrivši 
glavu objema rukama, — »ne, ne, nije se vratio, i to je baš ono, 
što me je prestrašilo!« 


Moj djed sve dosada nije ništa shvatio, što bi napokon htio 


uzbuđeni general Orloff. Stoga ga zamoli da mu ispriča, što mu 
se dogodilo. 

Orloff je ispričao svladavajući svoju uzbuđenost, kako slijedi: 

»Dragi Rostopschine! Prije nekog vremena bili smo Ivanov 
i ja zajedno na večeri, gdje smo bezbrižno pijuckali, priuštili si 
svakakve šale na račun vjere, a naročito smo se izrugivali paklu. 
Tada me je nehotično spopala misao: »A što ako ipak postoji 
pakao? Stoga sam rekao Ivanovu: 

A što ako bi slučajno ipak nešto bilo iza zastora ovog svijeta?« 


»Znaš šta — prekine ga Ivanov — predlažem, da tko od 
nas dvojice prvi umre, izvjesti drugoga, kako mu je.« 
»To je sjajna dosjetka! — odgovorim ja. Tada smo si obojica 


zadali časnu riječ, da ćemo držati zadano obećanje. 


Jutros, tek prije pola sata, mirno sam ležao u svome krevetu, 
bio sam već dulje vremena budan, ali nisam mislio na prijatelja 
Ivanova, kad najedamput netko silovito odgurne zastor s mog 
kreveta, i ja pred sobom u udaljenosti od 2 koraka ugledam ge- 
nerala Ivanova; bio je blijed, desnu je ruku držao na prsima i 
rekao mi: ' \ 

»Postoji pakao, i ja sam u njemu!« — te iščezne. 

Eto to je razlog, da sam odande pobjegao i potražio te. Iz- 
gubi? sam glavu. To je čudna stvar, ne znam, što bih o tome 
mislio.« 

Moj ga je djed tješio, da je to učinak vrućice i navale krvi 
u glavu, da to nije ništa neobično, i dao mu svoja kola, da ga 
natrag odvezu u hotel. 

Ali kako se je moj djed sam začudio, kad je 10 dana iza toga 
primio vijest, da je general Ivanov pao u boju, i to onog istog 
jutra, kad mu je došao na onako neobičan način general Orloff 
i u isti onaj sat, u koji ga je Orloff vidio. Nesretni je general izi- 
šao da promatra neprijateljske položaje, kad ga jedna kugla po- 
godi u grudi i na mjestu usmrti. Taj se je događaj duboko usje- 
kao u dušu mome djedu, ali još više Ivanova poruka Orlovu: 
»Postoji pakao, i ja sam u njemu!« 

Dragi moji mladi prijatelji, pakao je ozbiljna stvar, i nije se 
njome šaliti. Pred paklom su strepili i sami Božji sveci. Sv. Augu- 
stin kaže: »Territus terreo« — strašno se bojim kad mislim na 
pakao. 

Sv. Alfonzo Liguori u dubokoj starosti strepio je pred paklom 
i zakljinjao Gospodina da ga ne strovali u to strašno mjesto 
vječnih muka i očaja. 

Sv. Arški Župnik, strašni pokornik, krumpiraš, uza svu svoju 
veliku svetost i pokoru strepio je pred paklom i često i često ležeći 
pred svetohraništem molio i zaklinjao Isusa, da ga očuva od pa- 
klenog ognja. 

Sama Bl. Gospa došla je u ovom našem XX stoljeću na 
zemlju, da nas preko malih francuskih vidilaca upozori na stra- 
šnu zbilju pakla. 

Kad je ono u trećem viđenju Bl. Djevica poučila djecu, kako 
će Bogu prikazivati svoje žrtve, opet je rasklopila ruke kao i u 
prva dva viđenja. Odraz svjetla prodro je u zemlju, i troje djece 
ugledaše kao veliko ognjeno more, u kojemu su tonuli crni i opa- 
ljeni vragovi i duše u ljudskom obliku, slične prozirnoj žeravi. 
Oganj ih je izbacivao na vrh, a onda su opet padale dolje sa svih 
strana kao varnice u velikim požarima. Čuli su se strašni jauci 
i naricanje, puni bola i očaja, da ti se krv ledi u žilama od užasa. 

Po svoj prilici u taj čas Lucija je izgovorila onaj teški: Ah? 
— što su ga čuli prisutnici. 

Vragovi su se vidjeli u gadnim i groznim oblicima strašnih i 
nepoznatih životinja, ali su bili prozirni kao usijano ugljevlje. 

Taj prizor trajao je vrlo kratko. Lucija misli, da bi umrli od 
straha i užasa, da ih Blažena Djevica nije već bila ojačala u dru- 
gome viđenju, kad im je obećala raj. Oni podigoše oči k bijeloj 
Gospođi, koja im puna dobrote, ali i tuge reče: 

— Eto, vidjeli ste pakao, kamo odlaze duše bijednih grje- 
šnika....! 

Dragi moji mladi prijatelji, što nam trebaju bolja i jača svje- 
dočanstva o opstojnosti pakla, nego što smo ih čuli iz ustiju sa- 
moga Božanskog Spasitelja, same Blažene Gospe, samih svetaca 
Božjih, pa i samih prokletnika? Radije poslušajmo savjet Sv. 
Ivana Zlatoustoga, koji nam svojim zlatnim ustima propovijeda: 
»Čovječe, pođi u pakao, dok si živ, da ne moraš ići u ni, kada 
umreš!« 

Veliki propovjedniče, zlatni propovjedniče, slušamo tvoj sna- 
žni i prodorni glas i ulazimo živi u pakao. 

Španjolac Oviedo, koji se je prvi od Evropljana popeo na brdo 
Massay u Americi, pripovijeda, da se na njemu nalazi vulkan, 
koji ima ždrijelo nalik na lijevak, gore tako širok, da bi s jednoga 

kraja na drugi jedva stiglo »puščano zrno«, a duboko je oko 130 
hvati. Do te se dubine može čovjek spustiti, a tada dolazi do 
dna ždrijela, u čijoj se sredini istom otvara pravi vatreni bezdan, 

Na dnu toga ždrijela, pripovijeda spomenuti očevidac, vidio 
sam brončanu vatru, tekuću kao voda. Ova mi se vatra činila 
strašnijom od svake druge, koju sam u životu vidio, a pokrivala 
je cijelo dno ždrijela. Od vremena do vremena uzdigla se goruća 
masa silnom snagom u zrak i bacala u visinu svu silu užarene 
građe.... 

Dragi moji mladi prijatelji, ovako si po prilici možete pred- 
staviti ulaz u pakleni krater, u pakleni vulkan, koji riga paklenu 
vatru. 

Nad ulazom u pakao stoji natpis kao nad ulazom u Posto- 
jnsku spilju: 

»Immensum ad antrum additum« — ulaz u beskrajnu spilju. 

Nad paklenim vratima možete čitati Danteove stihove: 

»Kroza me se ide u grad boli. 

Kroza me se ide u vječnu muku. 

Kroza me se ide međ' puk izgubljeni.... 
Lasciate ogni speranza voi ch' entrate! 
Ostavite svaku nadu, vi koji ulazite...« 

Ušli smo! Za nama su se zatvorila teška paklena vrata. Što 
vidimo, što čujemo? Dozovimo opet u pomoć Dantea: 

»Tu tamnim «uzduhom, gdje nema zvijezda, odjekuju uzdasi, 
plač i glasno naricanje ... Razni jezici, užasna graja, bolne riječi, 
srditi poklici, vriska i hropotanje, a k tomu lupa ruku — od toga 
dizala se strašna halabuka,. koja se neprestano vijala zrakom u 
vječnoj tmini, kao pijesak kad ga vijavica mota. 

Huljahu Boga i roditelje svoje, ljudsko pleme, mjesto, čas 
i sjeme, iz koga su nikle, i rođenje svoje...« 

A zašto toliko viču, zašto proklinju? — Jer strahovito trpe! 
Vidite li ih kako se svijaju od muka? A što trpe? Trpe dvostruku 
tešku kaznu: 

Poenam damni et poenam sensuum — kaznu odbačenosti od 
Boga i osjetnu kaznu. ' 

Promisli, kako bi se osjećao, da te prckune i odbaci vlastiti 
otac, vlastita majka! 

Jedno jutro probudi Sv. Augustina teško uzdisanje ispod 
prozora s ulice. Dva čovjeka raščupana, bosa, zamazana, mršava, 
gladna, previjaju se od boli. Sletio se čitav narod Hipona da ih 
gleda. 

Kako se zovete? — pita ih Sv. Augustin. 

— Pavao i Pelagije, — plačuči odgovaraju, dršću i previjaju 
se. Narod ih tješi, da će ih nahraniti. 

— Mi se ne možemo smiriti. Došli smo iz Cezareje u Kapa- 
dociji. Bilo nas je sedmero braće i tri sestre. Uvrijedili smo svoju 
majku, i ona nas je proklela. Od tog je časa to prokletstvo uni- 
šlo u naše meso i u naše kosti. Dršćemo i previjamo se bez pre- 
stanka. Oslobodi nas ti, slugo Božji, od prokletstva ili isprosi 
milost, da umremo i više ne trpimo. Sveti se Augustin pomoli i 
oslobodi ih. 

Dragi moji mladi prijatelji, ako je majčino prokletstvo pro- 
uzrokovalo toliki jad, bijedu i nemir, što će istom biti s proklet- 
nicima u paklu, koje je zauvijek prokleo i odbacio sam nebeski 
Otac. Tko će ove prokletnike osloboditi od njihova prokletstva? 
— Nitko! 


Tko će za njih moliti da umru? — Nitko! 
Oh strašno će to biti! 


Petar Surin iz Družbe Isusove, koji je u XVII stoljeću po 
svojim krepostima, znanju i patnjama postao slavan, trpio je 
gotovo 20 godina strahote đavolskog opsjednuća. Da pomogne 
jednoj siromašnoj i pobožnoj redovnici, koja je bila opsjednuta 
od đavla, opirao se je tri mjeseca sotoni egzorcizmima, molitva- 
ma i pokorničkim djelima. Napokon ga je njegova ljubav dovela 
tako daleko, da se je ponudio da sam bude žrtvom opsjednuća, 
ako to primi Božja Providnost. Bio je uslišan. Bog je dopustio 
radi posvećenja svoga sluge, da ga opsjedne đavao i muči kroz 
mnogo godina. 

Pojedini su fenomeni njegova opsjednuća vjerodostojno za- 
jamčeni i mogli bi njima ispuniti cijelu knjigu. Iza svog izbavlje- 
nja sakupio je sam Pater Surin u jednom spisu, koji nam se sa- 
čuvao, sve, čega se je mogao sjećati iz ovog nadnaravnog stanja, 
u kojem je đavao, pošto je vidljivo ovladao njegovim sposobno- 
stima i osjetilima, dopustio, da osjeti jedan dio njegovih vlastitih 
muka i očaja prokletnika. 


On pripovijeda: 


Činilo mi se, kao da čitavo moje biće, sve moje duševne i 
tjelesne moći teže neizrecivom snagom Gospodinu Bogu, koga 
sam upoznao kao svoje najveće dobro, kao jedini objekt moje 
ljubavi, kao praizvor moga bića. Istovremeno sam osjećao neo- 
doljivu moć, koja me je trgala od Njega. Ja, koji sam stvoren da 
živim, gledah, kako sam lišen Onoga, koji je ljubav. Ja, koji sam 
stvoren za dobrotu, bijah uronjen u ponor zla. 

I ovu neiskazanu patnju mogu usporediti sa strijelicom, koja 
je svom snagom odapeta prema cilju, ali je neprestano kida od 
njega neka neodoljiva sila. 

— A ovo je samo slaba i bijedna slika strašne stvarnosti, koja 
se kratko izriče riječima poena damni - odbačenost i prokletstvo 
od samoga Boga, od istine, od ljepote, od sklada, od harmonije, 
od dobrote i ljubavi. 


Strašno će to biti! 


Druga kazna, koju trpe prokletnici jest poena sensuum — 
osjetna kazna — kazna na tijelu, kazna na svim organima, kazna 
na svim osjetilima. 

Ondje bludnike đavli bičuju ognjenim bičevima, jer oni su 
svojim nečistim grijesima nemilo šibali i bičevali Spasitelja. 


Ondje oholice čavli krune usijanom krunom, kao nekoć Ma- 
tiju Gupca u Zagrebu, jer oholice svojim oholim mislima okru- 
niše Spasitelja trnovom krunom. 


Ondje se izjelice muče strašnom glađu, ondje se pijanice 
muče strašnom žeđu. Đavli ih poje užarenom lavom, koja im još 
povećava i zaoštrava žeđ. 


Ondje lijenčine đavli podbadaju oštrim šiljcima i ostanima. 


Vidite li tamo u kutu kako đavli mrcvare jednog seminarca. 
Taj je stupio u sjemenište bez zvanja, samo da se na račun 
Crkve izškoluje i time počinio krađu, nanio nepravdu Crkvi _i 
spriječio, da nije mogao doći u sjemenište drugi, koji je imao 
zvanje. Sada ga .mrcvari čitava kohorta đavola i viče: 

Povrati ukradeno! Povrati ukradeno! 

Ali sada je kasno. Odakle će vratiti? Kome će vratiti? 


Vidite li tamo u drugom kutu seminarca Miseranda? Čitava 
rulja đavola pleše oko njega divljačko kolo, pljuju na njega i 
izruguju mu se: »Pope, kako si? Ha, ti si nekoć bio u sjemeništu, 
pa kako si sada došao ovamo? Ha! ha! ha!« 

Nad svim tim strahotama bacite još pogled prema gore. 
Ondje visi veliki pakleni sat, koji bjesomučno i dosadno udara 
svoj tik — tak, uvijek, zauvijek, proklet — izgubljen, uvijek — 
zauvijek!!! 


Matoš se tuži u noveli »Vergl« na dosadu vergleca pa kaže: 


»Danteov je pakao veselo mjesto, jer tu ne grme i ne pucaju 
uši od vergla — od dosadnog, monotonog, od strahovitog vergla.« 


O, moj Gustave Antune, kako se varaš! Tvoj je »Vergl« simfo- 
nija prema strahovitom i vječnom tikatakanju  paklenog sata: 
uvijek — zauvijek, proklet — izgubljen, uvijek — zauvijek!!! 

A sada, dragi moji mladi prijatelji: Achtung, Achtung, — 
pozor, pozor! Otvaraju se paklena vrata. Brzo svi van, dok se 
opet ne zatvore! 

Izišli smo Bogu hvala! Odahnimo od pretrpljenog straha i 
užasa. 

Pođimo u kapelu. Kleknimo pred svetohranište i skrušeno 
izmolimo: 

»O moj Isuse, oprosti nam naše grijehe, očuvaj nas od pakle- 
noga ognja i dovedi u raj sve duše, osobito one, kojima je naj- 
veća potreba Tvoga milosrđa!« Amen. 


Razmatranje o Božjem milosrđu 
i o ispovijedi 


Dragi moji mladi prijatelji! 

Duboko potreseni razmatranjem vječnih istina, duboko ko- 
snuti zloćom svojih grijeha i svoje prošlosti, možda smo zapali 
u ćor-sokak. i ne znamo kuda bismo. Možda nas je zahvatila malo- 
dušnost, pa čak i mali očaj. Bože moj, ako Ti tako strogo kažnja- 
vaš grijehe, što će biti od mene jadnog grješnika, koji sam tolike 
grijehe počinio, koji sam pravi mali razbojnik. 

Jest prijatelju, uistinu je žalosno stanje tvoje duše, ti si 
pravi rasipni sin, ali ti si na sreću još živ, i premda si u grije- 
sima spiskao Očevu baštinu i premda si postao svinjar, koji se 
hrani iz valova za svinje, i premda si sav u dronjcima i premda 
te je stid i pred nebom i pred zemljom, ipak znaj, da toplo Očevo 
srce još kuca za tebe, ipak znaj, da te tvoj Otac svaki dan na 
terasi gledajući u daljinu očekuje, da ti je spreman sve oprostiti 
i zaboraviti, da te je spreman opet uzeti za svog sina i u svoju 
očinsku kuću. 

Od tebe traži samo jednu stvar, a ta je, da se skrušeno, is- 
kreno i dobro ispovjediš, da u ispovijedi okaješ i oplačeš svu 
svoju grješnu prošlost i da načiniš mušku, junačku odluku: Ovako 
dalje više ne će biti radije ću umrijeti, nego počiniti težak grijeh. 

Jesi li razumio, dakle, što se od tebe traži? Je li ti to teško? 
Zamislio si se, i čitam ti u očima jednu poteškoću: Lako je i s 
pokajanjem i s odlukom, ali, ali kako ću istresti pred ispovjed- 
nika svu svoju grješnu torbu; kad mu stanem nabrajati sve svoje 
grijehe, srušit će se sa stolice. Polako, prijatelju! | 


Jesi li čuo povijest Patra Deogratias? Možda i jesi! Ipak ću 
ti je ispripovjediti, možda će te ohrabriti? 

Jednom je živio neki čovjek, koji je imao mnogo toga na 
savjesti i nije se već dugo vremena ispovijedao. Jednoć je ipak 
htio napraviti red u duši, ali je imao užasan strah pred ispoviječu. 
Ušao je u neku crkvu, gdje je ispovijedalo više ispovjednika, 

U sebi je razmišljao: Samo kad bih se mogao namjeriti na 
pravoga, na onoga, koji je najblaži. 

Najprije se postavi u blizinu jedne ispovjedaonice i proma: 
trao je ispovjednika. Taj je bio još veoma mlad. »Ne! — mislio je 
— tome ne ćeš ići, jer taj sigurno još ima malo iskustva i mogao 
bi se prestrašiti i zgroziti nad tvojim grijesima.« 

Otišao je k drugoj ispovjedaonici. Ondje je pak sjedio jedan 
svećenik, koji mu se učinio odviše ozbiljna, gotovo mrzovoljasta 
pogleda. 

»Ne — reče u sebi pokornik — s ovim nije dobro skupa 
orahe tucati!« 

Otiđe napokon i do treće. Ondje je sjedio stari ljubezan sve- 
ćenik sijede kose i u jednoj mu ruci burmutica, a u drugoj plavi 
rupčić. Taj mu se svidio. I pošto ga je dulje vremena promatrao 
i mjerio, opazio je, da svećenikovo lice ostaje uvijek isto kod 
svih pokornika i kod svih njihovih grijeha. To ga je ohrabrilo. 
I on napokon klekne u ispovjedaonicu. Ipak je još imao straha! 
u sebi, da se svećenik ne zgrozi nad njegovim mnogim i teškim 
grijesima. Stoga je odlučio započeti najprije s lakim grijesima... 
i onda pomalo iznositi sve veće i teže grijehe, da se svećenik 
malo po malo privikne. 

Svećenik otvori vratašca. Ali jadni čovjek nije znao moliti 
za blagoslov. Svećenik je ostao miran i rekao, da to uopće nije 
potrebno: recite samo grijehe! Sad je ovaj počeo, kako je na- 
umio, najprije s najmanjim grijesima. Svećenik je pak na sve 
prijateljski kimao glavom i govorio: Deo gratias! Bogu hvala! 
To je pokorniku dalo hrabrosti, i on prizna i jedan veći grijeh. 
A svećenik opet kaže: Deo gratias! To je još više ohrabrilo po- 
kornika, i on poče iznositi sve svoje teške grijehe. A svećenik kod 
svakog rekne: Deo gratias! 


Na koncu začuđen pokornik upita: »Ali, velečasni, kako vi 
neprestano možete govoriti Deo gratias!, a ja sam ispovijedao 
tako strašne grijehe?« 


Svećenik srdačno odgovori: 


»Svako priznanje velika je pobjeda, i ja zahvaljujem Bogu 
na navedenom grijehu. Premda su vaši grijesi tako veliki, milo- 
srđe je Božje još veće, i u nebu vlada veća radost, kad se obrati 
jedan grješnik, nego za 99 pravednika.« 

Vidite, dragi moji mladi prijatelji, tako misli pravi svećenik, 
svećenik po Srcu Božjem. Ako je Bog, koji je uvrijeđen, milo- 
srdan i spreman sve oprostiti i zaboraviti, onda je i svećenikova 
dužnost da ima smilovanja i razumijevanja prema pokorniku i 
da mu pomogne pridignuti se iz blata grijeha. Stoga svaki strah, 
svaki stid na stranu! 

A uostalom bit će više ispovjednika, pa izaberi slobodno 
onoga, za koga misliš, da će ti najbolje odgovarati, da će te naj- 
bolje razumjeti, da će te najbolje utješiti. Ako misliš biti neiskren 
na ispovijedi, onda je bolje da se uopće ne ispovijedaš, jer ćeš 
izbjeći barem svetogrđe. 

Ako ti dosadanje ispovijedi nisu bile valjane, načini veliku 
bilo životnu ispovijed, bilo od zadnje valjane ispovijedi. Ako je 
kod tebe sve u redu, bit će dobro da obaviš veliku ispovjed, to 
jest od prošlih duhovnih vježba. Najprije se ispovjedi i reci sve, 
što imaš na duši od prošle ispovijedi, iza toga reci ispovjedniku, 
da želiš obaviti veliku ispovijed bilo iz pobožnosti, bilo jer ti do- 
sadanje ispovijedi nisu bile valjane. ite, 

Za dobru i valjanu ispovijed potrebno je prvo potanko ispi- 
tati savjest. pm nn 

Prije kakva važnog posla pametan čovjek najprije razmišlja, 
kako će ga što bolje obaviti. Sveta je ispovijed veoma važan po- 
sao, pogotovo velika ispovijed u duhovnim vježbama, o kojoj 
ovisi spas duše, sretna ili nesretna vječnost; zato moramo prije 
ispovijedi ozbiljno razmišljati. 

Božanski Spasitelj pripovjedio je jednom zgodom  prispo- 
dobu o ženi, koja je izgubila novac od jedne drahme i zato upa- 
lila svjetlo, brižljivo pomela kuću i sve pomnjivo pretražila, dok 
ga nije našla. Ovakvi moramo i mi da budemo prije ispovijedi. 
Mi smo po grijehu izgubili ne jednu drahmu, već najdragocjenije 
blago, milost Božju. Stoga nam valja uložiti svu brigu, da to 
blago milosti Božje opet nađemo. g 

Kod ispitivanja savjesti ne smijemo preći preko naših sta- 
leških dužnosti. I YI 

Pripovijeda se, da je caru Karlu V rekao jednom neki ispo- 
vjednik iza priznanja grijeha: »Kazao si grij€he Karlove, a sada 
kaži careve!« 

Vi niste samo obični mladići, vi ste i seminarci, koji imate 
stalešku dužnost, da više težite za savršenstvom nego mladići u 
svijetu, zatim da učite, da se držite sjemenišnog reda i discipline, 
stoga je potrebno da se i o tome podrobno ispitate. o. Ž 

Druga veoma važna stvar kod ispovijedi jest pokajanje, koje 
je dobro odmah pobuditi iza ispitivanja savjesti. 

K blagome Sv. Franji Saleškome došao velik grješnik da 
obavi ispovijed. Ispovjedio mu je sve svoje lopovluke kao kakovu 
priču za zabavu. Svetac je odmah upoznao, da se ovaj grješnik 
ne kaje za svoje grijehe. Zato je počeo uzdisati, jecati i plakati. 
Pokornik se začudi i zapita sveca, da li mu je slabo: »Ne, ne, 
brate moj, ja sam potpuno zdrav, — odgovori Sv. Franjo — ali 
vi, vi ste veoma bolesni...« 

Pokornik nije razumio, na što smjeraju te riječi, i uvjera- 
vao sveca, da se vara. Zatim nastavi svoju ispovijed i nabraja 
najstrašnije stvari, ali bez ikakve skrušenosti i kajanja. 

Kad opazi, da ispovjednik i dalje jeca i plače, još jedamput 
upita za uzrok tome: 

»Zato plačem, što vi ne plačete« — odgovori svetac. 

Sad je tek grješnik osjetio potres u duši i upoznao zloću 
svojih grijeha. Počeo mu se topiti led oko srca. 

Svetac mu pomogne poukom, da upozna svoju nesreću i da 
uvidi, kako je silno uvrijedio i ražalostio nebeskog Oca, koji mu 
je toliko vremena praštao i bio strpljiv s njime. 

Milost Božja rasvijetlila je grješnika, ganula ga, pa je i sam 
proplakao. Odsad se je temeljito popravio i bio uzor pokorničkog 
života. : 

I naša je dužnost da iskreno okajemo i požalimo svoju zloću, 
što smo uvrijedili našeg dobrog nebeskog Oca, što smo uvrijedili 
onog Krista, koji nas je posebno ljubio i milovao, koji nas je po- 
Zvao u sjemenište i koji nam želi dati najveću milost, najveće do- 
stojanstvo i sveto svećeništvo. 

Stoga prije ispovijedi kleknimo u duhu pred Raspetog Boga 
Isusa Krista i skrušeno Mu recimo: 

Isuse, izdao sam Te poput Jude, zatajio sam Te poput Petra, 
bičevao sam Te, trnjem krunio, na križ razapeo svojim grijesima, 
ja Tvoj seminarac, koga toliko ljubiš. Kajem se za svoju zloću, za 
svoju nepristojnost i bezobraznost prema Tebi, Isuse, oprosti! 
A onda odmah tvrdo odluči da ćeš se temeljito popraviti, da 
ćeš iza ove ispovijedi biti drugi čovjek. 

Moramo svakako i neophodno odlučiti barem to, da ne ćemo po- 
činiti težak grijeh i da ćemo se čuvati prigode, koja nas u nj uvo- 
di. Dakako da kao seminarci moramo imati i čvrstu odluku ču- 
vati se, koliko je to samo moguće i _svojevoljnih lakih grijeha. 

Knez Josip Gallicin bio je strastven igrač na karte. Jedne je 
zimske večeri izgubio sve svoje imanje, dapače i svoje kuće. 
Ostala su mu samo još jedna kola s konjima. I kola je založio i 
njih je izgubio. 

»Imam još konje« viknu Gallicin; i ove je izgubio. 

»Još nisam prosjak« vikne knez, »imam još konjske hamove«, 
koji su upravo došli iz Pariza. I njih je založio. 


Sad se najedamput preokrenula sreća i knez je za 1 sat po- 
novno zadobio sve svoje imanje. Sad je ustao s riječima: 

»Više nikad ne ću igrati!l« — i održao je riječ. 

U svojoj palači u Petrogradu čuvao je u staklenom ormaru 
one hamove. Svojim je prijateljima običavao govoriti: 

»Ovi su spasili moje imanje i moj život!« 

Zar ne, to je bila strašna igra? Ali još je kudikamo kobnija 
igra, u kojoj čovjek ne samo svoje imanje, nego svoju dušu, sve 
svoje zasluge i vječno blaženstvo i nebo stavlja na kocku — i sve 
to može u jedan čas izgubiti. 

Tko čini težak grijeh, igra se s đavlom, igra s njime na karte 
ili bilijar, i u jedan čas đavao mu oduzima i osvaja sve neprolazr> 
imanje, koje je stekao za vječnost, i postaje beskućnik, koji će je- 
dino naći stan u paklu, i to zauvijek. ' 


Mladi prijatelju, možda si i ti igrao s đavlom ovako opasnu 
igru i kod toga sve profućkao, sve izgubio? Još ti ostaje ham, koji 
te može spasiti. Nemoj se stidjeti, nego se daj poput konja 
upregnuti u nj. Uđi u onaj tajanstveni crni ormar u kutu crkve, 
koji se zove ispovjedaonica, ondje iskreno priznaj sve svoje grije- 
he, ponovno se za njih pokaj i čvrsto odluči: nikad više ne ću s 
đavlom igrati tako opasnu igru. Sada sam zadobio natrag sve svo- 
je imanje, ne ću više biti tako lud, tako nesmotren, tako neraz- 
borit, da ga opet stavim u opasnost. 


Poput kneza Gallicina postavi na vidno mjesto svoje duše 
čvrstu odluku, koju ćeš neprestano gledati i čitati: 

Radije smrt nego teški grijeh! 

Silni Đingis-tkan, mongolski car, podvrgao je mnoge narode 
svome gospodstvu. Samo jedno pleme nije mogao nikako da po- 
kori. U bitci s tim nepokornim plemenom bude dapače i ranjen, 
i to prilično teško; no ipak preboli ranu. 

Jednoga dana najave mu stražari nekog stranca, koji želi s. 
njim razgovarati. On zapovjedi, da ga razoružaju i uvedu. Kad 
su ga uveli, progovori strahac: 

»Ja sam Đir Vadaj, koji sam te u onoj bitci ranio. Ako me 
ubiješ, ne ćeš ništa postići, nego ćeš samo mojom krvlju poškro- 
piti pijesak. Ako ne ubiješ, ja ću se odsada boriti za tebe...« 

— Đingiskan je malo promišljao. Prisutni su poglavice če- 
kali u napetosti. Ovaj put je kod Đingis-kana prevladao razum, 
i on progovori: 

»Kada neprijatelj snuje zlo i osvetu, ništa ne govori, a Đir 
Vadaj sve je rekao i ništa nije zatajio. Stoga je on odsada moj 
prijatelj.« 

I vječni će se suđac moći uvjeriti o tvojoj dobroj volji prema 
tome, kako budeš iskren u ispovijedi. Ako budeš sve rekao ispo- 
vjedniku, znak je, da ne snuješ ništa zlo, jer bi inače što zatajio, 
i prema tome postaješ vrijedan, da opet postaneš Božji prijatelj. 


Cambronne, jedan od prvih generala Napoleonove armade, 
bio je u mladosti alkoholičar. Kao podoficir jednom se u pija- 
nom stanju toliko zaboravio, da je čušnuo nekoga časnika. Vojni 
sud ga je osudio radi toga na smrt. Njegov pukovnik ga je radi 
raznih sposobnosti izvanredno volio, pa ga je kušao spasiti, izmo- 
liti mu pomilovanje, što mu je uistinu i pošlo za rukom, ali uz 
uvjet, da se odrekne alkoholnih pića. 

Sam pukovnik mu je saopćio novost, da mu je oproštena 
smrtna kazna. Kad je pak otkrio uvjet, podoficir sav satrven od- 
govori: »To je nemoguće. Ako to i obećam, da li ću tu odluku 
moći izvršivati?« 

»Tvoja časna riječ podupirat će te« — odgovori pukovnik. 

»Toliko te ipak poznam, da riječ koju zadaš i ispuniš.« 

Ovo je povjerenje potaklo podoficira, da je podigao ruku i 
rekao: »Bog nas čuje i pred Njim prisižem, da moje usne ne će 
više nikad okusiti ni kapi vina!« 

Kroz 25 godina Cambronne je bio general. Istakao se naro- 
čito u bitci kod Waterlo-a, gdje je zapovijedao carevoj gardi i 
pokazao naročitu spretnost. 

Nakon Napoleonova pada živio je u Parizu općenito poštivan. 
Spomenuti ga je pukovnik pozvao jednom zgodom s drugim pri- 
jateljima na ručak. Tom mu je prilikom natočio čašu staroga 
renskoga vina pohvalivši njegovu izvrsnost. Cambronne se razlju- 
ti i zaviče: 

»Što, ja da pijem? A kamo moja časna riječ i zakletva? Da li 
ste na to zaboravili? Od onog sam poznatog vam trenutka živio 
kao abstinent. Ostat ću vjeran zadanoj riječi do konca.« 

Dragi moji mladi prijatelji, vidite, što znači, vidite, što može 
muška, junačka odluka! 

Jeste li muškarci, jeste li junaci? Sad je vrijeme, da to poka- 
žete, tj. da načinite pred Bogom mušku, junačku odluku za čitav 
život: Od velike ispovijedi pod duhovnim vježbama u subotu dne 
16. studenoga 1957. godine ja više ne ću počiniti teškoga grijeha!!! 

Duboko sam uvjeren ja, vaš nekadanji prefekt, da vi svi že- 
lite biti muškarci, junaci i iđealiste i da ćete svi načiniti takovu 
spasonosnu odluku i da ćete joj uz pomoć Božju ostati vjerni do 
groba. Pak kad vam bude jednom mrijeti, pa kad se budete na 
smrtnoj postelji sjećali ove svoje odluke, kojoj ste poput generala 
Cambronne-a ostali vjerni do smrti, tada ćete sretni i blaženi 
blagoslivati dan 16. studenoga 1957. Blagoslovljen sto puta, tisuću 
puta, milijun puta bio taj presretni dan, u koji sam postao drugi 
čovjek. 

Što sve ne čine putnici istraživači, da dostignu cilj. 

Kao na primjer Vilim Filchner, koji je u više navrata prodro 
u srce Azije! O njegovim nam patnjama dirljivo priča veliko dje- 
lo: »Om mani padme hum«. 

Morao je nadvladati najstrmije i najbjednije puteve: 

»Morali smo prolaziti uz užasne ponore, duboke provalije. 
Znojio sam se vodom i krvlju, i danas se čudim, kako sam živ 
izmakao iz tog labirinta sa svojim kolima, koja nijesu imala ni 


kočnica. Putovali smo preko uzvisine od 5.000 m. Na uzvisini od 


85 


5.000 m nije lako voditi takve transporte kao kod nas u nizini. 
Ondje srce tuče, samo što ne pukne. I najsnažnijem čovjeku ne- 
staje daha, kad ima na leđima težak teret, a povrh toga još slom- 
ljen palac desne noge i zglob desne ruke. Zadnji komad puta pu- 
zao sam na sve četiri. 

Vrijeme nas je dobro udesilo. Pješčana oluja. Tjerala nam 
je pijesak i prašinu u lice i tijelo. Bola nas je kao milijuni uboda 
iglom. 

Tuča! nikad još nijesam doživio takova nevremena. Zrna 
tuče krupna kao trešnja, samo su sipala s neba i domala je čitava 
okolina bila prekrivena njima. Blago na paši ponašalo se kao 
ludo. Konji su se bacali na zemlju. ; 

U strašnoj stuđeni na visini između 4.000 — 5.000 m Filchner 
opaža i mjeri. 

7 sati stajao je gotovo ukočenih ruku uz ledeni istrumenat. 
Skoro sam očajao i već sam htio da prekinem svoj noćni rad, jer 
sam se ledio i smrzavao. Na koncu sam sličio gomili leda. Ruke 
su mi bile tako ukočene, da nijesam mogao skinuti naočala. Mo- 
rali su me odvući u logorište. 

Glad je izjedala tijelo. Ručak počinje. Domaćica prstima 
smrvi čaja, pusti da voda kuha i doda malo maslaca... Napuni 
lonac, doda nešto soli i juha je gotova. Miriši po vodi, u kojoj se 
opralo suđe. U Evropi bi psi odbili da takovo što prožderu, 

Odijela nam samo nestaje. Prsti mi vire iz iznošenih i raspalil 
cipela. Morao sam ih na koncu baciti i noge zaviti prnjama. Moj 
ogrtač bijaše jedna velika prnja. Na hlačama si mogao vidjeti kao 
dlan velike rupe kroz koje zviždi vjetar. 

A konačno gamad. Uši, moskiti. Muka, što je zadaju komarci, 
upravo je strašna. Tako su me izjeli, da su mi se crte na licu sa- 
svim promijenile. Na aparatima, na licu i u rukama sjede deseci 
tisuća tih mučitelja. A na koncu strahovito drski štakori.« 

Kako nečuvene i neviđene i nevjerojatne žrtve prinosi istra- 
živač, da dosegne željeni cilj! 

Naš cilj je nebo. Vječna domovina, puna sunca i blaženstva, 
zove nas. Put je doduše strm, zapreke mnoge, tijelo, svijet, đavao. 
Ali jer je cilj tako velik i tako uzvišen, zar_ da za njega manje 
žrtvujemo i budemo manje odvažni? 

Prijatelji mladi, možda o današnjoj ispovijedi, o današnjoj 
vašoj čvrstoj odluci ovisi vaše vječno blaženstvo. To dobro znade 
rogonja i netom prođu duhovne vježbe navalit će svom silom na 
vas, da se iznevjerite svojoj odluci. 

Znate kako ćete ga pobijediti i nadvladati? 

Ako ste na primjer slabi u svetoj čistoći, danomice nešto iz- 
molite na čast Blaženoj Gospi. 

Redovito se ispovijedđajte, svaki dan se pričešćujte, po moguć- 
nosti i pod praznicima. 

A napokon iskrenost i odanost duhovnome vođi. Vae soli! 
Teško onome tko je sam. Stoga iznosi pred svog duhovnog vođu 
sve svoje napasti, sve svoje poteškoće, da ti uzmogne očinski po- 
moći. Đavao će te tjerati u lažni stid: što će misliti o tebi duhov- 
nik. Odbaci taj stid, pa ćeš vidjeti blagoslov iskrenosti. 

Dakle moli, ispovijedaj se, pričešćuj se, daj se voditi. od du- 
hovnog vođe, pa ćeš vidjeti, da ćeš uz pomoć Božju moći ostati 
vjeran velikoj, svojoj životnoj odluci: 


Radije smrt, nego li smrtni grijeh! 


Isuse, Marijo, blagoslovite odluke dubrovačkih seminaraca, 
bdijte nad njima, da im ostanu vjerni do groba. Jest, do groba! 
Amen. 

Razmatranje o kraljevstvu Kristovu 


Dragi moji mladi prijatelji! 


U skrušenoj i valjanoj ispovijedi vi ste uredili svoje račune 
s Bogom; vaša je duša sada čista, prozirna i sjajna poput kristala, 
duša čistog, a nadam se i idealnog mladića. Sada bacite plašt za- 
boravi na prošlost i recite: 

»Ecce dixi, nunc coepi! — Gle, rekao sam, sad započinjem!« 

Prenesite se maštom unatrag za 1.000 i nekoliko godina u do- 
ba našeg slavnog kralja Tomislava. Sazvao je na sabor sve svoje 
vitezove. Pridružimo im se i mi! — radi se o važnoj stvari. 

Sabor započinje pod otvorenim nebom na duvanjskom polju. 
Dolazi kralj u svečanoj tišini. Pogledaj ga, kakav je to junak, ka- 
ko su mu muževni potezi lica, kako su mu snažne ruke. Sav je, 
kao da je od kamena isklesan. Naš kralj Tomislav — ponos i dika 
čitave naše nacije. Oči su sviju vitezova uprte u njega i čekaju 
njegovu riječ, da im saopći, čemu je sazvao ovaj neobični zbor. 

Kralj otvara svoja dostojanstvena usta i snažnim bariton- 
skim glasom progovara: »Junaci moji, znate zašto sam vas pozvao? 
Odlučio sam da konačno obračunam s Mlečanima, s Bugarima i 
s Madžarima, koji neprestano ugrožavaju naše granice i našu 
zemlju, i da od nje, od te drage grude učinim najslavnije i naj- 
moćnije kraljevstvo u ovome dijelu svijeta. Stoga ću pokrenuti 
protiv njih veliku vojnu, i sve vas, junaci, vitezovi, na nju pozi- 
vam. Na čelu vojne ići ću ja sam, u prvim redovima borit ću se 
ja sam. A tko želi sa mnom poći, mora biti spreman uz mene u 
najljućem kreševu, mora biti zadovoljan sa suhom i tvrdom voj- 
ničkom hranom, koju ću jesti i ja, mora biti zadovoljan s pićem, 
koje ću piti i ja, mora biti zadovoljan s odijelom, koje ću nositi i 
ja, mora biti spreman da spava sa mnom na golom tlu u šumi i 
na livadi, riječ u jednu: da podnosi sve one napore i štrapace koje 
ću podnositi i ja, vaš kralj. Pobjeda nam je osigurana, i tko bude 
sa mnom dionik u borbi, bit će sa mnom dionik i u pobjedi. Svo- 
ju ću pobjedu, plijen i slavu podijeliti s vama kao braćom. 

Sada promislite, što moraju odgovoriti pravi vitezovi našemu 
kralju prvoborcu za sreću i slavu domovine. 

U kogagod ima zdrave pameti i stida, a pogotovo u kogagod 
ima nešto junaštva, nešto viteškoga duha, nešto idealizma i veli- 
kodušnosti, taj će se sigurno najspremnije i  najvelikođušnije 
odazvati svome kralju. A svak naprotiv, koji se ne bi odazvao tako 
plemenitom pozivu, zaslužio bi, da ga ukori i prezre čitavi svijet 
kao kukavicu, koji nije vrijedan da nosi ime Hrvat, koji nije vri- 

jedan da bude vitez. Zar nam tako ne govori zdrava pamet, zdra- 


va logika? Misliti drukčije ne bi bilo dostojno čovjeka, koji nešto 
vrijedi. 

A sada sliku, a sada maštu u kraj; mi ne živimo u desetom ne- 
go u dvadesetom stoljeću. Pred nas ne stupa kralj Tomislav, nego 
jedan drugi kralj — Krist Kralj. Stupa pred nas dubrovačke se- 
minarce i govori nam: 

»Moja je odluka podvrći si čitav svijet i sve neprijatelje, te 
tako unići u slavu Oca mojega. Zato tko je rad poći za mnom, on 
se mora sa mnom truditi i mučiti, da kao što me je slijedio u tru- 
du i u muci, tako me naslijedi u slavi.« 


Junaci, vitezovi, dubrovački seminarci, budući Kristovi sve- 
ćenici, što velite na to? što mislite o tom? Jeste li ostali hladni i 
indiferentni prema pozivu velikoga Kralja, ili je vaše mladenačko 
srce jače zaigralo i postavlja velikome Kralju molbu: Samo go- 
vori i još nam jasnije izloži svoj poziv, svoj plan, a naša će Te 
mladenačka srca slijediti i u vodu i u vatru? 

Pogledajte Krista Kralja kako se milo smiješi na vaš odziv, 
na vaš idealizam, na vašu spremnost i velikodušnost i kako vam 
govori: 

Dragi moji dubrovački seminarci, potomci siavnih predaka, po- 
tomci junaka s predziđa kršćanstva, potomci mojih vjernih i dragih 
Hrvata, koji se već 1300 godina bore kao lavovi za krst časni i 
slobodu ziatnu, koji su mi ostali vjerni i kad ih ie mamio milom 
ili silom u svoj tabor polumjesec sa zvijezdom, koji su mi ostali 
vjerni, kad je protestantizam, koji je povukao za sobom polovinu 
Evrope, htio i njih povući, koji su mi vjerni i danas istom tvrdom 
vjernošću, koja je čvršća nego li hridi, nego li litice Velebita i 
Biokova na vašem Jadranu! 

Hvala, Ti Kriste, na Tvome velikodušnom vriznanju našoj 
hrvatskoj vjernosti prema Tebi. Tvoje je priznanje učinilo, da se 
u našim srcima raspalio još jači, još žešći oganj. Samo govori, 
slušat ćemo Te otvorenih usta i slijedit ćemo Te kudagod treba 
kao lavovi. ' 

Ja ću biti kratak i jasan: »Nalažem vam, zapovijeđam vam, 
pozivam vas, da osvojite svijet za mene na slavu Oca!« 

Dragi moji mladi prijatelji, jeste li čuli? Naš je dakle pro- 
gram, naša je dakle zadaća osvojiti svijet za Krista! 

Da li je to ozbiljno promišljeno, ili je samo lijepa krilatica? 


— I možemo li? 


Svakako je to najviši, najsjajniji cilj i ideal, što ga čovjek 
uopće, a pogotovo budući svećenik može imati na ovome svijetu! 


Već 2.000 godina radi na tome, da bi ga postigli. Uspjelo je samo 
u ograničenoj mjeri. Ipak mora ostati i dalje naš ideal, za koji 

ćemo uložiti sve svoje sile, upotrijebiti sva sredstva, pokrenuti 
sve poluge, svu momčad pozvati na krov i uzbuditi sve vjernike. 

Da, osvojiti svijet za Krista! 

To i ništa manje! 

A da li je sve to tlapnja? Nije, — jer je poznato, đa što više 
netko teži, to više i postiže. Tko teži za velikim stvarima, za ve- 
likim djelima, taj će ih i postići, taj će ih i učiniti. 

To nas opipljivo uči život Božjih svetaca. Tko se zadovolji 
samo srednjom mjerom, neće daleko doći. 

Kad su Sv. Petar i Pavao došli u Rim bez ikakvih sredstava, 
navijestili su rat poganstvu, koje je gospodarilo po svom tadanjem 
kulturnom svijetu. Došli su kao duhovni osvajači bez mača, bez 
koplja, bez luka i strelice. Čudnovato je to bilo, zar ne? Teško 
ie bilo i pomisliti samo, da će uspjeti. Ta da li su zapreke mogle 
biti veće? 

Mogli bi reći: »Petre, što misliš? ne umišljaj si...« 

A danas stoji već toliko stoljeća golema crkva Sv. Petra u 
Rimu. Pred njom se diže veleban obelisk s natpisom: »Evo križa 
Gospodnjega! Bježite neprijateljske sile! Pobijedio je lav iz ple- 
mena Judina, iz koljena Davidova!« 

Možda će tko reći: »To je bio Petar prvi i jedini!« 

— Ne! zašto bi mi danas mogli manje nego Petar? Zar se ne 
radi o jednom te istom Kralju? Ne vrijede li i za nas iste Njegove 
riječi: »Idite po svemu svijetu, propovijedajte Evanđelje svakom 
stvorenju!«  , 

O čemu se tu zapravo radi? — O duhovnom osvajanju čita- 
vosa svemira na koje je pozvan svaki od nas surađujući s 
Kristom, osvojivši u prvom redu samoga sebe potpuno za Njega. 

Svi ste vi jednoga dana čuli one evanđeoske riječi: Veni, 
sequere me! — Dođi, slijedi mene! Sada se u duhovnim vježbama 
radi o tome da oživite ovu milost poziva, zvanja, i da što većma 
prokušate i doživite kako je vaš poziv uzvišen, lijep i kako je vaše 
zvanje dragocjeno. Ono je milost potpune navezanosti na uzvi- 
šenu osobu Isusa Krista, jer Njega jedinog smatramo đa zaslužuje 
sve životne snage našega mladenačkoga srca. 

Prijatelju mladi, pozvan si da živiš za Isusa, da Mu se daru- 
ješ, ier On sve zaslužuje, da Mu sve daruješ, jer to je jedini na- 
čin da zadobiješ Njega samoga, a s Njime i neizmjernost. 

Što to znači, lijepo je opisao Toma Kempenac u TI knjizi 
»Nasljeduj Krista«, 7. i 8. glavi. Evo ti odatle nekoliko lijepih mi- 
sli, koje često čitaj, o kojima često razmatraj, kojima se što već- 
ma prožmi, koje sve više usvoji i provodi u život. 

»Blago onomu, koji razumije, što je to Isusa ljubiti, a sebe 
prezirati Isusa radi. 

Treba ostaviti ono, što ljubimo, poradi onoga, koga ljubimo, 
jer Isus hoće, da samo njega ljubiš nada sve drugo. 

Ljubav k stvorenju prevarljiva je i nestalna; ljubav k Isusu 
vjerna je i stalna. 

Tko se hvata stvorenja, past se s nemoćnim, a tko se drži 
Isusa, čvrsto će stajati do vijeka. 

Njega ljubi i njega čuvaj sebi za prijatelja, koji te ne će za- 
pustiti, kad te svi ostave, a na koncu ne će ti dati da propadneš... 

Isusa se drži za života i na samrti; njegovoj se vjernosti izru- 
či, jer ti on sam može pomoći, kad svi iznemognu... 

Bolje je, da ti je sav svijet protivan, nego da si Isusa uvri- 
jedio. 

Dakle od sviju tebi dragih neka ti Isus jedini bude osobiti 
ljubimac. 

Ljubimo sve ljude radi Isusa, a Isusa radi njega samoga. 

Samo Isusa Krista valja osobito ljubiti, koji je sam dobar i 
vjeran nad sve prijatelje. 

Poradi Njega i u Njemu prijatelji i neprijatelji neka ti budu: 
mili; i za sve ove treba ga moliti, da ga svi spoznaju i uzljube ...« 


Prijatelju mladi, pozvan si da živiš s Isusom. Kršćanski se 
život proživljuje u Isusovoj blizini. On je iznašao Euharistiju da 
shvatimo kako je uistinu blizu nas. On je izabrao prilike kruha 
da pokaže kako želi biti hrana našeg vrhunaravnog života i kako: 
se želi s nama intimno sjediniti, saopćiti nam svoi duh i učiniti da 
živimo Njegovim životom. Istina je, da je Euharistija »taina vje- 
re«, jer Isus želi, da Ga tražimo i da Ga ljubimo u vjeri. Ova Mu 
vjera pribavlja uistinu neizmjernu slavu, koju jedino nalazi na 
zemlji. A ova Mu se vrsta slave veoma sviđa. Da Mu ovribavimo 
tu slavu postoji samo jedno vrijeme, a to je naš zemaljski život; 
iskoristimo ga stoga dobro! ' 

Isus te dakle poziva da živiš pod Njegovim pogledom, što: 
će ti pomoći da »ostaneš u Njemu«, tj. da malo po malo preuzi- 
maš Njegove misli, želje i osjećaje. 

»Nikada ne zaboravite da vaš život teče 


pod lsusovim po- 
gledom: : 


l 
kad se ujutro budite, ! 
kad uveče idete na počinak, 
kad se bavite vašim poslovima, 

kad se borite protiv napasti, 
kad nosite svoje križeve, 

kad lijete suze... Uvijek je to pred Isusovim tako bistrim, 
dobrohotnim,  samilosnim, slatkim, ljubeznim, moćnim  po- 
gledom... ' 

Gledajte dakle u Onoga, koji vas gleda. Gledajte češće u 
Onoga, koji vas uvijek gleda. Gledajte Ga, da biste ga bolje lju- 
bili. Gledajte Ga, da budete jači, čišće, bolji ...« (Msgr. Gay). 

Prijatelju mladi, pozvan si da živiš kao Isus i u Isusu. U svim 
činima, u svakom raspoloženju naći ćeš u Njemu i uzor i potpo- 
ru. On će Ti biti prisutan iznutra, On će ti pomoći da radiš ono 
što je On radio, da sudjeluješ na spasenju duša i osvajanju svi- 
jeta, da postaneš »službenik otkupljenja« (Pio XI). A u tome se 
nalazi neusporediva čast. Dolikuje se prije svega da Mu se za 
nju zahvališ, a zatim da sudjeluješ u otkupljenju apostolskim 
djelima nastojeći u isto vrijeme da sam budeš što većma poslu- 
šan i poučljiv prihvačajući dio koji će ti dati, da ti zacrta do u 
sitnice način tvoga života i rada, potpunoma predan Njemu, kao 
što se je On potpunoma predao u ruke svoga Oca. Na taj je na- 
čin Krist pribavio kraljevstvo Oca, na taj ćeš način i ti učiniti, 
da zavlada i kraljuje Isus Krist. 

Evo, to su uvjeti da se možeš stvarno odazvati pozivu Kri- 
sta Kralja na osvajanje svijeta i svemira. Moraš u prvome re- 
du sebe potpunoma osvojiti za Njega: živjeti za Njega, s Njime, 
kao On i u Njemu. Onda i samo onda ćeš biti kadar da sudjelu- 
ješ na najvelebnijem djelu povijesti, da dođe Kristovo kraljev. 
stvo. 

Što misliš, ima li što veće, što privlačnije za tebe? To je 
djelo biskup Sheen nazvao »božanskom avanturom«. Ako se us- 
piješ oduševiti za tu »avanturu«, ako ona postane život tvoga 
života, onda tvoj život zadobiva i poprima kozmičke dimenzije, 
onda ćeš postići pravu veličinu, za kojom mora čeznuti tvoje 
mladenačko srce. Ta je veličina živjeti s Kristom i sudjelovati 
u Njegovu velebnom planu osvajanja, u Njegovoj »božanskoj 
avanturi«. Amen. 

Razmatranje o dvije zastave 


Kako god su nužna razmatranja o smislu života, o grijehu, 
o posljednjim stvarima, tako je isto istina, da ne smijemo ostati 
samo kod njih. Čovjek je borac, a na ovoj zemlji postoje samo 
dva oprečna tabora i mora se pripadati bilo jednom bilo dru- 
gom. Ne može se ostati neutralan i neangažiran. Zasađena su 
samo dva barjaka i ako sve zastave i zastavice poniru u prahu, 
ova dva barjaka još uvijek lepršaju jedan nad kraljevstvom ne- 
beskim, drugi nad kraljevstvom paklenim. Predmet su ove bor- 
be ljudske duše: i tvoja i moja također. 

Uživljavanje, stvaranje »štimunga« za ovo razmatranje. Pred 
našim očima stoji Isus, knez mira, kod Jeruzalema, zatim knez 
tmine, sotona, kod Babilona, grada pometnje i zabune. Jeruza- 
lem je grad mira i ondje stoji kralj mira Isus Krist. Babilon je grad 
nemira i bune i ondje stoji kralj bune Lucifer. “ k 

Molimo za milost da u ovome razmatranju prozremo podmu- 
klost našeg smrtnog neprijatelja paklenoga kneza sotone i da 
u isto vrijeme upoznamo Isusovu ljubav i ne budemo gluhi na 
Kristov zov pod Njegovu zastavu, nego spremni i marni, da is- 
punimo Njegovu presvetu volju pod Njegovim stijegom. 


I. Osobe vođa 


Jedna se osoba zove Isus Krist. 

Tko je on? 

Druga osoba Presvetog Trojstva, Bog od Boga, svjetlost od 
svjetlosti, ljepši od nebesa, a koji je čovjekom postao.» Jer ta- 
kav nam je trebao da bude veliki svećenik: svet, nevin, neoka- 
ljan, odvojen od grješnika i uzvišen nad nebesa« (Hebr. 7, 26,). 
On je najljepši od ljudske djece, preko čela Mu je izliven sjaj bo- 
žanstva. A kakva Mu je nutrina? — Plemenita! »Učite se od me- 
ne, jer sam krotak i ponizan srcem!« Njegovo je Srce škola 
svake savršenosti. To je Srce ocean bez dna pun ljubavi i milo- 
srđa. Od Njegova se blaga izlijeva milost na sve apostole, grješ- 
nike, desnog razbojnika na križu, na sve one koji su dobre vo- 
lje. » O blag spram sviju, Isuse, što mole ili kaju se, il' traže 
Te kroz žića vaj, tko Tebe nađe, nađe raj!« 

A odakle je On došao? Iz neba. Nebeska su bogatstva Njego- 
vo vlasništvo. 

Zašto je došao? — Da traži i učini sretnim ono što je izgub- 
ljeno. On je knez mira, koji naša srca zasićuje pokojem i lju- 
bavlju. On je došao na svijet, da slomi moć grijeha i pakla, a u 

borbi protiv zla traži suradnike i zato upravlja na sve ljude do- 
bre volje trostruki zov: poziv na održavanje evanđeoskih savjeta i 
poziv na svećeništvo. 


1. Poziv po krštenju 


Svatko tko je kršten pozvan je na savršenstvo, to jest na 
nasljedovanje samoga Oca nebeskoga, koje je sadržano u Isuso- 
vim riječima: »Budite savršeni kao što je savršen Otac vaš ne- 
beski!« Ovo je osnovni kršćanski zakon, koji važi za svakoga 
kršćanina, od onoga najzadnjega i najnepoznatijega sve do onoga 
koji je uzdignut na samo papinsko prijestolje. Svi su po krštenju 
podložni tome osnovnome zakonu. 


Sv. Apostol Jakov Mlađi piše u svojoj poslanici: »A strplji- 
vost neka ima savršeno djelo, da budete savršeni i potpuni, bez 
ikakva nedostatka« (1, 4). 


Sv. Apostol Petar piše u svojoj prvoj poslanici: »Nego po 
primjeru Sveca, koji vas je pozvao i sami budite sveti u svemu 
življenju; jer je pisano: Budite sveti, jer ja sam ja svet!« (1,15 
—— 16). 


Sv. Pavao piše u prvoj poslanici Timoteju: »Volja je Božja 
posvećenje vaše« (4,3). 


Isus Krist i Njegovi apostoli uče nas dakle, da smo svi po- 
zvani na svetost i savršenstvo, koje ne poznaje granica, kome je 
mjera sam neizmjerni Bog. Tko želi biti pod Kristovom zastavom 
mora se podvrći tome osnovnome zakonu težnje za absolutnim 
savršenstvom. 


2. Poziv na održavanje evanđeoskih savjeta 


Tri konkretna savjeta veoma pomažu da bi čovjek mogao 
što bolje odgovoriti zahtjevima onoga osnovnoga zakona krš- 
ćanske savršenosti; to su dragovoljno siromaštvo, dragovoljna či- 
stoća i dragovoljna poslušnost. Savjetovao ih je sam Božanski 
Spasitelj bogatome mladiću. U održavanju tih savieta najdivni- 
ji nam je uzor Spasitelj, koji se rodio, živio i umro kao siromah, 
koji je nevini Jaganjac što oduzima griiehe svijeta i koji je bio 
poslušan do smrti na križu. što ga budemo više u tome naslje- 
dovali, to većma ćemo biti Njegovi, Njegova duha i pod Niego- 
vom zastavom. Održavajući ove savjete čovjek sve daruje Kris- 
tu: vanjska dobra, svoje tijelo i svoj najodličniji dio razum i slo- 
bodnu volju, zato je to najdivnije i najvelikodušnije predanje i 
žrtvovanje. 

3. Poziv na svećeništvo 


I na svećeništvo su svi pozvani. Dakako na svećeništvo u 
širem smislu riječi, a u najužem smislu riječi pozvani ste vi 
sjemeništarci. To se svećeništvo sastoji u primanju svetoga sa- 
kramenta reda, po kojem ređenik dobiva vlast nad Kristovim 
tijelom u žrtvi Sv. Mise i nad mističnim tijelom Kristovim pro- 


povijedajući i dijeleći svete sakramente i najuže surađujući s 


jedinim absolutnim posrednikom između Boga i ljudi Kristom 
Gospodinom. Ovo je najuzvišeniji poziv koji može biti uprav- 
ljen jednom smrtniku. On je upravljen samo najodabranijima i 
vi ste ti sretnici. Po svećeništvu ste pozvani da pod Kristovom 
zastavom ne budete samo obični vojnici nego časnici i prvobor- 
ci. Koje odlikovanje i koje povjerenje od strane Krista Gospo- 


dina. 


Najveće pobjede ruske vojske u XVIII stoljeću vezane su 
uz ime vojskovođe Suvorova. 

Suvorov je strastveno ljubio svoju domovinu Rusiju i bio 
joj je odan do posljednjega daha. Te je osjećaje nastojao probu- 
diti, razviti i uzgojiti kod svojih vojnika. I uspio je. I stoga je 
sa svojim vojnicima mogao osvojiti neosvojivu tursku tvrđavu 
Izmail i stoga je sa svojim vojnicima mogao uspješno ratovati 
za vrijeme švicarskog pohoda protiv Napoleona prešavši g. 1799. 
neprohodne sniježne Alpe i stoga je sa svojim vojnicima iz 35 ve- 
likih bitaka izišao kao pobjednik. Dakako da su vojnici ljubili 
takvog vojskovođu i da su bili spremni za njim ići u ne znam 
kakove opasnosti vjerujući u njegovu nepobjedivost i vjevajući: 

»S predvoditeljem takim 

vojevat vsjegda hotim!« 

Uz takvog vođu uvijek želim ratovati! 

A što je Suvorov prema Kristu, koga Sv. Ignacije u knjiži- 
ci duhovnih vježba naziva »vrhovnim vojskovođom svih dobrih«? 

Mladiću, ako te Krist osvoji za svoju zastavu, ako zarobi i 


«osvoji tvoje srce, to jest, ako Mu ga ti sasma predaš, osvojit ćeš 


svijet. Mladiću, Krist želi s tobom osvojiti za svoju zastavu svu 
Hrvatsku, ali ne samo to, nego svih pet kontinenata. Uvjet je, 
da Mu predaš svoje mlado srce i da se odazoveš trostrukom po- 


zivu, kojim te zove pod svoju zastavu. 


Nasuprot Isusu Kristu i Njegovu trostrukom pozivu stoji i. 
drugi vođa. On se zove sotona, to jest neprijatelj, suparnik. Ka- 
kva je njegova vanjska pojava? — Strašna! Na čelu nosi žig vječ- 
ne odbačćnosti i prokletstva. U njegovim je crtama utisnuta mr- 
žnja, zloba, pakost, podmuklost, lukavstvo, a uza sve to još i 
nemoć očainika. Sve je na njemu zloća. Ričući je lav i razdraže- 


ni tigar pitom prema bijesu paklenoga lava, koji traži plijen 1 

on ima svoje apostole, suradnike. On ih »verbuje« sa svih stra- 
na i šalje u boj. Njegovi su pomoćnici: štampa, nemoralna u- 
mjetnost, bezvjerska škola, beskrupulozna tiranija, besramna 
laž. On pokreće sve sile i upotrebljava sva sredstva kako bi što 
više duša upropastio zauvijek. On posvuda postavlja zamke i 
razapinje mreže kako bi ulovio što više plijena. Pred njim sto- 
ga valja biti budan, na oprezu i ne nasjedati mu. 


II. Bojni program dvojice takmaca 
Taj je program kratak i obuhvaća tri paragrafa, 


1. Krist uči siromaštvo: »Blago siromašnima duhom, jer je 
njihovo kraljevstvo nebesko!« 

Sotona uči: Novac je sila, stoga živi za pare, stiči bogatstvo! 
S novcem se sve. može. 


2. Krist uči odricanje od užitaka ovoga svijeta. Blago onima 
kojima je Gospodin sav užitak, koji gladuju i žeđaju pravde, 
jer će se nasititi. 

Iz Babilona odjekuje: Uživajte ovaj svijet i neka vam bude 
dobro! 

3. Krist uči odricanje od časti i svjetskoga sjaja: Ostani jed- 
nostavan i ponizan »Tko se ponizi, uzvisit će se!« 

Sotona uči: »Ne ću da služim!« Vladati i gospodariti je slat- 
ko. Daj, da te slave i da ti služe! 

Taktika je kako vidimo dvojice vođa sasma suprotna. Krist 
poziva na duhovno a po mogućnosti i stvarno siromaštvo, na tri- 
jeznost i umrtvenost, na poniznost i poslušnost. Sotona poziva 
na bogatstvo, užitke, oholost, častohleplje, sebeljublje, svoj ja 
postaviti na piedestal i služiti mu. 

Prijatelju zamisli se dobro u jednu i drugu taktiku. A onda 
zamoli Krista Gospodina, da zavoliš i uzljubiš Njega i prihvatiš 
Njegovu taktiku Njegov bojni plan, koji će te voditi iz pobjede u 
pobjedu, jer pobijediti i nadvladati samoga sebe najveća je po- 
bjeda. Iza kako si prihvatio Krista i Njegov bojni plan svečano 
se zauvijek odreci sotone i njegove zastave. Odričem se đavla, 
svega njegova sjaja i obećajem, da ću živjeti kao potpun kršća- 
nin, koji će držati sve Kristove zapovijedi i naredbe, koji će 
prema mogućnostima velikodušno u djelo provoditi i evanđeos- 
ke savjete i koji će kao svećenik najtješnije surađivati s Kris- 
tom da što više duša otrsgne ispod sotonine zastave, koja je za- 
stava propasti. X 

Neka te ovo razmatranje ne ostavi hladnim i ravnodušnim. 
Neka probudi u tebi sve one sakrivene snage i neka te učini do- 
stojnim Kristova poziva pod Njegov barjak. Amen. 

Zaključno razmatranje 


Dragi moji mladi prijatelji! 


Kad je g. 312. mladi car Konstantin stao sa vojskom pred 
milvijskim mostom na Tibru, da bi se sudario s moćnom voj- 
skom cara Maksencija, u predvečerje bitke pokazao mu se na 
nebu nad suncem u zalasku plameni znak križa, nad kojim je 
blistao natpis: 

»In hoc signo vinces! — U tom ćeš znaku pobijediti!« 

Konstantin je stavio ovaj znak na svoj carski stijeg i sutra- 
dan je u neopisivom oduševljenju Konstantinova vojska udarila 
na moćnog neprijatelja, satrla ga u prah i time zadala zauvijek 
rimskome progonstvu smrtni udarac. 

Junaci moji, završile su duhovne vježbe i pred vama stoji 
život. A Sv. Pismo kaže na usta Jobova: »Militia est vita hominis 
super terram! — Borba je život ljudski na zemljil« Dakle ula- 
zeći opet u obični život vi ulazite u borbu. S kime se imate bo- 
riti? Svog krvnog neprijatelja, nadam se, da ste u duhovnim 
vježbama dobro upoznali. Ja bih vam htio samo pružiti stijeg, 
koji će vas napunjati oduševljenjem kao Konstantinove junake 
i pod kojima ćete ići junački i neustrašivo u borbu. 

Vaš stijeg nosi na sebi trostruko znamenje, i ja vam kažem, 
da ćete u ovom znamenju pobijediti svakog neprijatelja. 

Prvi je znamen .vašeg stijega — mač, jak, snažan čeličan što 
ima oštricu s oba kraja i tanki rez po srijedi, što držak s rtom 
spaja. 

A znate li što će biti taj vaš mač? To će biti vaše duboko i 
snažno vjersko uvjerenje, kojim ćete se boriti protiv današnje 
nevjere, s kojom ćete svuda susretati u životu i koja će na vas 
rigati oganj i dim, da vas pokoleba u vašoj vjeri. 

U meksičkoj državi Jalisco uhvatili su Callesovi policajci o- 
samnaestogodišnjeg neustrašivog mladića i zapovjedili mu da 
mora vikati: »Dolje Krist!« 

Razjaren nad takvom bezbožnošću odgovara mladić, da kao 
katolik toga nikada ne bi učinio, »Pa onda si dakle protudržavni 
elemenat!« — viču policiste, 

»Ne, nisam! Tko mi može tako što spočitnuti? Katolik sam 
i Krista ne smijem i ne mogu zatajiti!« 

Sad ga krvnici svežu i privežu na teretni auto, koji ga je za 
sobom vukao, dok se nije zaustavio pred mladićevom rodnom 
kućom. Dakako da je mladić bio već sav izranjen i krvav. Sad 
ga opet stanu siliti neka viče: »Živio Calles! — Dolje s Kristom!« 

Ali mladić ostaje nepokolebljiv i ponavlja: »Ja sam katolik, ne- 
ka živi Krist Kralj!« 

Kad ga pokušaju bodežima na puški prisiliti da zataji Kris- 
ta, skoči neka žena u kuću i pozove majku: »Iziđi brzo napolje, 
jer muče tvog sina, da bi se odrekao vjere.« 

Prestrašena majka pohita k sinu, koji je bio već strašno iz- 
nakažen. Junaštvom majke Makabejke govori sinu, što može 
glasnije neka ne zataji vjere pa makar morao i umrijeti. Vjera je 
vrednija od života. Neka živi Krist Kralj! — »Neka živi Krist 
Kralj!« — ponovi junački sin sav u ranama u krvi za junačkom 
majkom i sruši se mrtav! 

Zar ne, prijatelji moji, kako junačka vjera, kako snažno 
vjersko uvjerenje, koje je jače i od same smrti! 

Evo još jednog junaka vjere, vremenski doduše dalje, ali 
po krvi nam bliže, jer je naše gore list, jer je Hrvat. 

G. 1694. pogibe u Bihaću čovjek, koji se po najstrožim pra- 
vilima može držati Isusovim mučenikom, a podsjeća donekle na 
Sv. Stjepana pravomučenika. Pripovijeda o njemu senjski biskup 
Sebastijan Glavinić u svome opisu Like i Krbave ovako: 

Mučenik se zvao Ivan. Prije 2 godine odrekao se Muhameda 
i pošao u borbu protiv Turaka, koji ga ulove i povedu u Bihać. 
Ulazeći u grad pozdravi Turke kršćanskim pozdravom. Oni na 
čovječnost odgovore pogrdama, na ljubav mržnjom. Zatvore ga 
u nemilu tamnicu, a sutradan ga izvedu i upotrijebe najkrepča 
sredstva da umekšaju i svladaju Ivanovu stalnost. Najprije mu 
stanu laskati, ako prezre svetinje kršćanske vjere i opet prigrli 
Muhameda, da će se popeti više i zaslužiti veće časti, inače će 
mu se osvetiti pristaše Prorokove, te će živ na kolac, Ali se ne- 
slomljivi duh Ivanov, okrijepljen Kristovom milošću, ne privlači 
laskavošću, niti straši opasnošću. 

Dapače dok barbari tako bjesne, odgovara on: 


Daleko od mene tako vjerolomlje. Volim prije podnijeti ti- 
suću smrti nego odstupiti od Krista. Okrutnici navale batinama, 
mrcvare kršćanskog priznavaoca, da šibama izbiju, što ne mogu 
riječima. Ali hrabri junak ne klone, već u ranama odbacuje Mu- 
hameda, a prigrljuje Krista. Divljaci u paklenom bijesu sazovu 
sve građane i kršćanske zarobljenike — na okrutan prizor, izne- 
su kolac, dok Ivan stoji nepromijenjen, nepomičan, štiteći se 
znakom spasonosnog križa. Zazove Isusa, i dok ga nabijaju na 
kolac, zaziva presveta imena Isusa i Marije. Živio je nekoliko 
sati, a napokon jadan i napaćen otvori duši put k palmi slavne 
pobjede za pravu vjeru . 

Očevici su još živjeli g. 1696. i biskupu su bili dlobać poznati, 
Ivan je ostavio za sobom u Perušiću majku, ženu i djecu, 

Žar ne, prijatelji moji, kako junačka vjera, kako snažno vjer- 
sko uvjerenje, koje je jače i od same smrti. 

I na vas će današnja nevjera, jer ste svećenički kandidati 
posebno navaljivati, izrugivat će vam se ... 


»Ko kapi jesenje kiše limenim krovom padat će i po vašoj 
crnoj odjeći podsmjeh i prezir: pop, pop, pop ...« 

Na vaš račun padat će tuča poruga i smijeha: mračnjak, na- 
tražnjak, nespretnjaković, koji se ne zna snaći u životu, pa ide 
u popove, u stalež, koji danas ima tako malo perspektive. 

Hoćete li klonuti duhom pred ovim napadajima? Hoće li 
oni oslabiti vaše zvanje? Ako budete imali u junačkoj desnici 
jak, snažan, čeličan mač vjerskog uvjerenja, uvjeren sam da ne 
će. 

A jer vaš neprijatelj želi uništiti Isusa s križa, čujte, 

Držak si čeličnog mača u obliku križa skujte! 

Drugi je znamen vašeg stijega ljiljan anđeoske mladenačke 
čistoće. Tko je čist, taj je sposoban za borbu, taj je jak, taj je 
snažan poput junaka viteza čistog i nevinog Gotfrida Bujonskog, 
kome je krepost davala toliku snagu, da je jednim udarom svo- 
je desnice posjekao mačem ne samo konjanika nego i konja s nji- 
me odozgor do dolje. 

Francuska kraljevska kuća Burbon imala je na svome grbu 
ljiljane. Stoga su se svi neprijatelji Burbonaca borili protiv njih 
s parolom: »Conculcare lilia! — Pogaziti ljiljane!« 

I vaši neprijatelji vragovi, svijet, pokvareni drugovi, kad 
budu vidjeli na vašem stijegu ljiljan, pobješnjet će i navalit na 
vas, da vam ga zgaze. Ali vi budite junaci. Ne dopustite, da vam 
itko zgazi vaš ponos, vaš ures, vašu bjelinu, vaš ljiljan. 

Treći je napokon znamen vašeg stijega srce, koje treba da 
označuje vašu žarku i vatrenu ljubav prema Isusu Kristu Kra- 
lju i Vođi s kime ste se sreli u ovim duhovnim vježbama, za čije 
ste se kraljevstvo odlučili boriti i kome s te poklonili svoja srca, 
da budu kao rubini oko sakramenta u monstranci. 


»I Hrvatska nam čitava će 

Ko pokaznica divna sjat i 
I srca naša bit će živi 

Rubini za sakramenat .. .« 


A sada vas na koncu još molim, da vaš stijeg s trostrukim 
znakom stavite na hrvatsku trobojku, na koju su mnogi od vas 
već prošle godine stavili tri imena: 

ha crveno polje: Krist, 
na bijelo polje: Crkva, 
na plavo polje: domovina. 


I s ovom svetom zastavom i s ovim svetim stijegom idite u 
život. 


Uzdajte se u vjetra volju 

I valova bijeg! 

U budućnost gledajte bolju, 
K nebu dignite stijeg. Amen. 


Čitanje iz Nasljeduj Krista: = Prvi dan — Knjiga 1. 
Knjiga III. 
Knjiga IV. 


Drugi dan — Knjiga _ 1. 
Knjiga I. 
Knjiga I. 


Treći dan — Knjiga II. 


Knjiga II. 


Knjiga III. 

